Ameena ge arihugai heydha kurevunu vaguthu kolhu!\nއަމީނާއާއެކު އަވަސްގެ ނޫސްވެރިން: ކެއްކުމާއި އައްޑޫގެ ދަތުރުފުޅުގެ ހަނދާންތައް ހިއްސާ ކުރެއްވި -- އަވަސް ފޮޓޯ: އަހުމަދު ޝުރާއު\nއެ ދުވަހަކީ ވަރަށް ބޮޑު ހިތްހަމަޖެހުމަކާއި ޝަރަފެއް ވެސް އިހުސާސް ކުރެވުނު ދުވަހެކެވެ. އަބަދުވެސް ފޮތްތަކުންނާއި ނޫސްތަކުން އެ ނަމެއް ފެންނަ ރައީސް މުހައްމަދު އަމީނުގެ ދަރިކަނބަލުން އަމީނާ މުހައްމަދު އަމީނާ ބައްދަލުވެވެން އޮތް ދުވަހެވެ. އެ ބައްދަލުވުމަށް އޮތް ޝައުގުވެރިކަން ވަރަށް ބޮޑެވެ. އެހެންވެ ބައްދަލުވާން އޮތް ގަޑިއަށްވުރެ ބައިގަޑިއެއްހާއިރު ގޮސް ކުރިން ގޮސް އެ ގޭގެ ކައިރީގައި ހުރެވުނެވެ. މިއީ އެ ދުވަހުގެ ވާހަކަ އެވެ.\nއަވަސްގެ ނިއުސް ރޫމް ލައިބްރަރީގައި ވަރަށް ހާއްސަ ޖާގައެއް ދީފައިވާ ފޮތް ހަރުގަނޑެއް ވެސް ހުރެ އެވެ. އެ ހަރުގައި ހުންނަނީ މުޅީން ވެސް ރައީސް މުހައްމަދު އަމީން ލިޔުއްވާފައިވާ އެތަކެއް ބައިވަރު ފޮތްތަކެވެ. އެ ބޮޑު ފޮތްހަރުގެގަނޑުގެ ގައި އޮންނަ ރައީސް އަމީން ލިޔުއްވާފައިވާ ރެސިޕީ ގައިޑް، "ކަރުނައާ ނުލައި ކެއްކުން" ފޮތުގެ އެކެއް އަދި ދޭއަކީ އަވަސްގެ ހިތާ ގުޅިފައިވާ ދެ ފޮތަށް ވެފައި އޮވެއެވެ. އެއީ ވަރަށް ގިނައިން އަވަސްގެ ކޮންމެ ނޫސްވެރިޔަކަށްހެން ވެސް ކިއިފައިވާ އަތްމަތީ ދެ ފޮތެކެވެ. ކައްކަން އެނގޭ މީހުންނާއި ކައްކަން ދަސްކުރާ މީހުން ވެސްމެ އެވެ. އެހެން ދިމާވާން ޖެހުނީ އެ ރެސިޕީ ގައިޑްގައިވާ އަމީންގެ ރެސިޕީތައް ދެ ތިން ރޯދަ މަހެއްގެ ތެރޭ އަވަސް މެދުވެރިކޮށް ގެނެސްދޭން ޖެހުމުންނެވެ. ނޫސްވެރިން އެ ފޮތާ ވަރަށް ބޮޑަށް ރައްޓެހިވީ އެވެ.\n"ކަރުނައާ ނުލައި ކެއްކުން" ގެ ރެސިޕީތައް ރޯދަ މަހު އަވަސްގައި އެކި ގޮތްގޮތަށް އެކި ފަރުމާތަކާއެކު ގެންނަތާ މިހާރު ތިން އަހަރުވެއްޖެ އެވެ. އަވަސްގެ ރޯދަ ކޮންޓެންޓަށް މި ފޮތް ވަރަށް މުހިންމުވެ އެވެ. ކޮންމެ އަހަރެއްގެ ރޯދަ މަހަކަށް ކޮންޓެންޓް އެޑިޓަރުން ލިޔެ ތައްޔާރުކުރާ ރޯދަ ކޮންޓެންޓްގައި ވެސް މި ފޮތުގެ ވާހަކަ ކޮންމެވެސް ސިފައެއްގައި އޮވެ އެވެ. ވަރަށް ގިނައިން އެ ކޮންޓެންޓްގައި އެ ފޮތާ ބެހޭ ގޮތުން ރައީސް އަމީންގެ ދަރިކަނބަލުން އަމީނާ މުހައްމަދު އަމީނާ ބައްދަލުކޮށްލައި ވާހަކަ ދައްކާލަން ލިޔެފައި އޮތެވެ. އެ ކަމެއް ކޮންމެ އަހަރަކު ވެސް ކޮންޓެންޓްގައި ލިޔެވިފައި އޮންނަނީ އެވެ. ކާމިޔާބުވާ ގޮތެއް ނުވެ އެވެ.\nނޫސްވެރިންނާ އާންމުކޮށް ބައްދަލު ކުރައްވައި ނޫޅުއްވާ އަމީނާއާ ބައްދަލުކޮށްލެވޭ ގޮތް މިއަދު ރޯދަ މަހު އަވަސްގެ ނޫސްވެރިންގެ ތެރެއިން ބައެއް ނޫސްވެރިންނަށް ލިބުނެވެ.\nއަމީނާ ދިރިއުޅުއްވާ ގެކޮޅަށް އަވަސްގެ ލައިފްސްޓައިލް ޖާނަލިސްޓް އައިޝާ އީމާނާއި އެހެން ބައެއް ނޫސްވެރިން ދިޔައީ މިދިޔަ އަހަރުގެ މެއި މަހުގެ 23 ވަނަ ދުވަހު އެވެ. އެއީ ރޯދަ މަހެވެ. ގަޑިއިން އޭރު އެ ދުވަހު ހަވީރު ފަހެއް ޖަހަން އުޅެ އެވެ. އެ ގެކޮޅު ބޭރުން އަޅުގަނޑުމެންނަށް މަރުހަބާ ވިދާޅުވީ އަމީނާގެ ދަރިކަލުން ކުރީގެ ޑިފެންސް މިނިސްޓަރު އަމީން ފައިސަލެވެ. އޭނާ އެ ގެކޮޅަށް ވަޑައިގެން ހުންނެވީ ވެސް އަޅުގަނޑުމެން ދާން ހަމަޖެހިފައި އޮވެގެނެވެ.\nގޭޓް ހުޅުވާލައި އެތެރެއަށް ވަދެގެން ދިޔައިރު ފެނުނީ ގޭގެ ކުރިމަތީގައި ހައްދާފައިވާ ބޮޑު ބަގީޗާ އެވެ. ތަފާތު އެކި ކަހަލަ ގަސްތަކެވެ. އެފަދަ ބޮޑު، ހިތްގައިމު ބަގީޗާއެއް މާލޭގެ އެހެން ގެއަކުން ނުދެކެމެވެ. އެ ހިތްގައިމުކަމުގެ ތެރެއިން އެތެރެއަށް ވަދެގެން ދިޔައީ އެވެ. ބަގީޗާ ކުރިމަތީގައިވާ ގެއަށް ވަން އިރު ގޭގެ ސިޑިބަރި މަތި ފުރާލާފައިވަނީ ބުޅާތަކެކެވެ. ވަރަށް އޮޅު އެ ބުޅާތައް ގެއަށް އަންނަ ކޮންމެ މީހަކަށް މަރުހަބާ ކިޔައި ތިއްތި ދައްކާފައި ސަމާސާއެއް ކުރާން އުޅޭ ކަހަކަ އެވެ.\nގޭގެ ދޮރު ހުޅުވާލައި އަޅުގަނޑުމެން ސިޓިން ރޫމް ތެރެއަށް ވަނުމުގެ ހުއްދައަށް އެދުނުއިރު، އަމީނާ، އާންމުކޮށް އިންނަވާ ސޯފާގައި އިށީނދެވަޑައިގެން އިންނެވި އެވެ. އަޅުގަނޑުމެން ފެނުމާއެކު ރީތި ހިނިތުންވުމަކާއެކު އެކަމަނާ މަރުހަބާ ވިދާޅުވި އެވެ. އެތެރެއަށް ވަނުމަށް ދައުވަތު ދެއްވަމުން އިޝާރާތުން އިށީނުމަށް ގޮނޑިތައް ދެއްކެވި އެވެ.\nއަމީނާ: ވަރަށް ސާދަ ހިނިތުންވުމަކާއެކު ހިތްހެޔޮކަމާއެކު ވާހަކަ ދެއްކެވި -- އަވަސް ފޮޓޯ: އަހުމަދު ޝުރާއު\nސޯފާއާ ވަރަށް ގާތުގައި ހުރި ގޮނޑިއެއްގައި އައިޝާ އިށީނެވެ. އަޅުގަނޑަށް އިނދެވުނީ ތަންކޮޅެއް ދުރުގައި ހުރި ގޮނޑިއެއްގަ އެވެ. އެވަރު އަޅުގަނޑަށް އެންމެ ރަނގަޅެވެ. ހަގީގަތުގައި އަޅުގަނޑަކީ އަވަސްގެ ލައިފް ސްޓައިލް ޓީމްގެ ނޫސްވެރިއެއް ނޫނެވެ. އަޅުގަނޑު ދިޔައީ ފުރަތަމަ ރައީސް ފެނުމުގެ ނަސީބު ލިބިފައި ނެތުމުން އެމަނިކުފާނުގެ ދަރިކަނބަލުން ހަމަ ލޮލުން ދުށުމުގެ ޝަރަފު ލިބިގަތުމަށް މަތީން ބައިން ޖެހިގެނެވެ.\nއެކަމަކު އެގޮތް ކަމުނުދާތީ އަޅުގަނޑަށް ގޮވާލައްވައި ގޮނޑި ކައިރިކޮށްލަން އަމީނާ އެދިވަޑައިގެންނެވި އެވެ. ވާހަކަ ދައްކާލަން ފަސޭހަފުޅު ވާނީ އޭރަށް ކަމަށް ވެސް ވިދާޅުވި އެވެ. އެ ސިޓިން ރޫމްގައި ލަކުޑީގެ ތަފާތު ގޮނޑިތައް ހުއްޓެވެ. އެއީ ކުދި، ބޮޑެތި ގޮނޑި އެވެ. ލަކުޑި ކަބަޑުތަކުގައި އެކި ޒަމާނުގެ ފޮޓޯތައް ވެސް ބަހައްޓާފައި ހުއްޓެވެ. ރައީސް އަމީނާއި އަމީނާގެ ޅަ ދުވަހުގެ ފޮޓޯތައް ވެސް ހުއްޓެވެ. އަމީނާގެ ބޭފުޅުންނާއި މާމަ ވިދާޅުވާ ބޭފުޅުންގެ ފޮޓޯތައް ވެސް ހުއްޓެވެ. ސިޓިން ރޫމް ފަހަތުގައި ބޮޑު ކާ މޭޒެއް ހުރިއިރު އޭރު ވެސް ރޯދަ ވިއްލުމަށް ތަކެތި ތައްޔާރު ކުރުމުގައި މީހުން އަވަދިނެތި އުޅެ އެވެ.\nއަޅުގަނޑުމެން އެންމެ ފުރަތަމަ ވެސް އަމީނާއަށް ދައްކާލީ ރައީސް އަމީންގެ "ކަރުނައާ ނުލައި ކެއްކެން" އެ ފޮތެވެ. އަޅުގަނޑުމެން ދިޔައީ ވެސް އެ ފޮތާ ބެހޭ ގޮތުން ސުވާލު ކުރާށެވެ. ބޭނުމަކަށްވެފައި އެ ފޮތާ ގުޅޭ ގޮތުން ވާހަކަ ދައްކާލުން ކަމަށްވާތީ އެވެ. ފޮތް ފެނުމާއެކު ވަރަށް ހައިރާންވެވަޑައިގެން އިންނަވާ ވިދާޅުވީ "ތި ފޮތް އަހަރެންގެ އަތުގައި ނެތޭ" އެވެ. އަޅުގަނޑުމެންގެ އަތުގައި އެ ފޮތް އޮތުމުން ހައިރާންވެވަޑައިގެން ފޮތް ލިބެން ހުރި ތަނެއް އޮޅުންފިލުއްވެވި އެވެ.\nފޮތުގައި ހުރި ރެސިޕީތަކާއި އޭގެ ވާހަކަތައް އަޅުގަނޑުމެންނަށް ވަރަށް ފަރިތަ އެވެ. އެކަމާ ވެސް އެކަމަނާ ހައިރާންވެވަޑައިގެންނެވި އެވެ. ވިދާޅުވި ގޮތުގައި "ތިޔަ ފޮތް ބައްޕަ ލިޔުއްވެވީ އަހަރެން ވެސް ވަރަށް ކުޑައިރު" އެވެ. އެކަމަކު ތިޔަ ފޮތުގެ ރެސިޕީތައް އަވަސް ގައި ގެނެސްދެމުންދާކަން އެނގިވަޑައިގަންނަވަ އެވެ. އަދި އެކަމާ ވަރަށް އުފާ ކުރެއްވަމެވެ. އެއަށްފަހު ރައީސް އަމީން ފޮތް ލިޔުއްވި ގޮތުގެ ވާހަކަތައް ހިއްސާ ކުރައްވަން ފެއްޓެވި އެވެ.\n"ފޮތް ލިޔުއްވެވި އިރު އެއްވެސް އެއްޗެއް ބައްޕަ އަމިއްލަފުޅަށް ނުއެއް ކައްކަވާ، ހައްދަވާ ގޮތަކީ އޭރު [އަތިރީގޭ] އާގެއަށް ވަޑައިގަންނަވާ މައިޒާންދޮށުގޭ ބޭފުޅުންގެ މަންމަ މަރިޔަމްފުޅާއި ހިކިފިނިފެންމާގެ ތުއްތު ކަމަނަ. ބައްޕަ އެ ބޭފުޅުން ގާތުގައި ވިދާޅުވާނީ އެ ރެސިޕީތައް ޓެސްޓް ކުރަން، އެ ބޭފުޅުން ބައްޕަ ވިދާޅުވީމާ ވިދާޅުވާ އެއްޗެއް ކައްކާނީ، ބައްްޕަ، ސީދާ ރައީސް ކައްކަވާ ވަރަށް ނުހައްދަވާނެ،" އަމީނާ ވިދާޅުވި އެވެ.\nއަމީނާ، އެ ވާހަކަތައް ވިދާޅުވެ ދެއްވަމުން ގެންދެވިއިރު އަޅުގަނޑަށް ފާހަގަވި ކަމެއް އޮތެވެ. އެހާ ތުއްޕުޅުއިރުގެ ހަނދާން ވެސް ތާޒާކަ މާއެކު އެކަމާނާގެ ހަނދާނުގައި ހުރި ކަމެވެ. ގެކޮޅަށް ވަޑައިގެން ރައީސް އަމީނަށް ކެއްކެވުމުގައި އުޅުއްވި ހުރިހާ އަންހެން ބޭފުޅުންގެ ނަންތައް ވަކިވަކި އެމީހުންގެ އާއިލާއާ އެއްކޮށް އަޅުގަނޑުމެންނަށް ވިދާޅުވެ ދެއްވި އެވެ. އެ ޒަމާނުގައި އެ ގެކޮޅު ހަރަކާތްތެރިކަމާއި މާހައުލު އޮންނަ ގޮތް ވަރަށް ސާފުކޮށް އަޅުގަނޑުމެންނަށް ތަސްވީރުކޮށް ދެއްވި އެވެ.\nފޮތުގެ ވާހަކައިން ރައީސް އަމީންގެ މިޒާޖާ ގުޅޭ ގޮތުން ވެސް އަމީނާ، އަޅުގަނޑުމެންނާ ކަމެއް ހިއްސާ ކުރެއްވި އެވެ. އެކަމަކާ ވިދާޅުވި ގޮތުގައި ރައީސަކީ ގޭތެރޭގެ ކަންކަމާއި ބަދިގެ ތެރޭގެ ކަންކަން ވެސް ބައްލަވާ ބޭފުޅެކެވެ. އެކަމަކު މާ ބޮޑު ކެއުންތަކެއް ގެންގުޅުއްވާ ބޭފުޅެއްގެ ބަދަލުގައި ފަރީއްކުޅުއްވުމުގައި ވަރަށް ލުއި ބޭފުޅެކެވެ.\nއަމީނާ ވިދާޅުވި ގޮތުގައި ބައްޕާފުޅުގެ އެ ޒަމާނުގައި އެ މަނިކުފާނަށް އެންމެ މީރު، އެންމެ ކަމުދާ އެއްޗެއް ކަމަށް ފާހަގަވެފައި އޮތީ ބަނބުކޭލު ހިއްޗެވެ.\n"ބަނބުކޭލު ހިތި، ދަންނަންތަ އެއީ ކޮން އެއްޗެއްކަން؟ އެއީ ވަރަށް ކަމުދާ އެއްޗެއް... ދެން ކަނޑުކުކުޅު، އެއީ އެޒަމާނުގެ އެންމެ މީރުކޮށް ގަޔާ ވެގެން ބައްޕަ އުޅުއްވި ދެ ކެއުން،" އަމީނާ ވިދާޅުވިއެވެ. -- ރައީސް ވަނީ އެ މަނިކުފާނުގެ ރެސިޕީ ގައިޑްގައި މި ދެ ޑިޝް ތައްޔާރު ކުރާނެ ގޮތް ވެސް ލިޔުއްވާފަ އެވެ.\nއިންޓަވިއުގެ ބޭރަށް ދެވުނީ އެހާ ހިސާބުންނެވެ. އަމީނާ، އަޅުގަނޑުމެން ނިސްބަތްވާ ރަށްތަކާއި އާއިލާއާ ގުޅޭ ގޮތުން އެއްސެވި އެވެ. ކަން ދިމާ ކުރި ގޮތުން އައިޝާއަކީ އައްޑޫ ސިޓީއަށް ނިސްބަތްވާ ނޫސްވެރިއެކެވެ. އެކަން ފާހަގަ ވުމާއެކު މާޒީގެ އިތުރު ސަފުހާއެއް އަމީނާ ހުޅުވާލެއްވި އެވެ. އެކަމަނާ އައްޑޫއަށް ކުރެއްވި ދަތުރުފުޅުގެ ހަނދާންތަކެވެ. އެއީ ރައީސް މައުމޫން އަބްދުލްގައްޔޫމްއާއެކު، އެކަމަނާއަށް އައްޑޫއަށް ކުރެއްވި ދަތުރުފުޅެކެވެ.\nރައީސް މައުމޫންގެ ވެރިކަމުގައި އިޖުތިމާއީ ދާއިރާގައި އަމީނާ ހިދުމަތްތަކެއް ކުރެއްވި އެވެ. އެ ހިދުމަތްތަކުގެ ތެރެއިން ރައީސް އަރިހު އައްޑޫއަށް ކުރެއްވި ދަތުރުފުޅުގައި ދިމާވި ވަރަށް މަޖާ ހާދިސާއެއް އެކަމަނާ އަޅުގަނޑުމެންނާ ހިއްސާ ކުރެއްވި އެވެ. އެ ވާހަކަ ހިއްސާ ކުރެއްވީ ވަރަށް ބޮޑަށް ހިނިފުޅުވަޑުވަމުންނެވެ. އެއީ "އޮފް ދަ ރިކޯޑް" ގައި އެކަމަނާ ފާހަގަ ކުރެއްވި ކަމަކަށްވާތީ، އެކަން ބާއްވާނީ ހަމައެކަނި އަޅުގަނޑުގެ އަމިއްލަ ޑައިރީގަ އެވެ. ތަފްސީލަކަށް ނުދާނަމެވެ. އެކަމަކު އެކަމަނާ ވިދާޅުވި އެއް ވާހަކައެއް ދަންނަވަފާނަމެވެ: "އެކަމަކާހުރެ ރައީސް މައުމޫން ވެސް ވަރަށް ހިނިފުޅުވެޑުވި،"\nގައިމުވެސް އެ ހާދިސާ، ރައީސް މައުމޫންގެ ހަނދާނުގައި ހުންނާނެ އެވެ.\nއަވަސްގެ ބައެއް ނޫސްވެރިންނާއެކު އަމީނާ ނެންގެވި ފޮޓޯ: މި ފޮޓޯ ނެންގެވީ ދަރިކަލުން އަމީން ފައިސަލް\nއަމީނާއާ އަޅުގަނޑުމެނާ ބައްދަލުވި ނަމަވެސް އެކަމަނާގެ ހަޔާތުގެ ސަފުތާތައް އުކުއްވާކަށް ބޭނުންފުޅުވެ ވަޑައެއް ނުގެންނެވި އެވެ. އެހެން އަޅުގަނޑުމެން ވެސް އެ ދިމާލަށް ދާކަށް ބޭނުމެއް ނުވި އެވެ. އެ ނޫސް އެ ވާހަކަތަކަކީ އެތައް ފަހަރަކު ދެކެވި، ތާރީހުގައި ލިޔެވިފައިވާ ހަޑި ސަފުހާތަކެކެވެ. އެ ސަފުހާތައް އުކުމަށްވުރެ އެކަމަނާގެ މޫނުފުޅު މަތީގައި ހުރި ސާދާ ހިނިތުންވުން އަޅުގަނޑުމެންނަށް މާ ކަމުދިޔަ އެވެ.\nއަމީނާ، ދެން ވިދާޅުވީ މިހެނެވެ؛ "ފޮޓޯ ނަގާލަން ކައިރިއަށް އާދޭ". އަޅުގަނޑުމެން އެކަމަނާއާއެކު ގުރޫޕް ފޮޓޯއެއް ނެގީމެވެ. އެއީ އަޅުގަނޑުމެނަށް ވަރަށް ތާރީހީ ފޮޓޯއެކެވެ. އަވަސްގެ އާކައިވްއަށް ވެސް ލިބުނު އެންމެ ތާރީހީ ފޮޓޯތަކުގެ ތެރެއިން ފޮޓޯއެކެވެ. އަވަސްގެ ކެމެރާއިން އެ ފޮޓޯ ނަންގަވައި ދެއްވީ އަމީން ފައިސަލެވެ.\nއަމީނާއާ ބައްދަލުވުމުގެ އުފަލުން އަޅުގަނޑު އެ ގެއިން ނުކުމެގެން އާއިރު، މައްޗަށް އަރަން ހަދާފައިހުރި ސިޑިއާ ދިމާލުގައި ބަހައްޓާފައިވާ ރައީސް އަމީންގެ ރީތި ފޮޓޯފުޅާ ދިމާއަށް ބަލައިލެވުނެވެ. އެ ފޮޓޯފުޅުގެ ފޮޓޯއެއް ވެސް ފޯނުގައި ރައްކާކުރީމެވެ. ދިވެހި ގެތައް އާންމުކޮށް ހުންނަ ފަރުމާތަކާ މުޅިން ތަފާތުކޮށް، އިންޑިއާގެ ގެތަކުގެ ފަރުމާއާ ވައްތަރަކަށް ހަދާފައިވާ އެ ގެއަށް އެ ފޮޓޯފުޅާއެކު އިތުރު ފުރިހަމަ ގެނުވަ އެވެ. ނަމަވެސް އެމަނިކުފާނަށް މި ގައުމުން ވެފައިވަނީ ހާދަ ބޮޑު ބޭއިންސެފެކޭ އެ ވަގުތު ވެސް ހިތަށް އެރި އެވެ.\nމަރުހަބާ ދެންނެވި ފަދައިން އަޅުގަނޑުމެންނަށް އެ ގެކޮޅުން އަލްވަދާއު ދެންނެވީ ވެސް އަމީން ފައިސަލެވެ. ރާއްޖޭގެ ފުރަތަމަ ފަސްޓް ޑޯޓާއާ ބައްދަލުވެ، އެ ގެކޮޅުން ނުކުތްއިރު އަޅުގަނޑުމެން ތިބީ ވަރަށް އުފަލުންނެވެ. ނޫސްވެރިކަމުގެ ހަޔާތުގައި އެއީ އަޅުގަނޑުމެނަށް ބޮޑު ދުވަހެކެވެ. އުފާވެރި، ޝަރަފުވެރި ވެސް ދުވަހެކެވެ. އެކަމަނާގެ ކެތްތެރި، މަޑުމައިތިރި ދިރިއުޅުމުގެ ކުޑަކުޑަ ވަގުތުކޮޅެއްގެ ހިއްސާއަކަށްވުން ވެސް އެއީ ލިބުނު ބޮޑު ޝަރަފެއް ކަމުގައި ދެކިގެންނެވެ. މާތްﷲ އެކަމަނާގެ ފާފަ ފުއްސަވައި ހެޔޮ ރަހުމަތް ލައްވާށި!\nއޮބިޗުއަރީ ރައީސް މުހައްމަދު އަމީން ރައީސް އަމީންގެ ރެސިޕީ + އަމީނާ މުހައްމަދު އަމީން\nއަމީނާގެ ތައުޒިޔާގެ ދަފުތަރުގައި ސޮއިކުރަން ހުޅުވާލަނީ\nއަމީނާ މުހައްމަދު އަމީން އަވަހާރަ ވެއްޖެ


މަސްތުގެ ބަލިމަޑުކަމުގައި ޖެހިފައިވާ މީހުން\nފިރިމީހާއަކީ ރާ ބޯ މީހެއްކަން ކައިވެނިކުރިއިރަކު ނޭނގޭ\nފިރިމީހާގެ ފަރާތުން އެތައް އަނިޔާއެއް ލިބުނު\nމަސްތުވާތަކެތި ބޭނުންކުރާތާ މިހާރު 35 އަހަރު ވެދާނެ\n3 މެއި 2021 | ހޯމަ 09:43\nމަސްތުވާތަކެތީގެ ބަލިމަޑުކަމުގައި ޖެހިފައިވާ މީހަކު ރާއްޖެޓީވީގެ އަނދިރީގައި ޕްރޮގްރާމަށް އިންޓަރވިއުދެނީ\nގެވެށި އަނިޔާއަކީ މިކުޑަކުޑަ ރާއްޖޭގައިވެސް އާންމުވެފައިވާ މައްސަލައެކެވެ. އާއިލާގެ ތެރޭގައި ޖެހޭ އެކިއެކި މައްސަލަތައް ބޮޑުވެ ގެވެށި އަނިޔާގެ ތެރެއަށް ގެނބިފައިވާ އެތައް ބަޔަކު ރާއްޖޭގައި އެބަތިއްބެވެ. އެކަމަކު ބަސް ބުނަން ކެރެނީ އަދި މައްސަލަ ހިފައިގެން މުއައްސަސާތަކާ ހަމަޔަށް ނިކުންނަން ކެރެނީ އޭގެ ތެރެއިން މަދު ބަޔަކަށެވެ.\nރިޕޯޓުގައި މި ބަލައިލަނީ ގެވެށި އަނިޔާގެ އަނދިރިކަމުގައި ދުވަސްތަކެއް ހޭދަކުރުމަށްފަހު މަސްތުވާތަކެތީގެ ބޭނުން ކުރާ އަންހެނެއްގެ ވާހަކައަށެވެ. މިއީ ރާއްޖެޓީވީގެ އަނދިރީގައި ޕްރޮގްރާމަށް އޭނާ ދީފައިވާ އިންޓަރވިއުއަށް ބިނާކޮށް ތައްޔާރު ކޮށްފައިވާ ރިޕޯޓެކެވެ.\nހުރިހާ ކަމެއްގެ ފެށުމަކީ ފިރިމީހާއެވެ. ފިރިހެނެއްގެ އަވައިގައި ޖެހުނުތާ ކުޑަ ދުވަސްކޮޅެއްގެ ތެރޭގައި ކައިވެންޏާއި ހަމައަށް ދިޔައިރު ފިރިމީހާ އަކީ ކޮންކަހަލަ މީހެއްކަން ސާރާއަކަށް (އަސްލު ނަމެއް ނޫން) ނޭނގެއެވެ. އިތުބާރު ކުރެވުނީ ކޮށްގެން ނުވާނެ މީހަކަށެވެ. އެއީ ސާރާގެ ދިރިއުޅުން އަނދިރީގެ ތެރެއަށް ގެނބިގެން ހިނގަދާނެ ކަމެއްކަން އޭރު ހިތަކަށްވެސް ނާރައެވެ.\nކައިވެނިކޮށް ސާރާ ބަނޑުބޮޑުވި ހިސާބުން ފިރިމީހާގެ އުޅުމަށް ބަދަލު އައިކަން އޭނާއަށް ފާހަގަ ކުރެވުނެވެ. ފިރިމީހާއަކީ ރާ ބޯ މީހެއްކަންވެސް އެނގުނެވެ. ދެން ފެށުނީ މައްސަލަތަކެވެ. ދެ މީހުންގެ ދެމެދުގައި ހިނގަން ފެށީ ޒުވާބެވެ. ފިރިމީހާގެ ފަރާތުން ކުރިމަތިވާން ފެށީ އަނިޔާއެވެ. އަނިޔާތަކަށް ބަސްނުބުނެ ހަނު ހުރުމުން ދުވަހެއް ދުވަހަކަށް އެ އަނިޔާތައް ވެސް ދިޔައީ އިތުރު ވަމުންނެވެ.\nއުމުރުން 54 އަހަރުގެ ސާރާ މަސްތުވާތަކެތި ބޭނުން ކުރާތާ މިހާރު 35 އަހަރު ވެދާނެއެވެ. މަސްތުގެ ދުނިޔެއަށް ދިޔުމުގެ ފަހަތުގައި ވަނީ އަލަތު ފިރިމީހާއެވެ. ރަލުގެ މަސްތުގައި ހުރެ އަނިޔާ ކުރާ މިންވަރު ދުވަހެއް ދުވަހަކަށް ދިޔައީ އިތުރުވަމުންނެވެ. އުނަގަނޑު ބިންދާލުމުގެ ސަބަބުން އެއްއަހަރާއި އަށްމަސް ވަންދެން ނުހިނގި އެދުމަތީގައި އޮންނަންވެސް ޖެހުނެވެ. އުނަގަނޑަށް ލިބިފައިވާ އަނިޔާގެ ސަބަބުން މިހާރުވެސް ހުންނަނީ ހަތަރު ބޯލްޓް އަޅުވާފައެވެ. ސާރާ ބުނިގޮތުން ފިރިމީހާ އޭނާ ވަރިކޮށް ދޫކޮށްލީ ތިންވަނަ ދަރިއަށް ބަލިވެ އިންދައެވެ. އެރެޔަކީ އެހެން ރޭރޭވެސް ފަދައިން ފިރިމީހާ ކުރަމުންދިޔަ ކަންކަން ހުއްޓާލުމަށް އްެދި ރޮއި އާދޭސް ކުރި ރެއެކެވެ.\nސާރާ ބުނީ މިހެން އުޅުމުގެ ތެރޭގައި ވަރަށް އިތުބާރުކުރެވޭ މީހަކު އައިސް އެމީހާގެ ގެޔަށް ދިޔުމަށް އެދުނު ކަމަށެވެ. އެގެޔަށް ދިޔުމުން ފިކުރުކުރަން ނުޖެހޭ ކަހަލަ ބޭހެކޭ ބުނެފައި ދިނީ ޒާތެއްގެ އެއްޗެކެވެ. އެ އެއްޗެއް ހަތަރު ދުވަހު ބުއި ފަހުން ތަފާތު ގޮތްތަކެއް ވަމުން ދިޔައެވެ. ހަށިގަނޑަށް ބަދަލުތަކެއް އަންނަން ފެށުމާއެކު ރަހުމަތްތެރިޔާާގެ ކައިރިޔަށް ގޮސް ސުވާލުކުރީމާ ޖަހައިލީ ހިނިގަނޑެކެވެ. "ކަލޭ ތިހިރީ ބަލިވެފައި" ކަމަށް ބުންޏެވެ. "ކަލޭ ޖެހޭނީ ދެން ބޯން" ކަމަށް ވެސް ބުންޏެވެ. މިވަރުގެ އަނިޔާއެއް ދިނީ ކީއްވެތޯ ސުވާލު ކުރީމާ ޖަވާބެއްވެސް ނުދިނެވެ.\nމަސްތުވާތަކެތި ބުއިމަށް މަގުމަތީގައި ސަލާން ޖަހަމުން ދުވަން ސާރާވެސް ލަދު ގަނެއެވެ. އެކަމާ ވަރަށް ބޮޑަށް ދެރަވެއެވެ. މިގޮތަށް އުޅޭތީ ދަރީންވެސް އަޅައެއް ނުލައެވެ. މިކަމުން ސަލާމަތްވާން ދެ ފަހަރެއްގެ މަތީން ރިހެބަށް ވެސް ވަނީ ގޮސްފައެވެ. އެކަމަކު މަސްތުވާތަކެތި ނުލިބިއްޖެނަމަ ފިޓް ޖެހޭތީ އެތަކެތި ބޭނުން ކުރަން މިހާރު މަޖުބޫރެވެ.\nސާރާ ބުނީ އޭނާގެ ހަޔާތަކީ މިހާރު މަގުމައްޗަށް އެއްލާލެވިފައިވާ ހަޔާތެކެވެ. މިކަމުން ސަލާމަތްވާން އޭނާ ބޭނުމެވެ. ސަރުކާރާއި އާންމު ފަރާތްތަކުގެ އެހީތެރިކަން ވެސް ނުހަނު ބޭނުމެވެ.\nހަޔާތުގައި ބާކީ މިއޮތް ދުވަސްކޮޅު ބޭނުންވަނީ ދަރީންނާއެކު ރަގަޅު ގޮތުގައި ހޭދަކުރަން. މިކަމުން ސަލާމްތްވުމަށް ސަރުކާރާއި އާންމުންގެ އެހީތެރިކަން ބޭނުންވޭ.\nމަސްތުވާތަކެތީގެ ބަލިމަޑުކަމުގައިވާ އަންހެން މީހާ\nތެދެކެވެ! ދިވެހިރާއްޖޭގައި އެފަދަ މީހުނަށް ފަރުވާދެވޭނެ އެކަށޭނެ ވަސީލަތެއް ނެތެވެ. އާންމުންވެސް އެ މީހުންނާމެދު ބަލައި އުޅެނީ "ވަލު ޖަނަވާރުން"ގެ ގޮތުގައެވެ. ސިޔާސީ ފަރާތްތަކުން ވެސް ރަށުތެރެ ހައިޖާނުކުރަން އެ ވެރީންގެ ބޭނުން ކުރެއެވެ. މިއަދު އެ މީހުން ބޭނުންވަނީ އާންމުންގެ އެހީތެރިކަމެވެ. މުޖުތަމައުން އެ މީހުން ބަލައިގަނެ މި ހާލަތުން އަރައި ގަތުމަށް ނުހަނު ބޭނުންވެއެވެ.\n3 މެއި 2021 | ހޯމަ 18:56\nއާންމުންގެ އެހީތެރިކަން ބޭނުންވަނީ ޑުރަގް ގަންނަން. އާން އެބުނީމިހާރު މަޖްބޫރޯ\n3 މެއި 2021 | ހޯމަ 15:57\nކިހިނެއްހޭ ތިއެށްޗިސް ގެންގުޅޭނީ!! ފޮރުވާފަ ހުންނަ ލާރި ކޮޅުވެސް ކަޓުވާލަނީ..\n3 މެއި 2021 | ހޯމަ 10:16\nއައިސަތު ރިލްވާން ސައީދު\nތީހަމަ ސްޓޯރީއެއް..ސިމްޕަތީ ހޯދަން ޖެހި ސްޓަންޓެއް..


2019 vana aharu Nerumah Jehifaiva Hollywood Baeh Filmthah\nއަންނަ އަހަރު ނެރުމަށް ހަމަޖެހިފައިވާ ހޮލީވުޑު ބަައެއް ފިލްމުތައް---\n2019 ވަނަ އަހަރު ނެރުމަށް ހަމަޖެހިފައިވާ ހޮލީވުޑު ބަައެއް ފިލްމުތައް\nހޮލީވުޑުގައި މިދިޔަ އަހަރަކީ ވަރަށް ކާމިޔާބު އަހަރެކެވެ. ގިނަ ބަޔަކު މިހާރު އިންތިޒާރުކުރަމުން އަންނަނީ މިއަހަރު ނެރުމަށް ހަމަޖެހިފައިވާ ފިލްމުތައް ނެރޭނެ ދުވަހަކަށެވެ.\nމި އަހަރު ނެރުމަށްހަމަޖެހިފައިވާ ބައެއް ފިލްމުތައް:\nދަ ލަޔަން ކިންގް\nއެފިލްމަކީ 1994 ގައި ނެރުނު ލަޔަން ކިންގް ކާޓޫނު އަސްލަށް ބަލައިގެން އުފައްދާ ލައިވް އެކްޝަން ފިލްމެކެވެ. އެފިލްމުގެ ޓުރެއިލާ މިހާރު ނެރެފައިވާއިރު ގިނަ ބަޔަކު ތިބީ އެފިލްމު ބެލުމަށް ކެތްމަދުވެފައެވެ. އެފިލްމު ނެރުމަށް ހަމަޖެހިފައިވަނީ ޖޫން މަހުގެ 19 ވަނަ ދުވަހުއެވެ.\nބެރީ ލާސަން ލީޑު ރޯލުން ފެނިގެންދާ އެފިލްމަކީ އެއްނާ ބޯޑެން އާއި ރީއަން ފުލެކް ޑައިރެކްޓުކުރާ ފިލްމެކެވެ. އެފިލްމަކީ ދެ އޭލިއަންއެއް ހުރާ ހަނގުރާމައެކެވެ. އެފިލްމު ނެރުމަށް ހަމަޖެހިފައިވަނީ މާރޗް މަހުގެ އަށް ވަނަ ދުވަހުއެވެ.\nމިފިލްމަކީ އަންނަ އަހަރު ޖުލައި މަހު 26 ގައި ނެރުމަށް ހަމަޖެހިފައިވާ ފިލްމެކެވެ. ލީޑު ރޯލުން ލިއޮނާޑޯ ޑިކަޕްރިއޯ އާއި ބްރެޑް ޕިޓް، މާގޮޓް ރޮބީ އަދި ޑަކޯޓާ ފަނިން ފެނިގެން އެފިލްމު ޑައިރެކްޓުކޮށްފައިވަނީ ކުއެންޓިން ޓްރަންޓިނޯއެވެ.\nޓޯއީ ސްޓޯރީ 4\nއަންނަ އަހަރުގެ ޖޫން މަހުގެ 20 ވަނަ ދުވަހު ނެރުމަށް ހަމަޖެހިފައިވާ އެފިލްމަކީ ޓޯއީ ސްޓޯރީގެ ހަތަރު ބަނަ ބައެވެ. ޖޯޝް ކޫލޭ ޑައިރެކްޓުކުރާ އެފިލްމު ޓްރެއިލާ މިހާރު ނެރެފައިވާއިރު ގިނަ ބަޔަކު ތިބީ އެފިލްމު ބެލުމަށް ކެތްމަދުވެފައެވެ.\nމިފިލްމުތަކުގެ އިތުރުން އަސް، ޑައުންޓޮން އައްބޭ، ރޮކެޓްމެން، ދަ ވޮމެން އިން ދަ ވިންޑީ، ހާސްޓު ކުރިސްމަސް، ޑަމްބޯ، އަދި އިޓް:ޗެޕްޓާ2ވެސް މިއަހަރު ނެރުމަށް ވަނީ ނިންމާފައެވެ.\nމުނިފޫހިފިލުވުން ހޮލީވުޑް ފިލްމު


Dhuniyeyge enme kulhi mirus key meehaa ge haalu dheravehje\n20th January 2019 | Last update: 23:48\nއެންމެ ކުޅި މިރުސް ކޭ މީހާގެ ހާލު ދެރަވެއްޖެ\nދުނިޔޭގެ އެންމެ ކުޅި ގަދަ މިރުސް "ކެރޮލީނާ ރީޕާ" އިން 1.5 މިލިއަން ސްކޯވިލް ހީޓް ޔުނިޓުގެ ކުޅިގަދަ ހޫނުކަން ހުރޭ\nމި މިރުހާއި އެންމެ ގާތުން ވާދަކުރާ "ޖެލެޕީނޯ ޕެޕާ" ގައި ހުންނަނީ 2،500 އާއި 8،000 ސްކޯވިލް ހީޓް ޔުނިޓުގެ ކުޅިގަދަ ހޫނުކަން\nކެރޮލީނާ ރީޕާ ވަނީ ދުނިޔޭގެ އެންމެ ކުޅި ގަދަ މިރުސް ކަމަށް 2013 ވަނަ އަހަރު ގިނިސް ވޯލްޑް ރެކޯޑަށް އަރާފަ\nމި މިރުސް އެންމެ ފުރަތަމަ ތައާރަފުކޮށްދިނީ މީގެ 10 އަހަރު ކުރިން ދެކުނު ކެރޮލީނާގައި މިރުހުގެ ދަނޑުވެރިކަން ކުރާ އެޑް ކަރީ ކިޔާ މީހެއް\nއެޑް އެ މިރުސް ހައްދަން ފެށީ އެމިރުހުގައި ހުންނަ "ކެޕްސައިސިން" އިންގެ އެހީގައި ކެންސަރާއި ހަނގުރާމަކުރާ ބޭހެއް އުފެއްދޭކަން އެގުމުން\nއެޑް ހައްދާ މިރުސްތަކުގެ ތެރެއިން ދެ ބައި ކުޅަ އެއްބައި ކެންސާރުގެ ދިރާސާތައް ކުރުމަށް ހަދިޔާކުރޭ\nދުނިޔޭގެ އެންމެ ކުޅި މިރުސް "ކެރޮލީނާ ރީޕާ" --\nކުޅި ގަދަ މިރުސް ކެއުމަށް ހާއްސަކޮށްގެން ބޭއްވި މުބާރާތެއްގައި އެންމެ ކުޅިގަދަ މިރުސް ކޭ މީހެއްގެ ސިކުޑިއަށް ގެއްލުންވެ، ހާލު ސީރިއަސްވުމުން ކުޅިކޮށް ކެއުމަށް ފޯރި ހުންނަ މީހުންގެ ހިތްތަކުގައި ބިރުވެރިކަން އުފެދިއްޖެ އެވެ. އުމުރުން 34 އަހަރުގެ ފިރިހެން މީހާ ދުނިޔޭގެ އެންމެ ކުޅި މިރުސްކަމުގައިވާ، "ކެރޯލީނާ ރީޕާ"ގެ އެންމެ މިރުހެއް ކައިފައި ވަނީ ނިއު ޔޯކްގައި އޮތް މުބާރާތެއްގަ އެވެ.\nއުމުރުން 34 އަހަރުގެ އެމީހާ ހޮސްޕިޓަލްގައި އެޑްމިޓް ކުރީ އެ މިރުސް ކޭ ފަހުން ބޮލަށް ކުއްލި ކުއްލިއަށް ތަދެއް އަރައި އަނބުރާ ގަނެގެން ވެއްޓުމާ ގުޅިގެން އެވެ. މުބާރާތުގައި މިރުސް ކޭ ވަގުތު ހޮޑު ލަވައިގަންނަ ގޮތްވުން ފިޔަވާ އިތުރު ކަމެއް އޭނާއަކަށް ނުވެ އެވެ. ބޮލަށް އެނބުުރުން އަރަން ފެށީ މުބާރާތަށްފަހު ކުޑަ ދުވަސްކޮޅެއްވީ ފަހުންނެވެ. ބޮލުގެ އިތުރަށް އޭނާގެ ކަރަށްވެސް ތަދު އެރި އެވެ.\nޕިއާ ރިވިއު މެޑިކަލް ޖާނަލް "ބީއެމްޖޭ" ގައި ޝާއިއުކޮށްފައިވާ ލިޔުމެއްގައި ބުނެފައި ވަނީ ކުޅި ގަދަ މިރުހެއް ކައިގެން މީހަކަށް މިހެންވީ މިއީ ފުރަތަމަ ފަހަރު ކަމަށެވެ. އެ ކޭސް ރިވިއު ކުރި ޑޮކްޓަރުން ބުނީ، ކުޅި ގަދަ މިރުސް ކައިގެން މިފަދައިން ބޮލަށް އެނބުރުން އަރާނަމަ ލަސްނުކޮށް އަވަހަށް ސިއްހީ ފަރުވާ ހޯދަންވާނެ ކަމަށެވެ.\nކުއްލި ކުއްލިއަށް ބޮލަށް އެނބުރުން އަރަނީ ހަށިގަނޑުގައި ލޭ ހިނގާ ހޮޅިތައް ކުއްލިއަކަށް ފިތުމުން ސިކުނޑިއަށް ލޭ ދައުރުވުން ހުއްޓެން ފެށުމުންނެވެ. މި ހާލަތަށް ކިޔަނީ "ރިވާސިބަލް ސެރެބްރަލް ވަސްކޯކޮންޓްރިކްޝަން ސިންޑްރޯމް (އާރްސީއެސްވީ)" އެވެ.\nއެމީހާގެ ހާލަތު ދަށަށް ގޮސް އިމަޖެންސީ ރޫމަށް ގެންދިއުމުން ނާރުގެ ގިނަ ޓެސްޓުތަކެއްވެސް ހެދި އެވެ. ނަމަވެސް ނަތީޖާ އައިރު ނާރުގެ އެއްވެސް މައްސަލައެއް ނެތް ކަމަށް ދެއްކި އެވެ. ސިކުޑީގެ ސީޓީ ސްކޭން ހެދުމުން އެނގުނު އެއްޗަކީ އޭނާގެ ބޮލުގައި ހުރި ލޭ ހިނގާ ހޮޅިތައް ފިތި ސިކުނޑީގައި ލޭ ދައުރުވުން މަޑުޖެހިފައިވާ ކަމެވެ. ސިކުނޑީގައި ލޭ ދައުރުކުރާ އެންމެ ބޮޑު އެއް ހޮޅި ވަނީ ފަޅައިގެން ގޮސްފަ އެވެ.\nއެންމެ ކުޅި މިރުހުގެ ހުލާސާ\nދުނިޔޭގެ އެންމެ ކުޅި ގަދަ މިރުސް "ކެރޮލީނާ ރީޕާ" އާއި ކެއުމާއި ބެހޭގޮތުން ތައްޔާރުކޮށްފައިވާ ވީޑިއޯ.\nކެރޮލީނާ ރިޕާ މިރުސް ކައިގެން ކެލިފޯނިއާގެ މީހެއް ވަނީ ގިނިސް ވޯލްޑް ރެކޯޑު ފޮތުން ޖާގަ ހޯދާފަ އެވެ. އެރިޒޯނާ ހޮޓް ސޯސް އެކްސްޕޯގައި 2016 ވަނަ އަހަރު އެމީހާ ގިނިސް ވޯލްޑް ރެކޯޑު ފޮތަށް އެރީ އެއް މިނެޓު ތެރޭގައި 120 ގުރާމުގެ ކެރޮލީނާ ރިޕާ ކައިގެންނެވެ.\nއާރްސީއެސްވީ އާންމުކޮށް ޖެހެނީ ބޭނުންކުރާ ބޭހެއްގެ ސަބަބުން ނުވަތަ މަސްތުވާތަކެތި ބޭނުންކުރުމުންނެވެ. ކުޅި ގަދަ މިރުސް ކައިގެން މިފަދަ ކަމެއް ހިނގި މިއީ ފުރަތަމަ ފަހަރަށްވާއިރު، މިރުސް ކައިގެން މީގެ ކުރިން ތަފާތު އެހެން ސިއްހީ މައްސަތައް ޖެހިގެން ރިޕޯޓުކޮށްފައި އެބަހުއްޓެވެ. ކުޅި ގަދަ މިިރުހެއް ކަމަށްވާ "ކޭން ޕެޕާ" ކައިގެން ހިތަށް ލޭ ދައުރުވާ ހޮޅިތައް ފިތި، ސްޓްރޯކްޖެހޭ މައްސަލަތަކެއް ރިޕޯޓުކޮށްފައިވެ އެވެ.\nއާރްސީއެސްވީ ޖެހޭ މީހަކު ހަމައަކަށް އެޅެން އާންމުގޮތެއްގައި ހަފްތާއެއްހާ ދުވަސް ނަގާނެ އެވެ. ނަމަވެސް ބައެއް ފަހަރު އެއަށްވުރެވެސް ދިގުލައިގެންދާކަމަށް ސިއްހީ ތަޖުރިބާކާރުން ބުނެ އެވެ. ތަޖުރިބާކާރުން ބުނީ މިފަދަ ބައެއް ކޭސަސްތަކުގައި މީހާ އަވަަހަށް ރަނގަޅުނުވުމުން ސްޓްރޯކްވެސް ޖެހޭ ކަމަށެވެ. ނަމަވެސް އެއީ ވަރަށް މަދުން ނޫނީ ނުވާ ކަމެއްކަމަށް ބުންޏެވެ.\nމި ހަބަރު ޝޯޝަލް މީޑިއާގައި ވައިގައިހިފި ހިސާބުން ފެށިގެން ގިނަ ސިއްހީ ތަޖުރިބާކަރުން އަންނަނީ ކުޅި ގަދަ މިރުސް ކެއުމުގައި ސަމާލުވުމަށް އިރުޝާދު ދެމުންނެވެ.


Ibu ge tourism siyaasathu haamakuravvaifi – adduLIVE\nއިބޫގެ ޓޫރިޒަމް ސިޔާސަތު ހާމަކުރައްވައިފި\nSep 14, 2018, 00:04 ޝަބްނަމް ރަޝީދު\nރާއްޖޭގެ އެކި ސަރަހައްދުތަކުގައި ކުރިއަށް އޮތް ފަސް އަހަރުތެރޭ 35،000 އެނދު ޤާއިމްކޮށް، ފަތުރުވެރިކަން ފުޅާކުރައްވާނެ ކަމަށް ގުޅިފައިވާ ސިޔާސީ ޕާޓީތަކުގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިޙް (އިބޫ) ވިދާޅުވެއްޖެއެވެ.\nއިބޫ މިހެން ވިދާޅުވެފައިވަނީ އދ. މާމިގިލީގައި އިދިކޮޅު އިއްތިހާދުން ބުރާސްފަތި ދުވަހުގެ ރޭ ބޭއްވި ޖަލްސާގައި ބައިވެރިންނާއި މުޚާތަބް ކުރައްވާ ދެއްކެވި ވާހަކަފުޅުގައެވެ.\nއިބޫ ވިދާޅުވީ ރާއްޖެ ތަރައްޤީކުރާއިރު އެންމެ އިސްކަމެއް ދޭންޖެހޭ އެއް ދާއިރާއަކީ ފަތުރުވެރިކަމުގެ ދާއިރާކަމަށެވެ. އެގޮތުން އިޤްތިޞާދުގެ ރޫފަ ރަނގަޅުކޮށް، އަތްމަތި ތަނަވަސްކުރުމަށް ކުރަން ޖެހޭ އެންމެ މުހިއްމު ކަމަކީ އެ ދާއިރާ ތަރައްޤީކޮށް، ވީހާވެސް ގިނަ ބަޔަކަށް އެދާއިރާގެ ފައިދާ ލިބޭ ގޮތް ހެދުންކަމަށް އެމަނިކުފާނު ވިދާޅުވިއެވެ. އަދި ރާއްޖޭގެ ފަތުރުވެރިކަން ލާމަރުކަޒީ ކުރާނެކަމަށް އެމަނިކުފާނު ވިދާޅުވިއެވެ.\nއިދިކޮޅު އިއްތިހާދުން މާމިގިލީގައި ބާއްވަމުން ގެންދަވާ ޖަލްސާ: ފޮޓޯ ސޯޝަލް މީޑިއާ ޓްވިޓާ\nއިބޫ ވިދާޅުވީ 35،000 އެނދު ހަމަކުރާނީ ރިސޯޓުތަކާއި، ގެސްޓްހައުސްތަކުގެ އިތުރުން ސަފާރީތައް ހިމެނޭ ގޮތަށްކަމަށެވެ. އޭގެ ތެރެއިން 17،000 އެނދު ތަރައްޤީކުރާނީ އައްޑޫ، ފުވައްމުލައް އަދި ހުވަދޫ ހިމެނޭ ރާއްޖޭގެ އެންމެ ދެކުނުގެ ސަރަހައްދުގައި ކަމަށާއި މެދުރާއްޖެތެރޭގައި، މާލެ ސަރަހައްދު ހިމެނޭ ގޮތަށް 10،000 އެނދު އަދި އުތުރުގެ ހިސާބުތަކުގައި 18،000 އެނދު ތަރައްޤީކުރައްވާނެކަމަށް އިބޫ ވިދާޅުވިއެވެ. ރާއްޖޭގެ ފަތުރުވެރިކަމުގެ އެނދުގެ ކެޕޭސިޓީ ބޮޑުތަނުން އިތުރުކުރައްވާނެކަމަށް ވިދާޅުވި ނަމަވެސް އިބޫ ވިދާޅުވީ އެކަން ކުރައްވާނީ މާކެޓް ފްލަޑް ނުވާނެހެން އަދި އަގުތައް ނުވެއްޓޭނެހެން، ރަނގަޅަށް މާކެޓް ކޮށްގެންކަމަށެވެ.\nރިސޯޓު ހަދަން ކުއްޔަށް ދޫކޮށްފައިވާ ގިނަ ރަށްތަކެއް ނުހެދި ހުރިކަން ފާހަގަ ކުރައްވާ އެފަދަ ރަށްތައް ހެދުމަށްޓަކައި ފައިނޭންސް ލިބޭނެ ގޮތްތަކެއް ހޯދައިދެއްވާނެކަމަށް އިބޫ މީގެ ކުރިން ވިދާޅުވި ވިދާޅުވުން އެމަނިކުފާނު ތަކުރާރު ކުރެއްވިއެވެ. އެގޮތުން ޕްރައިވެޓް އިންވެސްޓަރުންނާއި، ބޭރުގެ ފައިނޭންޝަލް މާކެޓްތަކުންނާއި އިސްލާމިކް ފައިނޭންޝަލް މާކެޓް މެދުވެރިކޮށް އެކަމަށް ބޭނުންވާ އެހީ ހޯދައިދެއްވާނެކަމަށް އިބޫ ވިދާޅުވިއެވެ. ފަތުރުވެރިކަމުގެ ސިނާއަތުގެ ނަފާ މިހާރުއްސުރެ ބޮޑަށް ރައްޔިތުންގެ މެދުގައި ބެހޭނެ ގޮތެއް ހޯދަން ޖެހޭނެ ކަމަށާއި، އެސްއެމްއީ ބޭންކް މެދުވެރިކޮށް ލުއި ގޮތަކަށް ފައިނޭންސް ލިބޭނެގޮތް ހަމަޖެހިގެން ދާނެކަމަށް އިބޫ ވަނީ ވިދާޅުވެފައެވެ.\nއިއްތިހާދުގެ ސަރުކާރެއްގައި ޓޫރިޒަމް ޕްރޮމޯޓް ކުރަން މިހާރު ޚަރަދުކުރާ އަދަދު ތިންގުނައަށް ބޮޑުކޮށް ދުނިޔޭގެ އެކި މާކެޓްތަކަށް ރާއްޖޭގެ ޓޫރިޒަމް ފުޅާކުރެވޭނެ ކަމަށް އިބޫ ވިދާޅުވިއެވެ. ޓޫރިޒަމް ސެކްޓަރ ޑައިވާސިފައި ކުރުމަކީ ކުރަންޖެހޭ ކަމެއް ކަމަށާއި، ކަލްޗްރަލް، މެޑިކަލް އަދި އިސްލާމިކް ޓޫރިޒަމްއަށް ހުޅުވާލަން ޖެހޭ ކަމަށް ވެސް އެ މަނިކުފާނު ވިދާޅުވިއެވެ.\nމާމިގިލީގައި ބާއްވަމުން ގެންދަވާ ޖަލްސާގައި ވަނީ ގިނައަދަދެއްގެ ރައްޔިތުން ބައިވެރިވެފައެވެ.


Film Ehge Role Eh Gehlligen3Dhuvas Vandhen Katrina Rui! - Vaguthu\n2003 ވަނަ އަހަރު ޖޯން އަބްރަހަމްއާއި އެކު ފިލުމު ''ސާޔާ'' ކުޅުމަށް ކެޓްރީނާ ކައިފް ހަމަޖެހިފައިވަނިކޮށް، އެ ފިލްމްގައި ލީޑް ރޯލުން ފެނިގެންދާ ޖޯން ވަނީ ކެޓްރީނާ ފިލުމުން ބޭރުކޮށް ތާރާ ޝަރުމާ އެ ފިލުމަށް ހަމަޖައްސައިފައެެވެ.\nމިކަމާއި ކެޓްރީނާ ވަރަށް ހިތާމަ ކުރިއެވެ. އަދި ތިން ދުވަސް ވަންދެން ރޯންވެސް ރުޔެވެ.\nއެކަމުގެ ތަފްސީލް ހާމަކުރަމުން އިންޑިޔާ ޓީވީއަށް ސަލްމާން ދިން އިންޓަވިއުއެއްގައި ބުނީ، މި ފިލުމުން ރޯލު ގެއްލުމުން ތިން ދުވަސް ވަންދެން ކެޓްރީނާ ރުއިކަމަަށެވެ.\n''ވަރަށް ކުރިން ޖޯން އަބްރަހަމް ކެތުރީނާ ފިލުމަކުން ބޭރުކޮށްލި. އެވަގުތު ކެޓްރީނާ ހުރިގޮތް މިހާރު ވެސް ސިފަވޭ. ކެޓްރީނާ އެ ފިލުމުން ބޭރުކޮށްލުމަށް ފަހު ފިލުމަށް ހަމަޖެހުނީ ތާރާ ޝަރުމާ. އެކަމާއި ދެރަވެގެން ތިން ދުވަސް ވަންދެން ކެޓްރީނާ ރުއި. އޭނާގެ މުޅި ކެރިއަރ އެ ހިސާބުން އެ ނިމުނީ ކަމަށް ބުނެ ވަރަށް ރުއި. ތިން ދުވަސް ވަންދެން ކެޓްރީނާގެ ރުއިން އަޑުއަހަން ޖެހުނު'' އިންޓަވިއުގައި ސަލްމާން ބުނެފައިވެއެވެ.\nކެޓްރީނާ ހަމައަކަށް އަޅުވަން ވާހަކަ ދައްކަމުން ސަލްމާން ބުނެފައިވަނީ އޭނާގެ ކެރިއަރ އެ ހިސާބުން ނުނިމޭ ކަމަށެވެ. މުޅި އިންޑިޔާއިން ވެސް ފާހަގަ ކޮށްލެވޭނެ އެކްޓަރަކަށް ވާނެ ކަމަށެވެ.\nފަހުން މި ވާހަކަތައް ހަނދާންވުމުން ކެޓްރީނާ ވެސް ހޭނެ ކަމަށް ސަލްމާން ބުނެފައިވެއެވެ. މިއަދު ކެޓްރީނާއަކީ އިންޑިޔާގައި ވެސް ފާހަގަ ކޮށްލެވޭ އެންމެން ދަންނަ ފަންނާނެއް ކަމަށް ވެސް ސަލްމާން ފާހަގަ ކޮށްފައިވެއެވެ.\nސަލްމާނާއި ކެޓްރީނާ ވަނީ އެކުގައި އެތައް ފިލުމެއް ކުޅެފައެވެ. މެއިނޭ ޕިޔާރު ކިޔުން ކިޔާ، އޭކްތާ ޓައިގަރ، ޓައިގަރ ޒިންދާހޭ ފަދަ ފިލުމުތަކެވެ.\nމި ދެފަންނާނުން ވެސް މިހާރު ތައްޔާރުވަމުން ދަނީ ޓައިގަރ ގެ ތިން ވަނަ ފިލުމަށެވެ.


Floating siteege furathama mock-up January gai\nފްލޯޓިން ސިޓީގެ ފުރަތަމަ މޮކަޕް ޖެނުއަރީގައި\nފްލޯޓިން ސިޓީ ނިމުމުން ގެތަކާއި މަގުތައް ހުންނާނެ ގޮތުގެ ކުރެހުމެއް\nގާތްގަނޑަކަށް ބިލިއަނެއްހާ ޑޮލަރުގެ މޯލްޑިވްސް ފްލޯޓިން ސިޓީ ނިމޭއިރު ހުންނާނެ ގޮތުގެ މަންޒަރެއް ދައްކާލުމުގެ ގޮތުން މޮކަޕް އައިލެންޑެއް ހެދުމުގެ މަސައްކަތް ފަށައިފި އެވެ.\nމޯލްޑިވްސް ފްލޯޓިން ސިޓީ މަޝްރޫއު އެންމެ ފުރަތަމަ އިއުލާންކުރީ ރައީސް މުހައްމަދު ނަޝީދުގެ ވެރިކަމުގައި ހޮލެންޑުގެ ޑަޗް ޑޮކްލޭންޑް ކުންފުންޏަށް އެ މަޝްރޫއު ހަވާލު ކުރުމަށް ފަހު އެވެ. ރައީސް އިބްރާހީމް މުހައްމަދު ސޯލިހްގެ ވެރިކަމުގައި ވެސް ޑަޗް ޑޮކްލޭންޑް ކުންފުންޏާ ހަވާލު ކޮށްގެން މަޝްރޫއު ކުރިއަށް ގެންދިއުމަށްފަހު މަޝްރޫއު އަލުން އިފްތިތާހު ކުރީ މިދިޔަ މާޗް މަހުގެ 14 ވަނަ ދުވަހު އެވެ.\nމި މަޝްރޫއުގެ ރާއްޖޭގެ ކޮންސެލްޓެންޓް މުހައްމަދު ރިޔާޒު އަވަސް އަށް މިއަދު ވިދާޅުވީ މޯލްޑިވްސް ފްލޯޓިން ސިޓީ މަޝްރޫއު ނިމުމުން ހުންނާނެ ގޮތް ދައްކާލުމަށް ބޭނުންވާތީ ފުރަތަމަ މޮކަޕް އައިލެންޑް ހެދުމުގެ އަމަލީ މަސައްކަތް ފެށިގެން ކުރިއަށްދާ ކަމަށެވެ. އަދި އަންނަ އަހަރުގެ ޖެނުއަރީ މަހުގެ ތެރޭގައި ފުރަތަމަ މޮކަޕް އާންމުންނަށް ފެންނާނެ ކަމަށެވެ.\n"އަސްލު މަޝްރޫއު ކުރިއަށް ގެންދަން ނިންމާފައިވާ ސަރަހައްދުގެ އެއް ފަޅިއެއްގައި މި މޮކަޕް އަޅުގަނޑުމެން އިންސްޓޯލް ކުރާނަން ޖެނުއަރީގައި. ފްލޯޓިން ސިޓީގެ މަޝްރޫއަކީ ބޮޑު މަސައްކަތަކަށްވާތީއާއި އާންމުންގެ އިތުބާރު ބޮޑު ކުރުމަށްޓަކައި މަޝްރޫއު ނިމުމުން ގެތަކާއި މަގުތައް ހުންނާނެ ގޮތް އަޅުގަނޑުމެން މޮކަޕްގައި މި ދައްކާލަނީ. އެންމެ މަދުވެގެން ދެ ގެއާއި މަގެއް މޮކަޕްގައި ދައްކާލަނަން،" ރިޔާޒު ވިދާޅުވި އެވެ.\nފްލޯޓިން ސިޓީ ނިމުމުން ގެތަކާއި މަގުތައް އަދި ޖެޓީތައް ހުންނާނެ ގޮތުގެ ކުރެހުމެއް\nއޭނާ ވިދާޅުވީ މި މަޝްރޫއުގެ މާސްޓާ ޕްލޭނަށް ކުދިކުދި ބަދަލުތައް ގެންނަންޖެހި ބަދަލު ގެންނަ ކޮންމެ ފަހަރަކު މާސްޓާ ޕްލޭނަށް ކަމާ ގުޅުންހުރި އިދާރާތަކުގެ ހުއްދަ ހޯދަންޖެހޭތީ މަޝްރޫއުގެ އީއައިއޭ އާއި މުޅި މަސްޓާ ޕްލޭން ޖެނުއަރީ އަށް ނިންމާލެވޭނެ ކަމަށެވެ. އޭގެފަހުގައި މަޝްރޫއުގެ އަމަލީ މަސައްކަތްތައް ހިނގަމުންދާ މަންޒަރު ފެންނާނެ ކަމުގައިވެސް ވިދާޅުވި އެވެ. ފްލޯޓިން ސިޓީގެ މަސައްކަތްތަކަކީ އެކި ކޮންޓްރެކްޓަރުންނާ ހަވާލުކޮށްގެން ކުރިއަށް ގެންދާ މަޝްރޫއެއް ކަން ފާހަގަކުރައްވަމުން ރިޔާޒު ވިދާޅުވީ މޮކަޕް އައިލެންޑަކީ ވެސް މަޝްރޫއުގެ އެއް ބައި ކަމަށެވެ. ނަމަވެސް މޮކަޕް އައިލެންޑްގެ މަސައްކަތް ކުރާ ކޮންޓްރެކްޓަރުގެ އެއްވެސް މައުލޫމާތެއް ހިއްސާކުރައްވާފައެއް ނުވެ އެވެ.\nފްލޯޓިން ސިޓީ މަޝްރޫއު ކުރިއަށް ގެންދިއުމަށް ސަރުކާރުން ވަނީ އާރަށް ކައިރީގައި އޮންނަ 200 ހެކްޓަރުގެ ފަޅެއް ޑަޗް ޑޮކްލޭންޑް ކުންފުންޏަށް ދީފަ އެވެ. މި މަޝްރޫއު ހިންގަނީ ސަރުކާރާއި ޑަޗް ޑޮކްލޭންޑް ކުންފުނި ގުޅިގެންނެވެ. ފެން މަތީގައި އޮންނަ، ތިމާވެއްޓާ ރަހުމަތްތެރި ސިޓީ ހަދަނީ 5،000 ގޯތި ދޫކުރެވޭ ގޮތަށް ޓޫރިޒަމްގެ ބައިތަކެއް ވެސް ހިމަނައިގެންނެވެ. އެގޮތުން ޔޮޓު މެރީނާ އަކާއި ފަސްތަރީގެ ދެ ރިސޯޓު އަދި ކުދި ޕިކްނިކް އައިލެންޑްތައް ހެދުމަށް ހަމަޖެހިފައިވެ އެވެ. މީގެއިތުރުން ހޮސްޕިޓަލާއި، ސްކޫލާއި، ޝޮޕިންމޯލްގެ އިތުރުން ކައުންސިލާއި ސަރުކާރު އޮފީސްތައް ވެސް ހެދުމަށް ނިންމާފައިވެ އެެވެ.\n"މި މަޝްރޫއުގެ ދަށުން ހަދާ ރަށުގައި ބޭނުން ކުރާނީ މުޅިން ވެސް ތިމާވެއްޓާ ރަހުމަތްތެރި އުޅަނދު ފަހަރު. މިސިޓީ އާބާދު ކުރަނީ ގިނަވެގެން 15،000 މީހުންގެ އާބާދީ އަކަށް. މާލެ އިން ފުރައިގެން ގިނަވެގެން 10 މިނެޓް ތެރޭގައި މިސިޓީ އަށް އާދެވޭނެ،" ރިޔާޒު ވިދާޅުވި އެވެ.\nފްލޯޓިން ސިޓީގެ މަޝްރޫއު ކުރިއަށް ގެންދާ ފަޅު އަދި މަޝްރޫއު ނިމުމުން އެ ފަޅު އޮންނާނެ ގޮތް\nއޭނާ އިތުރަށް ވިދާޅުވީ މި މަޝްރޫއުގެ ދަށުން އަޅާ 5،000 ގޯއްޗަކީ މެދު ފަންތީގެ ތަންތަން ކަމަށެވެ. އެ ތަންތަނުގެ އަގުތައް އުޅޭނީ ހުޅުމާލޭގައި މެދު ފަންތީގެ ހައުސިން ހުންނަ އަގުތަކަށް ވުރެ ބޮޑު ނުވާނެ އަގުތަކެއްގައި ކަމަށްވެސް ވިދާޅުވި އެވެ.\n"ގޯތިތައް ހުންނާނީ 1،000 އަކަފޫޓާއި 1،500 އަކަފޫޓުގެ. ރަށު ތެރޭގައިވެސް އޮންނާނީ ދޮންވެެލި ލާފަ، ހިތްގައިމު މާހައުލެއް އޮންނާނީ،" ރިޔާޒު ވިދާޅުވި އެވެ.\nބޯހިޔާވަހިކަން ފްލޯޓިން ސިޓީ\nފްލޯޓިން ސިޓީ މަޝްރޫއު ނޮވެމްބަރު މަހު ފަށަނީ


އިހަވަންދޫގެ ތާރީޚުން (ފުރަތަމަ ބައި) — Ihavandhoo.com\n23 ޖޫން 2017 2\nދިވެހިންގެ އުއްމީދީ އެންމެ ބިޔަ ބޮޑު މަޝްރޫޢުކަމަށްވާ، އައިހެވަން ޕްރޮޖެކްޓް ނިސްބަތްވަނީ އިހަވަންދިއްޕޮޅަށެވެ. އިހަވަންދިއްޕޮޅު މިނަން ނިސްބަތްވަނީ އިހަވަންދިއްޕޮޅުގެ އެންމެ ނަގައިކިޔާ އެއް ރަށްކަމަށްވާ އިހަވަންދޫއަށެވެ. ދިވެހިރާއްޖޭގެ ވެރިކަން ކުރާރަށް، މާލެއާ 312.83 ކިލޯ މީޓަރު ދުރުގައި، ރާއްޖޭގެ އިރުމަތީ ތޫލުން 72ޑިގުރީ 55 މިނެޓް އަދި އުތުރު އަރުޟުން6ޑިގުރީ 57 މިނެޓްގައި، މަތިން ބަލައިލުމުން ޏަމްޏަމެއްގެ ބައްޓަމަށް ސިފަވާ، ތިލަދުންމަތީ އުތުރުބުރީ އިހަވަންދުއަކީ ދިވެހި ތާރީޚުން ފާހަގަކޮށްވޭ ރަށެކެވެ. 2014 ވަނަ އަހަރުގެ ބޯހިމެނުމުގެ ތަފާސް ހިސާބުތަކުން ދައްކާ ގޮތުގައި ހއ. އަތޮޅުގައި އެންމެ ގިނަ މީހުން ޤާއިމުވެ ތިބޭ ރަށަކީ އިހަވަންދޫއެވެ. 3000 ވުރެ ބޮޑު އާބާދީއެއް ދިރިއުޅެމުންދާ އިހަވަންދޫގެ ބޮޑުމިނުގައި 60.54 ހެކްޓަރު ހުރެއެވެ.\nއިހަވަންދޫގެ ނަން އުފެދިފައިވަނީ އިހަ، ވަން، ދޫ މި ތިން ލަފުޒުންނެވެ. "އިހަ" އަދި "ވަން" މިއީ މުސްކުޅި ތަމަޅަ ބަހުން އުފެދިފައިވާ ދެ ލަފުޒެވެ. "އިހަ" މިލަފުޒުން ދޭހަކޮށްދޭ މާނަތަކަކީ ފުރަތަމަ، މުސްކުޅި، އިސް އަދި ކުރިއެވެ. "ވަން" މި ލަފުޒުން ދޭހަވާ މާނަތަކަކީ ވަނަ، ޖަންގަލި، ވަނުން އަދި އެތެރެވުންނެވެ. "ދޫ" މިއީ މަލަޔާލަމް ބަހުން އުފެދިފައިވާ ލަފުޒެކެވެ. ދޫގެ މާނައަކީ ރަށެވެ. އެހެންކަމުން، އިހަވަންދޫގެ ލަފުޒީ މާނައަކީ "އިހުގެ ނުވަތަ މުސްކުޅި ޖަންލީގެ ރަށް ނުވަތަ ތަނުގެ ނަގާކިޔާ ސަރަޙައްދުގައި އޮތް ޖަންގަލި ރަށެވެ.\nއިހަވަންދޫގެ އިހުގެ މީހުން ކިޔައި އުޅޭ ފޯކްލޯރތަކުން އެނގޭގޮތުގައި އެންމެ އިހުގައި އިހަވަންދޫގައި އުޅުނީ ކަޅު ނުވަތަ "ޒައިޠޫނި" ކުލައިގެ ޖާނު ވަރުގަދަ ހަށިގަނޑުން ބޮޑު ބިޔަ ބައެކެވެ. ރާއްޖޭގެ ޤަދީމީ ވަޒަންވެރިންނާއި އިހަވަންދޫގެ ޤަދީމީ ވަޒަންވެރިންނާ ގުޅުންތަކެއް ވާކަމަށް ބެލެވެއެވެ. މިކަމަށް ބާރުލިއްބައިދޭ ފޯކްލޯރ އެއް އައްލާމާ އަޙްމަދު ޝިހާބުއްދީނު ލިޔުއްވާފައިވާ "ކިތާބު ފީ އާޘާރި މީދޫ އަލް ޤަދީމިއްޔާ"ގައިވެއެވެ. މިފޯރކްލޯގައި ވާގޮތުން ދިވެހިރާއްޖެއަށް ފުރަތަމަ އައި ދީވީންނަށް ފަހު ދެން ރާއްޖެއައީ ރެދިންކަމަށެވެ. މިދެންނެވި ރެދިން ރާއްޖެގައި ފުރަތަމަ ވަޒަންވެރިވިތަނެއް ހޯދުމަށް ކުރެވުނު މަސައްކަތާ ޙަވާލާދެއްވާ، މަޝްހޫރު ތޯހައިދާލް ބަޔާންކުރައްވަނީ ރެދިން އެންމެ ފުރަތަމަ މަޑުކުރީ ތިލަދުންމަތީ އުތުރުބުރީ އިހަވަންދޫގައި ކަމަށެވެ. ރެދިން އިހަވަންދޫއިން ދެން ދިޔައީ ރ. އަތޮޅު "ލުނބޯ ކަނޑު"ން ރާއްޖޭގެ އުތުރުގެ އެކިސަރަޙައްދަށެވެ.\nއިހަވަންދޫގެ ނަން ޑްރެވީޑިއަން އާއިލާގެ ދެ ބަހަށް ނިސްބަތްވުމުންނާއި، ރާއްޖެއަށް ރެދިން އައިސް ފުރަތަމަ މަޑުކުރި ރަށަކަށް އިހަވަންދޫ ވުމުން، އިހަވަންދޫގެ އެންމެ ފުރަތަމަ ރަށްވެހިންގެ ގޮތުގައި ޑްރެވީޑިއަން އާއިލާއަށް ނިސްބަތްވާ މީހުން ހިމެނޭނެ ކަމަށް ޤަބޫލުކުރުމުގެ ފުރުޞަތު ވަރަށް ބޮޑެވެ. މީގެއިތުރުން، އިހަވަންދޫގައި މިއަދުވެސް ދިރިއުޅެމުންދާ މީހުންގެ ޖިސްމާނީ ސިފަތަކުން، ޚާއްޞަކޮށް ބޮލުގެ ފުށްކިބައާއި އިސްކޮޅާއި ރޫފަ އަދި ހަށިގަނޑުގެ ބައްޓަމުން ޑްރެވީޑިއަނުންގެ ސިފަތައް ފެންނަން ހުރުން މިކަމަށް އިތުރު ހެކި ލިއްބައިދެއެވެ.\nއިހަވަންދޫގައި އެންމެ ފުރަތަމަ ވަޒަންވެރިވި މީހުން ވަޒަންވެރިވެފައިވަނީ ރަށުގެ އުތުރުކޮޅުގައި ކަމަށް ތާރީޚުން ހާމަވެއެވެ. މިކަމަށް ބާރުލިއްބައިދޭ އެއް ހެއްކަކީ އިހަވަންދޫ އާސާރީ މިސްކިތް ހުރި ސަރަހައްދެވެ. އެހެންމެ އިހަވަންދޫ ކުޅިމަގު ފަރާތުގައިވާ މާބަނޑޭރި ކަނޑިންމަ އެއީ މިކަމަށް ބާރު ލިއްބައިދޭ ދެވަނަ ދަލީލެވެ. މީގެއިތުރުން، ރަށުގެ އުތުރުކޮޅުގެ ބިންގަނޑު ކޮންނަ އިރު، އެކި ސަރަހައްދުތަކުން އާސީނުތަށްޓާއި، ޤަދީމީ ޒަމާނުގެ ބައެއް އާލާތްތައް ފެންނަ ފެނުން މިކަމަށް އިތުރަށް ބާރުލިއްބައިދެއެވެ. ކަންމިހެން ހުރި ނަމަވެސް، އެވޭލާގައި ކުރިމަތިވި ތަދުމަޑުކަމަކާއި ރޫޙާނީ ބައެއް ކަންކަމުގެ ސަބަބުން ރަށުގެ ހުރިހާ ރައްޔިތުން ރަށުގެ ދެކުނު ކޮޅަށް ބަދަލުވިކަމަށް ދުވަސްވީ މީހުންގެ ވާހަކަތަކުން ބުރުހާނުކޮށްދެއެވެ.\nއިހަވަންދޫގެ ޤަދީމީ ތާރީޚުން އެނގެން އޮތް އެންމެ ދުރަށް ދަތުރު ކުރާއިރު، ފާހަގަކޮށްލެވޭ އެންމެ މަޤުބޫލު އެއް ޝަޚްޞިއްޔަތަކީ ކައްޕީނި ތަކުރުފާނެވެ. ބުނެވޭ ގޮތުގައި އިހަވަންދޫގެ ވެރިކަމުގެ ބޮޑުންގެ މަތިކޮޅު ފެށިގެން އައިސްފައިވަނީ ކައްޕީނި ތަކުރުފާނާ ހަމައިންނެވެ. ރާއްޖެއަށް ހޮޅިން އަތްގަދަ ކުރި ދުވަސްވަރު، އަވަށްޓެރި މަލިކުގެ މީހުން ހޮޅިންނަށް ވެގެން އައިސް ކުރިމަތި ކުރި ތުރާތަކުން ސަލާމަތްވުމަށްޓަކައި، ދައުލަތުގެ ބޮޑު ބަންޑާރައިން މަދަދު ހޯއްދެވީ އިހަވަންދޫ ކައްޕީނި ތަކުރުފާނުގެ ފަރާތުންނެވެ.\nމިކަމުގެ ބަދަލެއްގެ ގޮތުގައި ކައްޕީނި ތަކުރުފާނުގެ އާއިލާއަށް ދައުލަތުން ފަތްކޮޅެއް ލިޔެ ސިއްކަ ޖައްސާވާ އާއިލާއަށް ޚާއްޞަ އިނާޔަތްތަކެއް ދެވިކަމަށްވެއެވެ. މިގޮތުން، ދައުލަތުގެ ވާރުން މާލީ އެހީތެރިކަން ދެއްވާ ކައްޕީނި ތަކުރުގެ އާއިލާގައި ހިމެނޭ، އަނބިކަނބަލުން އާއިޝާދިޔޯއާއި ތިން ދަރިކަލުން ކަމަށްވާ އިބްރާހިމް މަނިކުފާނާއި އާމިނާދިޔޯއާއި ހަގުދަރިކަލުން ކަމަށްވާ ބޮޑުތުއްމަނިކުފާނަށް ޚާއްޞަ ޤަދަރެއް ދެއްވިއެވެ. މިދެންނެވި ބޮޑު ތުންމަނިކުފާނުގެ ބާރު ގަދަކަމާއި ހައިބަތުގެ މަތިވެރިކަމަކުގެ ވާހަކައާ ގުޅޭ އެތަކެއް ފޯކްލޯރތައް ހުރެއެވެ.\nބޮޑުތުން މަނިކުފާނުގެ ދައްތާފުޅު އާމިނާދިޔޯ އަކީ ދިވެހި ތާރީޚުގައި ފާހަގަކޮށްލެވޭ ޝަޚްޞެކެވެ. ދިވެހި ޤައުމީ ބަޠަލް މުޙައްމަދު ތަކުރުފާނުގެ މަންމާ ފުޅަކީ މިދެންނެވި އާމިނާދިޔޯއެވެ. އާމިނާދިޔޯ އުތީމު ޙުސައިން ޚަތީބު ތަކުރުފާނާ ކައިވެނި ބައްލަވައިގެން އުޅުއްވީ ހއ. އުތީމުގައެވެ.\nދިވެހި އަދަބީ ޖައްވުން ފާހަކޮށްލެވޭ އެއް އަދަބީ ތަރިކައަކީ ބުރުނީ ކަމަނާގެ ރައިވަރުބައެވެ. މި ރައިވަރު ބައި ގަލަމީ ތަސްވީރަކަށް ބަދަލުކޮށް، ޅެންބަހުރުވައިން ލިޔާބަހުރުވައަށް ބަދަލު ކުރެއްވީ ދިވެހި ބަހުގެ އުސްތާޒު އަލްއަދީބު އަބުދުﷲ ޞާދިޤެވެ. އަބުދުﷲ ޞާދިޤު މި ރައިވަރުބައިން ވާހަކައެއް އުފެއްދުމަށްޓަކައި ރާއްޖޭގެ އެކިކަންކޮޅުތަކުގައި އަތްފުނާ އަޅަމުން ދިޔަހިނދު، އެކަމުގެ މަދަދުވެރިވާނެ ފަރާތެއްގެ ގޮތުގައި ފެނިވަޑައިގަތް ބޭފުޅަކީ، އިހަވަންދޫ ގުލްބަކާގެ އަލްމަރުޙޫމް މޫސާ އަބުދުއް ރަޙްމާން، ދޮން މޫސަބެއެވެ. އެހެންކަމުން، އަޅުގަނޑުމެންނަށް މިހާރު މި ފެންނަ ދޮންހިޔަލައާއި އަލިފުޅު ވާހަކައިގެ އަސްލު އުފަންވެފައިވަނީ އިހަވަންދޫން ކަމަށް ޤަބޫލު ކުރަންޖެހެއެވެ. މިކަމުން ހާމަވާ އެއް ޙަޤީޤީތަކީ އެ ޒަމާނުގައި ވާހަކަ ކިޔުމުގެ ފަންނަށް މޮޅެތި މީހުން އިހަވަންދޫގައި ތިބިކަމެވެ.\nދިވެހި ތާރީޚުގައި އިހަވަންދޫގެ ނަން ފާހަގަކޮށްލެވޭ އަނެއް ކަމަކީ، އ.ދ ގެ ސައިންސާއި ސަގާފަތާ ބެހޭ ޖަމިއްޔާ (ޔުނެސްކޯ)އިން ބަލަހައްޓަމުންދާ ދުނިޔޭގެ ތަރިކައިގެ ލިސްޓުން ޖާގަ ހޯދުމަށް މަސައްކަތް ކުރަމުންދާ އިހަވަންދޫ އާސާރީ މިސްކިތުގެ ސަބަބުންނެވެ. ތާރީޚީ ފަތްފުށްތަކުން ހާމަވާ ގޮތުގައި މިސްކިތް އިމާރާތް ކުރައްވަން ފެއްޓެވި ދުވަސް ކަނޑައެޅިގެން ބުނަން ނޭގުނަސް، މި މަސައްކަތް ފެށިފައިވަނީ ސުލްޠާނު މުހަންމަދު މުހިޔުއްދީނުގެ ވެރިކަމުގައެވެ. އެއީ މީލާދީ ސަނަތުން، ގާތްގަނޑަކަށް، 1692 ވަނަ އަހަރުގައެވެ. މިސްކިތް ބޭނުންކުރަން ފެށިފައިވާ ތާރީޚެއް ކަމަށް އެނގެން އޮތް ތާރީޚަކީ 15 ރަޖަބު 1113، މީލާދީ ގޮތުން ނަމަ، 16 ޑިސެންބަރު 1701ގައެވެ. މިއީ އައްސުލްޠާނު އިބްރާހިމް މުޒުހިރުއްދީންގެ ރަސްކަމުގެ ދުވަސްވަރެވެ. 1940ގައި މިސްކިތުގެ ދެ ފަރާތަށް ދެ ދާލަ އިތުރުކޮށް ކުޑަ ދޮރުތައް އިތުރުކުރި ކަމަށްވެއެވެ. އޭގެ ކުރިން މިސްކިތް ހިޔާކުރުމުގައި ބޭނުން ކުރަމުން އައީ ފަންގި އާއި ތޮށަލި ކަމަށްވެއެވެ. 1940ގެ ފަހުން، މިސްކިތުގައި އީޓު ޖެހިކަމަށާއި 1996ގައި މިސްކިތުގެ އިރުމަތީ ފަރާތަށް އިތުރު ފެންޑާއެއް އިތުރުކޮށްފައިވެއެވެ. ތިން ޤަރުނަށްވުރެ ގިނަ ދުވަސްވެފައިވާ މި މިސްކިތުގެ ގޯތިތެރޭގައި، އުތީމު ހަސަން ރަންނަބަނޑޭރި ކިލެގެފާނުގެ އާއިލާގެ ބޭފުޅަކާއި، ދިޔަމިގިލީ ދަރިކޮޅުގެ ވަޒީރުކަން ކުރެއްވި އައްޑޫ ޝަހީދުވި ކުޑަބަނޑޭރި މުޙައްމަދު ތަކުރުފާނުގެ ދަރިކަލުން އަލްވަޒީރު މުހައްމަދު ވެސް ފަސްދާނުލެވިފައިވެއެވެ. އިހަވަންދޫގެ ސިއްކައެއްގެ ގޮތުގައި ބޭނުން ކުރެވިދާނެ މި މިސްކިތް އާބާތުރަ ފިލުވައި ތަފާތު ބަދަލުތައް ޒަމާނާއެކު ގެނެވިފައިވާ ކަން ފާހަގަކޮށްލެވެއެވެ. (ނުނިމޭ)\nދިވެހިންގެ އުއްމީދީ އެންމެ ބިޔަ ބޮޑު މަޝްރޫޢުކަމަށްވާ، އައިހެވަން ޕްރޮޖެކްޓް ނިސްބަތްވަނީ އިހަވަންދިއްޕޮޅަށެވެ. މިއީ ބިލާހެއްގެ ވާހަކައެއްބާ؟ ނޫނީ ވައްބަހޭ މިކިޔާ ޒާތުގެ އަދަބީ އިބާރާތެއްބާ؟\n– 23 ޖޫން 201700\nތިޔަ ބުނާ އައިހެވަން އަސްލުބުނަންޏާ އައިހުވަފެންގެ މާސްޓަރ ޕްލޭނެއް ހަދަން 1ނޮވެމްބަރު 2016 ސިންގަޕޫރުބަޔަކާ ހަވާލުކުރި 15 ހަފްތާއިން ނިންމަން․․ މިހާރު ބަހަބަރު 40 ހަފްތާވަނީ․․․ މި ނޫހުން ކީއްތޯވާނި މިނިސްޓްރީއަށްގުޅާ ޕްރޯއެކްޓިވްކޮށް ހަބަރު ހޯދައިގެން ރިޕޯޓްތައް ލިޔެ ސަރުކާރަށް ހަނދާންކޮށްދޭން․․․ ނިކަންބަލާބަލަ ކުޅުދޫފުށި އޮންލައިން އަދި އައްޑޫލައިވް\n– 24 ޖޫން 2017 1 0


FEZG Dheenee Mubaaraai 1438: Madhaha Adhi Quran Mubaaraai Fashaifi - Vaguthu\nފެޒްގ ދީނީ މުބާރާތް 1438: މަދަހަ އަދި ޤުރުޢާން މުބާރާތް ފަށައިފި\nފ. ފީއަލީގެ ޖަމިއްޔާއެއް ކަމަށްވާ ފީއަލި އެކުވެރި ޒުވާނުންގެ ގުޅުން (ފެޒްގ)ގެ ފަރާތުން ރޯދަމަހަށް އަމާޒުކޮށްގެން ކުރިއަށް ގެންދާ ދީނީ މުބާރަތްތަކުގެ ތެރެއިން ޤުރުޢާން މުބާރާތާއި މަދަޙަ މުބާރާތް ފަށައިފިއެވެ.\nޤުރުޢާން މުބާރާތް އިއްޔެ ފެށިފައިވާއިރު އެ މުބާރާތް ކުރިއަށް ގެންގޮސްފައިވަނީ ބަލައިގެން ކިޔުމުގެ ގޮތްޕާއި ހިތުން ކިޔުމުގެ ގޮތްޕަށް ބަހާލައިގެންނެވެ. އެ މުބާރާތުގައި ޖުމްލަ 70 ބައިވެރިން ބައިވެރިވެފައިވެއެވެ. ހަތަރު އުމުރު ފުރާއަކަށް ބަހާލައިގެން ކުރިއަށް ގެންދާ އެ މުބާރާތަކީ ރަށުގެ ކުދިބޮޑު އެންމެންނަށް ބައިވެރިވެވޭނެ ގޮތަށް ބާއްވާ މުބާރާތެކެވެ. އެގޮތުން މުބާރާތުގައި ބައިވެރިވެފައިވަނީ ހަތަރު އަހަރުން ދަށް، ހަ އަހަރުން ދަށް، 19 އަހަރުން ދަށް އަދި 21 އަހަރުން މަތީގެ އުމުރުފުރާތެކެވެ.\nމަދަހަ މުބާރާތް މިއަދު ފަށާފައިވާއިރު އެ މުބާރާތްވެސް ކުރިއަށް ގެންދަނީ ދެ ބަޔަކަށް ބަހާލައިގެންނެވެ. އެއީ ގްރޫޕް މަދަހަ އާއި އިންޑިވިޖުއަލް މަދަހައެވެ. މަދަހަ މުބާރާތުގައި ދެބައިން ޖުމްލަ 87 ބައިވެރިޔަކު ބައިވެރިވެފައިވެއެވެ.\nމަދަހައާއި ޤުރުޢާން މުބާރާތް މިހާރު ފަށާފައިވާއިރު އެހެން އަހަރުތަކާއި އެއްފަދައިން މި އަހަރުވެސް، ދީނީ ސުވާލު މުބާރާތް ރޯދަމަހުގެ ފުރަތަމަ ދުވަހުން ފެށިގެން ކުރިއަށްދާ ކަމަށް ފެޒްގުން ބުނެއެވެ.\nފެޒްގުގެ ފަރާތުން ބާއްވާ މި މުބާރާތްތަކަކީ ފީއަލި ރައްޔިތުންގެ ހިތްތަކުގައި ދީނީ ކަންކަމަށް ލޯބި ޖެއްސުމަށް ބާއްވަމުން އަންނަ މުބާރާތްތަކެކެވެ.\nފެޒްގުގެ ދީނީ ސުވާލު މުބާރާތް މިހާރު ފެށިގެން ކުރިއަށްދާއިރު، ކޮންމެ ދުވަހަކުވެސް ދެ ސުވާލެއް އާންމުކޮށް ހުޅުވާލައެވެ. އަދި އެ ޖަމިއްޔާގެ ފޭސްބުކް ޕޭޖާއި ރަށު ތެރޭގެ ނޯޓިސް ބޯޑު ތަކުގައިވެސް އާންމުކޮށް ފެންނާނެހެން މި ސުވާލުތައް ބެހެއްޓިފައިވާނޭ ކަމަށް މައުލޫމާތު ލިބެއެވެ. އަދި މި ސުވާލުތަކުގެ ޖަވާބުތައް ރޯދަމަހުގެ 25 ވަނަ ދުވަހުގެ ރޭ 22:00 ގެ ކުރިން ފެޒްގުގެ އިދާރާއަށް ހުށައަޅަން ޖެހެއެވެ.\n"ވަގުތު" އަށް މައުލޫމާތު ދެއްވަމުން ފެޒްގުގެ މީޑިއާ އޮފިޝަލް މުހައްމަދު ފަޒީން ވިދާޅުވެފައިވަނީ މިފަދަ މުބާރާތްތަކަށް ކޮންމެ އަހަރުކުވެސް ރައްޔިތުންގެ ފަރާތުން ވަރަށް ބޮޑު އެއްބާރުލުމެއް ލިބޭ ކަމަށެވެ.\n"ފެޒްގުން މަސައްކަތްކުރަމުން ދަނީ އަބަދުވެސް އެއް އަހަރުން އަނެއް އަހަރަށް މުބާރާތްތަކުގެ ފެންވަރު ރަނގަޅު ކުރުމަށް. ދެން މި އަހަރުގެ މި މުބާރާތްތަކުގެ އިނާމް ދިނުން އޮންނާނީ ރޯދަމަހުގެ 27 ވަނަ ދުވަހު،" ފަޒީން ވިދާޅުވިއެވެ.\nމިއީ ފެޒްގުގެ ފަރާތުން މިފަދަ ދީނީ މުބާރާތްތައް ބާއްވާ 13 ވަނަ އަހަރުކަން ފާހަގަކޮށްލެވެއެވެ.\nޖޫން 3, 2018 - 16:15\nފީއަލީގައި، މިހާތަނައް ބޭއްވުނު އެންމެ ކަޑަ މުބާރާތް\nޖޫން 5, 2018 - 23:53\nކަމަނަ ހަޖަމަ ޕްލީސް\n5 މަސް ކުރިން 6\nނ.އަތޮޅުގައި ޤުރުއާން މުބާރާތެއް ބާއްވައިފި\nމަތިވެރީ ކައުންސިލްގެ ތިންވަނަ ގުރުއާން މުބާރާތުގެ ނަތީޖާ ފާޅުކޮށްފި


ވެހޭ ވާރޭ ތެރެއިން…14 – Esfiya – Dhivehi Vaahaka Site\n- by zombie - 26- June 9, 2019\nހޮސްޕިޓަލަށް ގެން ދިޔުމާއެކު ޑޮކްޓަރު އިޝާ ބެލުމަށްފަހު ދިން ހަބަރަކުން އަޔާންގެ ހިތް އުފަލު ން ނަށާލިއެވެ. ވޯޑުގައި އިޝާ ބޭއްވިފައި އޮތް އިރު އަދިވެސް ހެޔެށް ނާރައެވެ. ޑޮކްޓަރު ބުނި ގޮތުގައި އިޝާ ހޭއަރާނީ ފަނަރަ ވަރަކަށް މިނެޓް ފަހުންނެވެ. އިރުގަނޑެށް ފަހުން އިޝާ ހޭއެރިއެވެ. ”އަޔާާން އަހަންނަށް ކިޔެއްވެގެން މިތަނަށް ގެނާ؟” އިޝާ ފުރަތަމަ ވެސް ކޮށްލީ ސުވާލެވެ. ކަން ވީ ގޮތް އަޔާން އިޝާއަށް ކިޔައިދިނެވެ.”ޔޫ އާ ގޮއިން ޓު ބީ އަ މޯމް.” އަޔާން ބުނެލި އެއްޗަކުން އިޝާ ގެެ އަނގައިގާ އަތް އަޅާ ލެވުނެވެ.އިޝާއަށް ވީ ހަަަމަ އަޔާންއަށް ވީވަރެވެ. އުފަލުން ފޮޅުނެވެ.”މަން މަ ގާތު އަދި ނުބުނާތި އިނގޭ.. އަހަރެން ބޭނުމީ ސަޕްރައި×ް އެށް ގޮތަށް ބުނަން…” އިޝާ ބުނެ ލިއެވެ. ”އެހެންވިއިރު މިރޭ ބުނާނީ..” އަޔާން ބު ނެލިއެވެ. ”އަހަރެން ބޭޭނުން އަހަރެން މަންމަ ކައިރީ މިވާހަކަ މަންމަ ކައިރިއަށް ގޮސް ބުނަން.. ” އިޝާ ބުނެލިއެވެެ. ”މި ތަނުން ދޫ ކޮށްލީމަ ދޯ މަންމަ ކައިރިއަށް ދާނީ..” އަޔާން ބުނެލިއެވެ. އިޝާވެސްް އާއެކޭ ބުނެ ބޯ ޖަހާލުއެވެ.\n*********** ”އަހާ އިޝާ ހާދަ ދުވަހަކަށް ފަހު…” ގޭގެ މައި ދޮރުން ވަތް އިޝާ ފެނި އިނާޝާ އަހާލިއެވެ.”މި އަންހެން ވެރިންނަށް މަންމަ ކައިރިއަށް އާދެވެނީ ހަބަރެށް ނޫނީ ވާހަކަ އެށް ބުނަންް… އެހެން ނޫނީ މަންމަ ހުންނަ ކަންވެސް ހަނދާނެއް ނުހުންނާނެ. ” އަޔާންވެސް ގޭތެރެއަށް ވަންނަމުން ބުނެލިއެވެ.” ކޮން ވާހަކަ އެށް ބުނަންތަ ތިއައީ..” އިނާޝާ ހުރީ ކެތް މަދު ވެފައެވެ. ”މަންމަ މާމައަކަށް ވަނީ ނު…” އިޝާ ބުނެލ ވާހަކައަކުން އިނާޝާ އުފަލުން ފޮޅުނެވެ. އެއީ އިނާޝާ އަބަދުވެސް ދެކޭ ހުވަފެނެކެވެ. ދުނީޔޭގަ ހުންނަ ދުަވަހަކުން މާމާ އޭ ކިޔާފަ ގޮަވާލާނެ މާމަ ދަރިއެށް ލިބުމެވެ.އުފަލުން އިނާޝާއަށް އުޅެވޭ ނުޅޭވެ ގޮތް ވެސް ނޭނގެއެވެ. މަންމަ އާއެކު ކުޑަ ވަގުތު ކޮޅެށް ހޭދަ ކޮށްލުމަށް ފަހު މައްރިބް ނަމާދު ބަންގި ގޮވަން ކައިރިވާތީ އިޝާއާއި އަޔާން ދިޔައީ ގެއަށެވެ.\n”އަމް ސޯ ހެޕީ… ޔެސް ފައިނަލީ އަމް ގޮއިން ޓު ބީީ އަ ޑެޑީ…” އަޔާން އައިސް ކޮޓަރއަށް ވަ ންނަމުން އިޝާގެ ގައިގާ ބައްދާލިއެވެ.”މިރޭ ވާނެ އަޔާންގެ މަންމަ ކައިރީ ބުނަން… އަނެއްކާ މިރޭ އަޔާންގެ ބައްޕަަެވެސް އަންނާނެ… މިރޭ ކައިގަޑީގަ ބުނާނީ… އޭރަށް އެތާ ތިބޭނެ އިޔާނާ،އިލާފް އެން އިޔާންވެސް…” އިޝާ އެހެން ބުނުމުން އަޔާން ސަަޅި އައިޑިއާއެކޭ ބުނެލިއެވެ.\nވައިލެޓް ރޯސްގައި އެންމެން ކެއުމަށްއިންސާފް ކުރަމުން ދިޔައެވެ. ނަމަވެސް ކޔޑަ އިރުކޮޅަކުން އެތަން ހީވީ ކުޑަ ބޮމެށް ގޮވި ހެންނެވެ.\n[މި ޕާޓްް ކުރުކަން އަޅުގަނޑަށް އިނގެއެވެ.ދެން އަންނަ ޕާޓަކީ މި ވާހަކައިގެ ފަހު ޕާޓްއވެ. އެހެން ކަމުން އެ ޕާޓްް މިއަށް ވުރެ ދިގު ކޮން ގެނެސް ދޭނަމަެވެ.]\n💜💙❤❤I am 12 year old girl who likes to write and read storys. ❤❤💙💜\nފެންނާތީ ޔާރާގެ މޫނު\nއަހަރެންގެ ވާހަކަ (ދިހަވަނަ ބައި)\nEesh innaany tharutheebun up kuran jassaaafa namaves nubaakon mihiry up kohfa n feel free to comment\nBtw me first dw 😂😄🤣\nGood…v kudhi kudhi mistakes fehnany..\nKeep it up darla🙂🙂🙂🙂🙂🙂🙂🙂🙂💛💛💛💛💛💛💛💛💛💛\nVarah Salahi …\nކުށަކާ ނުލާ 14\nދުޝްމަން – 10


ދެވަނައަށް އެންމެ ހިންގުންތެރި އަތޮޅު ކައުންސިލަކަށް ފުވައްމުލަކު އަތޮޅު ކައުންސިލް ހޮވިއްޖެMikal News\nކަންގަތި އެވޯޑް ދިނުމުގެ ހަފުލާގެ ތެރެއިން\nދެވަނައަށް އެންމެ ހިންގުންތެރި އަތޮޅު ކައުންސިލަކަށް ފުވައްމުލަކު އަތޮޅު ކައުންސިލް ހޮވިއްޖެ\n7 މާރިޗު 2016, 8:23 |\nލޯކަލް ގަވަމަންޓް އޮތޯރިޓީ އިން ކަންގަތި އެވޯޑްގެ ނަމުގައި ހޮވަން ފެށި އެންމެ ހިންގުންތެރި އަތަޮޅު ކައުންސިލާއި ރަށު ކައުންސިލްތަކުގެ ތެރެއިން ދެވަނަ އަށް އެންމެ ހިންގުންތެރި އަތޮޅު ކައުންސިލަކަށް ފުވައްމުލަކު އަތޮޅު ކައުންސިލް ހޮވިއްޖެއެވެ. އަދި ފުވައްމުލަކު އަށް ކައުންސިލްގެ ތެރެއިން އެންމެ ހިންގުންތެރި ކައުންސިލަކަށް ހޮވިފައިވަނީ މިސްކިތްމަގު ކައުންސިލެވެ.\nރޭ ދަރުބާރުގޭގައި ބޭއްވި ރަސްމިއްޔާތެއްގައި ފުރަތަމަ ފަހަރަށް ހޮވި ދެވަނައަށް އެންމެ ހިންގުންތެރި އަތޮޅު ކައުންސިލަކަށް ފުވައްމުލަކު އަތޮޅު ކައުންސިލް ހޮވުނު އިރު އެންމެ ހިންގުންތެރި ކައުންސިލަކަށް ހޮވިފައިވަނީ ށ. އަތޮޅު ކައުންސިލެވެ. އަދި ތިން ވަނަ އަށް ހޮވުނީ ތ. އަތޮޅު ކައުންސިލެވެ.\nއެންމެ ހިންގުންތެރި ރަށު ކައުންސިލް ބައިން އެއްވަނަ ށ. ފޯކައިދޫ ކައުންސިލް ހޮވުނު އިރު ދެވަނަ އަށް ގޮސްފައިވަނީ ރ. އުނގޫފާރު ކައުންސިލެވެ. އަދި ތިން ވަނަ ލިބުނީ ށ. މަރޮށީ ކައުންސިލަށެވެ.\nމިސްކިތްމަގު ކައުންސިލް ހޮވިފައިވަނީ އެލްޖީއޭ އިން އަތޮޅަކުން ވެސް ހޮވި އެންމެ ރަނގަޅު ރަށު ކައުންސިލް ކެޓަގަރީ އިން ފުވައްމުލަކު ރަށު ކައުންސިލް ތަކުގެ ތެރެއިން އެންމެ ހިންގުންތެރި ކައުންސިލެއްގެ ގޮތުގައެވެ. ރޭގެ ޖަލްސާގައި ވަނަތަކަށް ހޮވުނު ކައުންސިލްތަކަށް އެވޯޑް ހަވާލުކޮށް ދެއްވީ ފިނޭންސް މިނިސްޓަރު އަބްދުﷲ ޖިހާދާއި އެލްޖީއޭގެ ރައީސް އަދި ހޯމް މިނިސްޓަރު އުމަރު ނަސީރެވެ.\nކަންގައްޗަކީ އިހު ޒަމާނުގައި ރަސްރަސްކަލުންގެ ދަރުބާރަށް ރަށްފުށުގެ ވަޒަންވެރިން އަރާވަޑައިގަތުމަށްޓަކައި ލެވޭ ކޮއްޔަކަށް ކިޔޭ ނަމެކެވެ. އެގޮތުން ކަންގަތި ކޮލީގެ ތެރޭގައި، މޭނާ، ރަންނާ، ދާންނާ، ކާންނާ، ގަދަހަމާންތި ފަދަ ކޮލީ ނަންތައް ހިމެނެވެ.


ދެފުރާނަ އެކުވެފައިވާ (10 ވަނަ ބައި) — Ihavandhoo.com\nދެފުރާނަ އެކުވެފައިވާ (10 ވަނަ ބައި)\nއެހާ ހާމަތަނެއްގައި އެފަދައިން ދުވަހަކު ވެސް އޭނާއަށް ހުރެވިފައި ނުވާތީ އެވެ. އަތުން ނިވާވެލަމުން އަވަހަށް ޖީންސް ނަގާ ލެވޭތޯ ބަލާލި އެވެ. ޖީންސް ނަގާބަލާލި އިރު ރާޅުޖަހަމުން ދިޔަ ހިސާބު ދިޔަރެސްމަތިން އޭނާއަށް ފެނުނީ އޭނާގެ ކުރު ސޯޓެވެ. ފަރުވާލެއްނެތި އަނގައިން ޗޮކެއް ކަނޑާލަމުން ޓީޝާޓްވެސް ނަގާ ގަޔަށް މަހާލި އެވެ. އެއަށް ފަހު ވަށައިގެންވާ މާހައުލަށް ނަޒަރު ހިންގާލި އެވެ. އެކަކުވެސް ފެންނަން ނެތުމުން ހިތްހަމަ ޖެހުމުގެ ނޭވާއެއް ދޫކޮށްލި އެވެ.\nސުނާމީ ބިނާއާ އިންވެގެން ބޭރު ތޮށީގެ ކަނަށް ތުނޑިއެއްގެ ގޮތަށް ލެވިފައިވާ ވެލިގަނޑުން އެއްގަމަށް އެރުމަށް އައިޝަމް އެނބުރިލި އެވެ. އޭނާ ނަޒަރު ހުއްޓާލީ އޭނާގެ ބޫޓަށެވެ. ވަރަށް ތަރުތީބުކަމާ އެކު އިސްޓާކީންޏާއި ބޫޓު ގަލެއްގެ މަތީ ރީތިކޮށް ބަހައްޓަފައި ހުއްޓެވެ. ހީވަނީ ތަރުތީބުކަމަށް ލޯބިކުރާ މީހެއްގެ ޢަަމަލެއް ހެންނެވެ. ބޫޓަށް އަރަން ގުދުވެލި އެވެ. ލޮލުގައި އަޅައިގަތީ އޭނާގެ ފައިގައިވާ ފަދަ ނިޝާން ޖަހާފައިވާ ސަންގެކެވެ. ބޭއިޚްތިޔާރުގައި އޭނާއަށް އިސްކަން ދެވުނީ އެ ސަންގަށެވެ. ސަންގު ނަގާ ނިޝާނުގައި އިނގިލި ކާއްތާލި އެވެ. ސިއްސައިގެން ދިޔައީ ފައިތިލާގައި އެއްޗެއް ޖެހުމުންނެވެ. ސަންގުގެ އަނގައިގެ ތެރެއިން ވެއްޓުނު މުތެއްފަދަ ވިދުންހުރި ރިހިރަންކުލައިންވާ އެއްޗެކެވެ. ދުވަހަކުވެސް ފެނިފައި ނުވާ ޒާތުގެ ޖަވާހިރެއްފަދަ އެއްޗެކެވެ. ގުދުވެލަމުން ނެގިއެވެ. ބިއްލޫރި ފަދައިންވާ އެ މުތުގެ އެތެރޭގައި އެއްޗެއް ލިޔެފައިވާތީ ސަމާލުވެވުނެވެ.\n"ހެލްޕް މީ ޕްލީޒް" އައިޝަމް ފަރުވާތެރިކަމާ އެކު ކިޔާލި އެވެ.\nދެތިން ފަހަރަކު ތަކުރާރު ކޮށްލެވުނީ ބޭއިޚްތިޔާރުގަ އެވެ. ސުވާލުތަކުން ހިތް ފުރެމުން ދާތީއެވެ. އޭނާ އެތަނުގައި އެހާލަތުގައި އޮންނަން ޖެހުނު ސަބަބެވެ. އެހީތެރިވާންވީ ކާކުކަން ނޭނގުމުންނެވެ. ސަންގުގައިވާ ނިޝާނާ އޭނާގެ ފައިގައިވާ ނިޝާނާ ގުޅުން ހުރީތީ އެވެ.\n"މީ... ހައު؟" އައިޝަމް ހިތާ ހިތާ ސުވާލުކޮށްލި އެވެ.\nފުން ވިސްނުމަކަށް ގެއްލިފައިވާ މީހެއް ފަދައިން ނިތަށް ރޫ އަރުވާލަމުން، ސަންގު ނަގާ ބޫޓަށް އެރުމަށްފަހުގެއާ ދިމާއަށް މިސްރާބު ޖެހި އެވެ.\n"އައިޝަމް... އައިޝަމް" އައިޝަމް އަށް ހޭލެވުނީ މީހަކު ދެތިން ފަހަރަކު ގޮވާލުމުންނެވެ. މަޑުމަޑުން ލޯ ހުޅުވާލި އެވެ. އައިޝަމް އަށް ވަރުބަލިކަން އިޙްސާސް ކުރެވުމުން އަނެއްކާ ދެލޯ މަރާލި އެވެ. ހީވަނީ ދެބަދޭތެރޭގައި އުޅެވޭ ހެންނެވެ. ލޯ މެރުމާއެކު ގުރުވެލަމުން ބާލީހުގައި ބައްދާލި އެވެ. އަނެއްކާވެސް އެއްކަލަ އަޑު އިވުނެވެ.\n"އައިޝަމް... އައިޝަމް..." މިފަހަރު އެއަޑުގައި އާދޭހުގެ އަސަރު އެކުލެވިގެންވި އެވެ. އައިޝަމް އަށް ކުއްލިއަކަށް ހޭލެވުނެވެ. މީހަކު ފައިގާ ހިފާ ދަމާލިހެން ހީވެގެންނެވެ. ހޭލެވުމާ އެކު މޯޅިއަކަށް ދެމިލަމުން ދެލޯ ހުޅުވާލި އެވެ. އޭ.ސީ ބާރުކޮށްފައިވުމުން ކޮޓަރިއަށް ވެރިވެފައިވަނީ ފިނި ކަމެވެ. ނިދާ ބޮކީގެ އަލި ހުރީ ކަނިކޮށްފައި ކަމުން ކޮޓަރީގައި ރަސްކަން ކުރަމުންދަނީ އަނދިރިކަމެވެ. ތަންދޮރު ވަކިވާ ވަރެއް ނޫނެވެ. ބާލީސް ހިއްލާލަމުން ފޯނު އަތުގައި ޖެހޭތޯ ގޮދަޑި މަތީގައި އަތް ކާއްތާލި އެވެ. ފޯނު ނަގާ ބަލާލި އެވެ.\n"ސައްބީސް މިސްކޯލް" އޭނާ ހިތާހިތާ ކިޔާލި އެވެ. އެވަރަށް އޭނާއަށް ގުޅާފައިވަނީ ކޮން ބައެއްތޯ ބެލުމަށް އައިޝަމް އަށް އަވަސްވެ ވުނެވެ.\n"މަންމަ ވިހި ފަހަރު... ހިމޭ ހަ ފަހަރު... އަނެއްކާ ކިހިނެއްވީބ؟ ހިމޭއަށް ގުޅަންވީ ކަންނޭނގެ ވީގޮތެއް ބަލާލަން!" އައިޝަމް އަމިއްލައަށް އޮވެ މަޑުމަޑުން ވާހަކަދައްކަމުން ފޯނާ ކުޅެމުން ދިޔަ އެވެ.\n"ހަލޯ... ކިހިނެއްވީ ހިމޭ؟" ނިދިން ބަރުވެފައިވާ އަޑަކުން އައިޝަމް ވާހަކަދައްކަ ފެށިއެވެ.\n"ސާބަސް އަދިވެސް ނިދަނީތަ؟ މިއަދު ހުކުރަށްވެސް ނުދަންދ؟ މަ ތިގެއަށް ގޮސް ކޮޓަރީގަ ތަޅާތަޅާވެސް ޚަބަރެއް ނުވީމަ އައީ! ޝަމްގެ މަންމަވެސް ހުރީ ކަންބޮޑުވެފަ..." ހިމޭޝްގެ ޝަކުވާ ގޯނީގެ ތުން މޮހާލި އެވެ.\n"އަދި ނުތެދުވެގެން އުޅޭވަރެއް ނުވެއެއްނު!"\n"އާނ...! މިހާރު އެހެރަ 8 ޖެހީ...! ރޭގަ ނިދި މީހާވިއްޔަތީ... ނުނިދާ ގަނޑެއް ގަތީދޯ!" ހިމޭޝް ޖޯކުޖަހާލި އެވެ.\n"ހިނގާބަ ކޮފީއަކަށް...! ވަރަށް ބޮޑުވާހަކައެއް އެބަ އޮތް... އާދޭ މި ގެއަށް ޓެން ވީމަ އިނގޭ... މަ ކުޑަކޮށް ރެޑީވެލާނަން!" އައިޝަމް މޯޅިއަކަށް ދެމިލަމުން އެނދުމަތީ ހުރަސްވެލި އެވެ.\nއައިޝަމް ފޯނު ބާއްވަމުން އެނދުގައިވާ ނިދާ ބޮކި ދިއްލާލަމުން ތެދުވި އެވެ. އޭނާ ސިހިފައި ބަލާލެވުނީ ހަށިގަނޑަށެވެ. އެއްވެސް ފޭރާމެއް ނެތުމުންނެވެ. އެއީ އޭނާ ދުވަހަކުވެސް ނިދާ އުޅުނު ގޮތެއް ނޫނެވެ. އަވަހަށް ކޮޓަރި އަލިކޮށްލި އެވެ. ކޮޓަރީގެ ހާލަތު ވަޒަން ކޮށްލުމަށެވެ. އޭނާގެ ޖީންސާއި ޓީޝަރޓް ކޮބައިތޯ ބަލާލުމަށެވެ. ތަރުތީބު ކަމާއެކު އެތަކެތި އެއްޗެހި އެލުވުމަށް ޚާއްޞަ މަޤާމުގައި ހުއްޓެވެ. ބޭއިޚްތިޔާރުގައި ބޯ ހޫރުވައިލެވުނީ އެހެންވީމަ އެވެ. އޭނާ ޔަޤީންކުރީ ނިދި ބަރުވެފައިވާވަރުން އޭނާއަށް އެއްޗެހި ބަދަލުކުރަން އެއްޗެހި ބޭލުމަށްފަހު ނިދުނީކަމަށެވެ.\n"ސީކޮށް މިހާރު މިގޮތަށް ކަންތައްވާތީ މި ހުންނަނީ ވަރަށް ކަންބޮޑުވެފަ...! ނަސީބެއް ކަންނޭނގެ ހެނދުނުވެސް މީހަކަށް ނުފެނުނު ކަން... އަނެއްކާ މިއަދުވެސް ނިދީގަ...!" ފުންނޭވާއެއް ލުމަށްފަހު ކޮފީތަށި ނަގާ ތުނބުގައި ޖައްސާލި އެވެ.\n"އިތުރުކަމެއް ވިތަ؟ މި ބުނީ ރޭގަ... މަށަށް ޤަބޫލުކުރަން ވަރަށް ދަތި ތިކަހަލަ ކަންތައް... ހީވަނީ އަންހެން ކުދިން ކިޔާ ކަހަލަ ޖިންނި ވާހަކައެއްހެން... ވަރަށް ފޭކް ކަމެއް... އަނެއްކާ ޝަމް ފޭކު ޖައްސަނީ..." ހިމޭޝް ބޭނުންވީ ޔަޤީންކުރާށެވެ.\n"ތިއޭ މައްސަލައަކީ މީހަކު ގާތު މިވާހަކަ ކިޔަންވެސް ކެރޭނީ ކިހިނެއް؟ ޤަބޫލުކުރާނެ މީހަކު... ހިމޭތީ ހުރިހާ ކަމެއް އެނގޭމީހާ ހިމޭ ވެސް ތި..." އައިޝަމް ވާހަކަ ދެއްކުން ހުއްޓާލީ ހިމޭޝް ފެށީމަ އެވެ.\n"އަސްލު ވަރަށް އުނދަގޫ ޤަބޫލުކުރަން އެކަމަކު... އަހަރެން ތި ހުރިހާ ވާހަކައެއް ޤަބޫލުކުރަން... އެނގޭ ޝަމް މަށަށް ދޮގު ނުހަދާނެކަން ވެސް..." ހިމޭޝް ވާހަކަހުއްޓާލީ ކޮފީތަށީގައި ތުން ޖެހުމަށެވެ. ހިނދުކޮޅަކަށް އެމީހުންގެ ވާހަކަ މެދުކަނޑާލީ އެމީހުން ތިބި މޭޒަށް ވެއިޓަރުދުފާތަބަށް ގެނައުމުންނެވެ. އައިޝަމް ނަޒަރު ހިންގާލީ އެމީހުން ތިބި އަންޑަރ ގްރައުންޑްގެ ހިތްގައިމު މާހައުލުގެ މޭޒުތަކުގައި ތިބި ގުރޫޕު ގުރޫޕަށެވެ. ހީ ހީފައި އެކަކު އަނެއްކަކަށް ސަކަރާތް ޖަހަމުން ދިޔަ އެވެ. އެމަންޒަރުތައް ފެނުމުން އޭނާ ހިތަށް ވެރިވީ މުޅިން އެހެން ކަމެކެވެ. ވެއިޓަރ ދިޔުމުން ހިމޭޝް ފެށި އެވެ.\n"ހިތަށް މިއަރަނީ މަށަށްވެސް އެގޮތަށް ހީ ހީ ފައި މަޖާކުރަން ފުރުޞަތެއް ލިބޭނީ ކޮން ދުވަހަކުންބާ އޭ... އަބަދުވެސް މި ޖެހެނީ މިކަހަލަ ކޮންމެވެސް ކަމަކާ ބޯ ގޮއްވަން... މަވެސް މީ އެކަހަލަ.." އައިޝަމްގެ އަޑުގައި މޮޅިވެރިކަން އެކުލެވެން ފެށުނެވެ.\n"ޝަމް ބޭނުމީ އެކަހަލަ ގަމާރުންނަށް ވާންތަ... ލާޗާރުބިޗާރުވެގެން ރަނޑާލި ހެދިގެން އުޅެންތަ؟ އަތުގަ މުކޮސް ނެތަސް އަޗާތަޅަމުން މަގުފޭރެމުން ދުވަންތަ؟ އެއީތަ އަހަރުމެންގެ މިޤައުމަށް ބޭނުންވާ ޒުވާންނުންނަކީ؟ އެއީތަ... މިޤައުމު ފަޚްރުވެރިވާ ބަޠަލުންނަކީ؟ ޝަމް ވިސްނާލަބަ އެމީހުން އެއީ.... މީދެން ކޮން ވާހަކައެއް... ޝަމްއަށް ކޮންކަމެއްތަ މަދީ؟ ކޮންކަމެއްތަ ނުވަނީ؟" ހިމޭޝް މަސައްކަތްކުރަމުން ދިޔައީ އައިޝަމްއަށް ވިސްނައިދެވޭތޯ އެވެ.\n"ލޯބި... ހިތްހަމަ ޖެހުން... މިނިވަންކަން" އައިޝަމްގެ ޖަވާބުތައް ކުރުވެފައި ސާދާ އެވެ.\n"ލޯބި... ބަލަ އެއްވެސް އިންސާނަކަށް އެމީހަކު ބޭނުން ހުރިހާ ކަމެއް ބަރާބަރަށް ފުރާފުރިހަމަ އެއް ނުވާނެ... ކޮންމެ މީހަކީވެސް އަބަދުވެސް ކޮންމެވެސް އެއްޗަކަށް، ކޮންމެވެސް ކަމަކަށް ބޭނުންވެފައިވާ މީހެއް... ކިހިނެއް އަހަރުމެންގެ އިންސާނުންގެ ހިތް ފުރޭނީ... އައިޝަމްއަށް ލޯބި ނުލިބޭތަ... މިނިވަންކަން ނުލިބޭތަ... ހިތްހަމަ ޖެހުން..."\n"އާން... އާން... ހިމޭ...! އަހަރެން... އަހަރެންނަށް މިހާރަކަށް އައިސް ރެޔާއި ދުވާލު ކުރިމަތިވަމުން މިދާ ކަންކަމަކީ އަހަރެންގެ މިނިވަންކަމަށް... ކޮބާ ހުރިހާ ލޯތްބެއް... ކޮބާ ހުރިހާ އުފަލެއް... އަހަރެންވެސް... އަހަރެންވެސް ބައްޕައެއްގެ ފިރުމުންތައް ބޭނުންވޭ... ބައްޕައެއްގެ އަޅާލުން އިންތިހާއަށް ބޭނުންވޭ... ބައްޕައާ އެކު...ބައްޕައާ އެކު ވަގުތު ހޭދަކުރަން ބޭނުންވޭ... އެކަމަކު..." އައިޝަމް ހުއްޓުން އެރިއެވެ. އޭނާގެ ހިތަށް ވެރިވެފައިވާ ވޭނަށް ލުޔެއް ލިބޭނޭ ކަމަށް ހީކޮށް ހިމޭޝް އަށް އެކަން ހާމަކުރި އެވެ.\n"ތިވާހަކަދޯ މި ދައްކަނީ... އަހަރެން ޤަބޫލުކުރަން ޝަމް އަށް ބައްޕައެއްގެ ލޯބި ނުލިބޭކަން... އެކަމަކު މަންމަ އެއްގެ ލޯބި... އާއިލާއެއްގަ މަދުވާނީ ބޭބެއަކާ ދައްތައެއްގެ ލޯބި... އަހަރެން މިދަނީ ބޭބެއެއްގެ ލޯބި ޝަމް... ޝަމް މި ވަރުން ނުފުދޭތަ... ބުނެބަ..." ހިމޭޝް ހިތުގައި ޖެހިނުލެއް ބޮޑުކަމުން ވާހަކަދެއްކުނީ ކުރިއަށްވުރެ ބާރަށެވެ.\n"ޝޫ..." އައިޝަމް ޝަހާދަތް އިނގިލި ނޭފަތުގައި ޖައްސާލަމުން އިޝާރާތްކޮށްލި އެވެ.\n"ސޮރީ.... ދެރަވީމަ ބާރުވީ..."\n"އަހަންނަށް ކިރިޔާވެސް ހަމަޖެހުމެއް އުފަލެއް، ހިތަށް ތަސައްލީއެއް މި ލިބެނީ ހިމޭގެ ފަރާތުން... އެހެންވެ ދޯ މި ވާހަކަތައް މި ޝެއަރކުރަނީވެސް...." ކަނާއަތުން ސައިކަލުގެ ތަޅުދަނޑިން ކައިރީގައި ހުރި ބިއްލޫރި ތައްޓާކުޅެމުން އައިޝަމް ވާހަކަ ކުރިއަށް ގެންދިޔަ އެވެ.\n"އޯކޭ ހުއްޓާލި... ދެންވެސް އެގޮތަށް ނުވިސްނާތި... ފަރޭ އަބަދުވެސް ބުނެއެއްނު... އޭނާ ބައްޕަ ބުނެއޭ ތިމާ ބޭނުންވާ ކަމެއް ނުވީމަ އޭގެ ފަހަތުގައި ފޮރުވިފައި ވާނޭ ވަރުގަދަ މެސެޖެއް... ފަހަރެއްގައި އެވެދާނޭ އެ ކުރަން އުޅުނުކަމަކީ އެއްމެ ރަނގަޅު ނޫންކަމަށްވެސް... އެހެންވީމަ މަށަށް ހީވަނީ ތި ހުރިހާ ކަމެއްގައިވެސް ރަނގަޅު ގޮތްތަކެއް ވާތީހެން ތިހާ ހާލު ތި ޖެހެނީ... ނޫންތަ؟"\n"ވެދާނެ... ތިއެއް އެނގެންދެން ޖެހޭނީ ވާނުވާ ބަލަން މިހެން ތިބެން ކަންނޭނގެ"\n"އޯކޭ ހިނގައިދާންދޯ... ހިނގާ ރައިޑަކަށް ކުޑަކޮށް ފްރެޝްވާނީވެސް އޭރުން... މިހާރު ތިހުރީ ބޯ ކަޑަވެފަ... ދަމުން އެއްކަލަ ވާހަކަތައް ކިޔައި ދޭނީދޯ..."\n"އޯކޭ ހިނގާދަމާދޯ" ބާކީ ފައިސާތައް ވޮލެޓަށް ލުމަށްފަހު ދޮރާދިމާއަށް ނުކުންނަމުން ވާހަކަ ކުރިއަށް ގެންދިޔަ އެވެ.\n"މިގަޑީ ނެތޭ ދެވޭކަށް... މިއިނީ ވަރަށް ބޮޑުކަމަކާ ކުއްޖަކާ ވާހަކަދައްކަން... ކިހިނެއްވާނީ މިރޭ... އަދި މާދަމާރޭވެސް އެތަނަށް ދެވިދާނެއްނު... މޫސުން ގޯސްވެގެން ނުބޭއްވުނު ދެ ރޭގެ ބަދަލުގައި ދެރޭ އިތުރުކުރި ވާހަކަ ޚަބަރުން ގޮވިއެއްނު... އެހެންވީމަ މިރޭ ދަނީދޯ... އާނ އޯކޭ" ނަޖުމާ ފޯނު ބޭއްވަމުން ހިމޭޝްއަށް ހިނިތުންވެލި އެވެ.\n"އޮފީހު ކުއްޖެއް... ދަރުބާރުގޭގަ އޮތް ފޮތް މައުރަޒަށް ދާންވެގެން... ހޫނ ކޮންވާހަކައެއް ދައްކަން..." މައުޟޫޢު ބަދަލުކޮށްލަމުން ސޯފާގައި ހަމަޖެހިލަމުން ޕުޝަން ނަގާބައްދާލި އެވެ.\n"ޝަމްގެ ކަންތަކާ ހިމޭ ވަރަށް ކަންބޮޑުވޭ... ހިމޭއަށް ހީވަނީ އޭނަ... އޭނާ ވަރަށް"\n"ކިހިނެއްވީ؟ ޝަމް ކިހިނެއްވީ...؟\n"ކަމެއް ނުވޭ އޭނާގެ ބައްޕަގެ ވާހަކަ އިއްޔެ އަހަރެންގާތު ދެއްކީމަ... ބައްޕަގެ ލޯބި ބޭނުންވާ ވާހަކަ..." ހިމޭޝް ވާހަކަދެއްކީ މާޔޫސީ ރާގަކަށެވެ.\n"އެހެންތަ! ކީއްވެ؟ ކީއްވެ ކުއްލިއަކަށް ބައްޕަގެ ވާހަކަ ހިމޭ..."\n"ވަރަށް ގިނަ ވާހަކަދެއްކި... ވަރަށް ކަންބޮޑުވެފަ ހުންނަނީ... އަސްލު ނަޖުއްތަ ކިޔައިދީބަ ޝަމްގެ ބައްޕަގެ ކަންތައް ވީގޮތް..."\n"ހޫމް... ޝަމް ވީ ކޮންތާކު ކަން އެނގޭތަ؟" ނިތްއަރުވާލަމުން ހިންހަމަ ޖެހިލަމުން ނަޖުމާ ފުންނޭވާއެއް ލިއެވެ.\n"ކޮފީ އެއްގަ ފަރޭ މެންނާ އެކު... އަހަރެން ގުޅީމަ ބުނީ ހުޅުމާލޭގައޭ... މިރޭ ޓެންގަ އޭ އަންނާނީ"\n"އޯކޭ... ވަރަށް ހަމަޖެހިލައިގެން މިވާހަކަތައް ކިޔައިދެވޭނީ..."\n"އޯކޭ... މިގަޑި ފުރީއެއްނު... ޝަމްވެސް ނާންނާނެ އެހާ އަވަހަކަށް"\n"އެންމެ ރަނގަޅު މި... އަދި ސިއްރެއްގެ ގޮތުގަ ބާއްވާ... ނަޖުއްތަ އަށް ތިވާހަކަތައް ކިޔައިދިނުމީ ވަރަށް އުނދަގޫ ކަމެއް... އެކަމަކު..."\n"އެކަން ވީގޮތް ހިއްސާކުރެވިދާނެ... ނަޖުއްތަގެ ޑައިރީގަ އޮންނާނެ އެދުވަސްވަރުގެ ކަންތައް ލިޔެފަ... ސިއްރެއްގެ ގޮތުގައި މި ވާހަކަތައް ބާއްވާ ސިއްރުން އެކަނި އިނދެ ކިޔަން ބޭނުންނަމަ ޑައިރީ ލިބިދާނެ... އެކަމު އަނބުރާ ގެންނަ ގޮތަށް"\n"މައްސަލަ އެއް ނެތް... މި އަދުވެސް ބޭނުން"\n"މަޑުކޮށްލަ... އެބަ އަންނަން" ނަޖުމާ ކޮޓަރިއަށް ދިއުމަށްޓަކައި ހިގައިގަތުމުން ހިމޭޝް ބުނެލިއެވެ.\n"އެބަ އަންނަން ޝަމް ކޮޓަރި ފާޚާނާއަށް ވަދެފަ"\nޖަވާބުގައި ނަޖުމާ ހިނިތުންވެލި އެވެ. ހިމޭޝް އަވަސް އަވަހަށް އައިޝަމްގެ ކޮޓަރިއަށް ވަދެ ބޮކި ދިއްލާލި އެވެ. މުޅިކޮޓަރިއަށް ނަޒަރު ހިންގާލި އެވެ. އޭނާ އެކޮޓަރިއަށް އައީ ފާޚާނާ ކުރާކަށް ނޫނެވެ. އައިޝަމް ކިޔާދިން ވާހަކަތަކުން އެކަން ޔަޤީންކުރާށެވެ. އެބުނާ ސަންގަކީ ކިޔާވަރެއްގެ އެއްޗެއްކަން ވަޒަން ކުރާށެވެ. ހިމޭޝްގެ ކަނދުރާއަށް ހޫނު ނޭވާއެއްގެ ވައި އެޅުނުހެން ހީވެގެން ދެކޮޅު ހޯދާ ބަލާލި އެވެ. އެއްވެސް މީހަކު ފެންނާކަށް ނެތެވެ. ކަނާތު ކަންފަތުގައި އެއްޗެއް ޖެހުނުހެން ހީވުމުން ފަހަތަށް އެނބުރި ބަލާލި އެވެ. އެއްވެސް މީހެއްގެ ހިލަމެއްވެސް ނުވެ އެވެ. އޭނާ ހީކުރީ މާބޮޑަށް ބިރުން ހުރުމުގެ ސަބަބުން ހިތުގައި ވަޙުމު އުފެދުނީ ކަމަށެވެ. ހިތުގައި އުފެދިފައިވާ ވަޙުމުތައް ފިލުވާލާ މޫނަށް ވެރިވެފައިވާ ހާސްކަން ކަނޑުވާލުމަށް އޭނާ ބޭނުންވީ ފާޚާނާއަށް ވަދެ މޫނު ދޮވެލާށެވެ.\n"ހިމޭޝް... ހިމޭޝް" ސާފު ރީތިއަޑަކުން ހިމޭޝް އަށް ދެފަހަރަކު ގޮވާލުމުން އަވަސް އަވަސްކޮށްލައިގެން އޭނާ ފާޚާނާއިން ނިކުތެވެ. މޫނުގައި ހުރި ފެންތައް އަތުން ފޮހެމުންނެވެ. ފާޚާނާއިން ނިކުމެ ކޮޓަރި އަށް ކަޅި ހިންގާލި އެވެ. އެއްވެސް މީހެއްގެ ހިލަމެއް ނުވި އެވެ. އެހެންވެ އޭނާގެ ފަން އިސްތަށި ގަނޑުން އޮހެރެމުން ދިޔަ ފެންތައް ހިއްކާލުމަށްޓަކައި ތަރުތީބު ކަމާއެކު ހަރުގައި އެލުވާލެވިފައިވާ ތުވާލިން ކުޑަ ތުވާއްޔެއް ނަގާ މޫނު ފޮހެލި އެވެ. ލައިގެން ހުރި ސޯޓު މައްޗަށް އަރުވާލަމުން އެނދުގައި އިށީނދެ ހަމަޖެހިލި އެވެ. އެއް އަތުން ބޮލުން ފެން ހިއްކަމުންނެވެ. އެއަށްފަހު އޭނާ ނަޒަރު ހުއްޓުނީ ރީތިވާ ސާމާނު ބަހައްޓާ މޭޒަށެވެ. މޭޒުމަތީގައި އޮތް ކަޅުކަވަރު ލީ ފޮތަކަށެވެ. ފޮތުގެ ހަނިއަރީގައި ކަނޑާނަގާ ލިޔެފައިވާ ޢިބާރާތްކޮޅު ހިތާ ހިތާ ކިޔާލެވުނެވެ. ހިނދުކޮޅަކު ވިސްނަން އިނުމަށްފަހު ކޮޅަށް ތެދުވެ ދެކޮޅު ހޯދާލި އެވެ. އަނެއްކާވެސް އެއްކަލަ އަޑު ތަކުރާރު ވި އެވެ.\n"ހިމޭޝް... ހިމޭޝް... ދެން އަވަސް ކޮށްފަ އަހަރެން ނަގާބަ..." އިވެމުން ދިޔައީ ކުރިންވެސް އިވުނު އަޑެވެ. އެހެނަސް މިފަހަރު ކުރިއަށް ވުރެ ސާފުކޮށް އެއަޑު އިވިއިވި ހުއްޓެވެ. ހިމޭޝް ވަށައިގެން ހޯދާލި އެވެ. އެއްވެސް އެއްޗެއް ފެންނާކަށް ނެތެވެ. ހިމޭޝްގެ ހަރަކާތްތައް އަވަސްވާން ފެށީ އެހެންވެ އެވެ. އެއްފަހަރު އެއްތަނަށް އަނެއް ފަހަރު އަނެއްތަނަށް ކަޅި އުކަމުން އަޑު އިވޭ ދިމާއަށް މިސްރާބު ޖެހިއެވެ. އޭނާ ގޮސް ހުއްޓުނީ އެއްޗެހި އެލުވުމަށް ކޮޓަރީގައި ޚާއްޞާކުރެވިފައިވާ ބުޅިގަނޑު ތަކާ ދިމާލަށެވެ. އެލުވާފައިވާ ޖީންސްގައި އަތްޖައްސާލުމަށް ފަހު އެޖީންސުން އޭނާގެ ފޯނު ނެގި އެވެ. ފޯނު ފެނުމުން އޭނާގެ މޫނުމައްޗަށް އުފާވެރިކަމުގެ ކުލަވަރު ފާޅުވިއެވެ. ފޯނުގެ ރިންގު ޓޯނުން އިވެމުންދިޔަ އަޑުން އޭނާ އިތުރަށް ހިތްހަމަޖެހުނީ ކަންނޭނގެ އެވެ. ފޯނު ނަގާ އިނގިލި ޖައްސާލަމުން އިސްލާމީ ރިވެތި އުޞޫލު އިސްކުރި އެވެ.


Fulham ge mahchah libunu molhaaeku Pogba ah Coach ge haas thaureef - Dhiyares\nފުލްހަމްގެ މައްޗަށް މެންޗެސްޓާ ޔުނައިޓެޑުން ހޯދި މޮޅާއެކު ޕޮގްބާއަށް ކޯޗުގެ ހާސް ތައުރީފު\nޕައުލް ޕޮގްބާ/ ފޮޓޯ: ގެޓީ އިމޭޖްސް\nޕްރިމިއާ ލީގުގެ އެއްވަނަ ޖާގައަށް މެންޗެސްޓާ ޔުނައިޓެޑް ގެންގޮސްދީ ފުލްހަމާއަތުން 2-1 ގެ ނަތީޖާއަކުން ޔުނައިޓެޑު މޮޅުކޮށްދިނުމާއެކު ކޯޗު އޯލް ގުނާ ސޯލްޝްޖާގެ ހިފަހެއްޓުމެއް ނެތް ތައުރީފު ލިބުނީ އެ ޓީމުގެ މެދުތެރެއަށް ކުޅޭ ފަރަންސޭސި ތަރި ޕައުލް ޕޮގްބާއަށެވެ.\nރޭގެ މެޗުގައި ފުލްހާމް ކޮޅަށް ޕޮގްބާގެ ވާތު ފައިން ފޮނުވައިލި ރީތި ގޯލާއެކު ޕޮގްބާއަކީ މެންޗެސްޓާ ޔުނައިޓެޑަށް ހައްލެއް ކަން ސާބިތުވިއެވެ. އެ ގޯލަކީ ރޭ ޔުނައިޓެޑަށް 1 ލަނޑުގެ ތަފާތުން މެޗު ކާމިޔާބުވި ސަބަބެވެ.\nސޯލްޝްޖާ ބުނެފައިވަނީ ޕޮގްބާ މިހާރު ހުރީ އެންމެ ފުރިހަމަ ފޯމުގައި ކަމަށެވެ. އަދި އޭނާ މިހާރު ފުޓުބޯޅަ ކުޅެނީ ފުޓުބޯޅައިން ހިތްހަމަޖެހުން ލިބިގެންކަމަށްވެސް ކޯޗު ބުންޏެވެ. އަދި ޕޮގްބާގެ ގޯލުގެ ފުރިހަމަކަމަށްވެސް ކޯޗު ތައާރަފުކުރިއެވެ.\nއޭގެ އިތުރަށް ކޯޗު ފާހަގަކުރީ ޕޮގްބާއަކީ ހުރިހާ ދިމާލަކަށް ކުޅެވޭނެ ހުރިހާ ކަމެއް ކުރުމުގެ ޤާބިލުކަންހުރި ހުނަރުވެރިއެއް ކަމެވެ. އެގޮތުން މެދުތެރެއިންނާއި ފަޅިއަކުންނާއި ކުރިއަށް ޖެހިގެންވެސް ނުރައްކާތެރި ކުޅުންތައް ކުޅުމަކީ ޕޮގްބާއަށް ބޮޑުކަމެއް ނޫން ކަމުގައި ކޯޗު ފާހަގަކުރިއެވެ.\nމި ވަގުތު ތާވަލަށް ބަލާއިރު މެންޗެސްޓާ ސިޓީއާއި ލެއިސެސްޓާއާއި ޔުނައިޓެޑުގެ މެދުގައި އޮތީ އެންމެ2ޕޮއިންޓުގެ ފަރަޤެކެވެ. ލިވަޕޫލާއި އެ ޓީމުގެ މެދުގައި އޮތީ6ޕޮއިންޓުގެ ތަފާތެކެވެ.\nޕައުލް ޕޮގްބާ ފުޓުބޯޅަ ޕްރިމިއަރ ލީގް މެންޗެސްޓާ ޔުނައިޓެޑް


Addu Meedhoo: huriha thanegga kanbalunge verikan – adduLIVE\nއައްޑޫ މީދޫ: ހުރިހާ ތަނެއްގައި ކަނބަލުންގެ ވެރިކަން\n1 Jul 23, 2021, 11:11 މުރުޝިދު އަބްދުލް ހަކީމް\nއައްޑޫގެ އެކި މުވައްސަސާތަކުގެ އިސްވެރިންނަށް ތިއްބެވި ކަނބަލުން:-މިއީ އެހެން އަންހެނުންނަށވެސް މިސާލަެއް\nއެކި ދާއިރާތަކުގެ އިސް ސަފުން އަންހެނުންނަށް ފުރުސަތު ދޭން ޖެހޭނެ ވާހަކަ އާއި ޖިންސުގެ ހަމަހަމަކަން ގާއިމުކުރުމުގެ ވާހަކައަކީ ރާއްޖޭގައި ފަހަކަށް އައިސް މާ ބޮޑަށް ދައްކާ ވާހަކައެކެވެ. އެވާހަކަ އަދިވެސް ބަހުސަކަަށް ވެފައި އޮންނަނީ އެންމެ އިސް ސަފުން އަންހެނުންނަށް ޖާގަ ދިނުމަށް ބައެއް މީހުން ފަސްޖެހޭތީ އެވެ. ނުވަތަ އިސް ސަފުގައި އަންހެނުން ޝާމިލްވާ ވަރު މަދުކަމުން ކަމަށް ވެދާނެ އެވެ. އަންހެނުންނަށް އެންމެ އިސް ސަފުން ފުރުސަތު ދިނީމަ ވާނެ ގޮތް އެންމެ ބޮޑަށް ތަޖުރިބާ ކުރަނީ އައްޑޫ ސިޓީ މީދޫ އެވެ. އައްޑޫ ސިޓީ މީދޫގައި ވެރިކަން ކުރަނީ އަންހެނުންނޭ ބުނެވިދާނެ އެވެ.\nރައްޔިތުންގެ މަޖިލީހުގައި މީދޫ ދާއިރާ ތަމްސީލް ކުރަނީ އަންހެނެއް\nރައްޔިތުންގެ މަޖިލީހުގެ އައްޑޫ ސިޓީ މީދޫ ދާއިރާގެ ގޮނޑިއަަށް ރޮޒޭނާ އާދަމް އިންތިހާބުވެވަޑައިގެންނެވި މިއީ ދެ ވަނަ ދައުރެވެ. އެ މަގާމަށް ރޮޒެނާ ވަޑައިގެންނެވީ މީދޫގެ އެތައް ފިރިހެންނަކާ ވާދަކޮށްގެނެވެ. އެމްޑީޕީގެ ޓިކެޓްގައި މަޖިލިސް ގޮނޑިއަށް ރޮޒައިނާ އިންތިހާބުވެވަޑައިގެންނެވި ދެ ދައުރުގައި ވެސް އެމްޑީޕީ ޓިކެޓު ހޯދަން ޕްރައިމަރީގައި މީދޫއަށް ނިސްބަތްވާ ފިރިހެނުން އޭނާއާ ވާދަ ކުރެ އެވެ. އެއަށްފަހު އެެކި ޕާޓީތަކުން ނިކުންނަ ކެންޑިޑޭޓުންނާ އޭނާ ކޮންމެ ފަހަރަކުވެސް ވާދަކުރާއިރު އެއިން ކޮންމެ ފަހަރަކުވެސް މީދޫއަށް ނިސްބަތްވާ ފިރިހެނުންގެ މައްޗަށް ރޮޒޭނާ ކުރި ހޯއްދަވަ އެވެ. މި ކަމަށްޓަކައި އޭނާ އަކީ ސިޔާސީ ދާއިރާގައި ފިސާރަ އަންހެނެއް ކަމަށް ބައެއް މީހުން ގަބޫލުކުރެ އެވެ.\nރޮޒޭނާ ރައްޔިތުންގެ މަޖިލީހުގެ ޖަލްސާއެއްގައި ވާހަކަ ދައްކަވަނީ:-އޭނާ ތަމްސީލް ކުރާ މީދޫ ދާއރާގައި ގިނަ އަންހެނުން އިސް ސަފުގައި މަސައްކަތްކުރޭ\nރޮޒޭނާއާ މެދު ދާއިރާގެ މީހުން ވެސް ހިތްހަމަޖެހެ އެވެ. ސިޔާސީ މަޝްރަހްގައިވެސް ރޮޒޭނާ އަކީ ނުފޫޒު ގަދަ މީހެކެވެ. މިއަދު ސަރުކާރުގެ ބާރުގަދަ މެމްބަރެއް ކަމަށްވެސް ބެލެވެ އެވެ.\n"ބަރާބަރަށް ގުޅާނެ. ކަންކަމުގައި ލަފާ ހޯދާނެ. ވަރަށް ބަރާބަރު މީހެއް ރޮޒޭ އަކީ،" ރޮަޒޭނާގެ ވާހަކަ އަހާލުމުން މީދޫގެ ފިރިހެނަކު ބުނީ މިހެންނެވެ.\nއައްޑޫ ސިޓީ ކައުންސިލްގައި މީދޫ ތަމްސީލްކުރަނީ އަންހެން ކަނބަލެއް\nލާމަރުކަޒީ ގާނޫނަށް ގެނައި ގެނައި އިސްހާލާއެކު ވަކި ދާއިރާތަކަށް އަންހެނަކަށް ނޫނީ ވާދަ ނުކުރެވޭނެ ކަމަށް ކަނޑައަޅަންޖެހުނެވެ. އެއާއެކު ކައުންސިލް އިންތިހާބުގައި އަންހެނުންނަށް ހާއްސަކުރާނެ ދާއިރާތައް ކަނޑައަޅަން ނެގި ގުރުއަތުން މީދޫ ކަނޑައެޅުނީ އަންހެނުން އެކަނި ވާދަކުރާ ދާއިރާ ގޮތުގައި އެވެ. އެހެންވެ މިއަހަރު ބޭއްވި ލޯކަލް ކައުންސިލް އިންތިހާބުގައި އައްޑޫ މީީދޫ ދާއިރާއިން އައްޑޫ ސިޓީ ކައުންސިލަށް އިންތިހާބުވީ އަންހެން ކަނބަލެކެވެ.\nއައިމިނަތު ސާލިހާ:- އައްޑޫ ސިޓީ ކައުންސިލްގައި މީދޫ ދާއިރާ ތަމްސީލްކުރަނީ އޭނާ\nއައްޑޫ ސިޓީ ކައުންސިލްގައި މީދޫ ދާއިރާ ތަމްސީލްކުރާ އައިމިނަތު ސާލިހާ ޕީޕީއެމް ޓިކެޓްގައި ނިކުމެ މީދޫ ދާއިރާގެ ކައުންސިލް ގޮނޑި ކާމިޔާބުކުރީ ވާދަވެރި ކެމްޕެއިނަކަށްފަހު އެވެ. އޭގެ ކުރިން ނަލަފެހި ޖަމިއްޔާގެ ނައިބު ރައީސްގެ މަގާމުގައި ހުންނެވި ސޯލިހާ އަކީ ރަށުގެ ތަރައްގީގެ ކަންކަމުގައި އިސްވެ އުޅުނު ފަރާތެކެވެ. ސާލިހާ ދެކޭ ގޮތުގައި ސިޔާސީ ދާއިރާއެއް ކަމަށް ވިއަސް މިއީ އަންހެނުންކުރިއަށްދާން ހުރަހެއް އޮތް ދާއިރާއެއް ނޫނެވެ.\n"އެއްވެސް ކަހަލަ އުނދަގުލެއް. ކުދިން ބަލަމުން ގޭތެރޭގެ ކަންކަން މެނޭޖުކުރަމުން ކައުންސިލްގެ މައްސޫލިއްޔަތު އަދާކުރެވޭ. އަންނަކަށްވީތީ އެހެން މީހުންގެ ފަރާތުން ވެސް އެއްވެސް އުނދަގުލެއް ނާދެ. އޭގެ ބަދަލުގައި އެހެން މީހުންގެ އިހްތިރާމް މާބޮޑަށް ލިބޭކަން ފާހަގަ ކުރެވޭ،" ސޯލިހާ، ތަޖުރިބާ އައްޑޫ ލައިވް އާ ހިއްސާކުރި އެވެ.\nއައްޑޫ މީދޫ އަވަށު އޮފީހުގެ ޑިރެކްޓަރ މާނާ\nއައްޑޫ ސިޓީ މީދޫ އަވަށު އޮފީހުގެ ސިވިލް ސަރވިސްގެ އެންމެ އިސް މުވައްޒަފަކީ އަވަށު އޮފީހުގެ ޑިރެކްޓަރެވެ. އަލަށް އަވަށު އޮފީސްތަކުގެ އުފެއްދި އެ މަގާމަށް މާނާ މުމްތާޒް އައީ މިދިޔަ އަހަރު އެވެ. މީދޫއަވަށު އޮފީހުގައި ކައުންސިލަރު ފިޔަވާ އެހެން އެންމެ އިސް މީހަކީ ވެސް އަންހެން ކަނބަލެކެވެ. އަދި މީދޫ އޮފީހުގެ މެޖޯރިޓީ އަކީވެސް މިއަދު އަންހެނުންނެވެ.\n"އަންހެންގެ ގޮތުގައި މާ ބޮޑު އުނދަގުލެއް ފާހަގައެއް ނުކުރެވޭ. އާ ކައުންސިލަރަކަށް އަންހެނަކު މިހާރު ހުންނައިރު ފާހަގަ ކުރެވޭ ވަރަށް ކަންކަމާ އުޅޭކަން. މިހާރުގެ ކައުންސިލަރު ސޯލިހާ ވަރަށް މަސައްކަތްކުރައްވާ ވަރަށް ކަންކަން ހައްލު ކޮށްދެެއްވަން މަސައްކަތް ކުރައްވާ،" އާ ކައުންސިލަރާއެކު ކުރެވޭ ތަޖުރިބާ މާނާ ކިޔާ ދިނެވެ.\nމާނާގެ މަސައްކަތާމެދު އެ އޮފީހުގެ މުވައްޒަފުންނާއި ރަށުގެ މީހުންގެ ޝަކުވާއެއް ނެތެވެ. އޭގެ ބަދަލުގައި އޭނާއާ މެދު ފާޅުކުރަނީ ތައުރީފުގެ ބަސްތަކެވެ. މާނާގެ މަސައްކަތުގެ މައްސޫލިއްޔަތަކީ އެހާ ފަސޭހަ އަދި ކުޑަ މައްސޫލިއްޔަތެއް ނޫނެވެ.\nމީދޫ އަވަށު އޮފީހުގެ ޑިރެކްޓަރ:-އޭނާގެ ހިންހުންތެރިކަމާމެދު ހިތްހަމަޖެހޭ\nއައްޑޫ މީދޫ އާއި އެއްފަސްގަނޑެއްގައި އޮންނަ ހުޅުދޫގައި އަވަށު އޮފީހުގެ ޑިރެކްޓަރު މަގާމަށް ހަމަޖެއްސި މޫސާ ސިއްދީގާމެދު އެ އޮފީހުގެ ގިނަ މުވައްޒަފުންތަކެއްގެ ޝަކުވާ ފުނިޖެހި އޭނާ އެ މަގާމުން ވަކިވާން ޖެހުމަކީ އޭގެ ހެއްކެކެވެ. އެއީ ކޮންމެ ކޮންމެ މީހަކަށް އަދާކުރަން ފަސޭހަ ކަމެއް ނޫންކަން މިކަމުން ދޭހަވެ އެވެ.\nހުޅުމީދޫ ބޭންކްގެ އެންމެ އިސްވެރިއަކީ އަންހެނެއް\nއައްޑޫ ސިޓީގެ ބޭންކް އޮފް މޯލްޑިވްސް ހުޅުމީދޫ ބްރާންޗްގެ ވެރިޔައަކަށްވެސް ހުންނެވީ މީދޫއަށް އުފަން ފިސާރި ކަނބަލެކެވެ. ހުޅުމީދޫގެ ބްރާންޗްގެ މެނޭޖަރުކަން ކުރައްވާތާ މިހާރު 10 ވަރަކަށް އަހަރުވީ އެވެ. ހުޅުމީދޫގެ ބްރާންޗްގައި މެނޭޖަނަރަކަށް މަސައްކަތް ކުރުމަށް ފަހު މާލެ ވަޑައިގެން އެނބުރި އަނެއްކާވެސް އޭނާ މިހާރު ހުންނެވީ ހުޅުމީދޫ ބްރާންޗްގެ ވެރިއަކަށެވެ.\nއޭގެ ކުރިންވެސް އޭނާ ވަނީ މި ބްރާންޗްގައި މެނޭޖަރުކަންކޮށްފައި އެވެ. އެހއައްޑޫ ލައިވްއަށް ޝަޒްލީން ވެސް ވިދާޅުވީ އެ ދާއިރާއިން ދިއުމަށް އަންހެނުނަށް ހުރަހެއް ނެތް ސަބަބުތަކެވެ.\n"ރަނގަޅު ދާއިރާއެއް އަންހެނުން ކުރިއަށްދާން. އެއްވެސް އުނދަގުލެއް ނެތް މި ދާއިރާގައި މަސައްކަތްކުރާކަން،" ޝަޒްލީން ވިދާޅުވި އެވެ.\nޝަޒްލީންގެ ހިންގުންތެރިކަމާއި އޭނާގެ މަސައްކަތް އޭނާގެ ދަށުން މަސައްކަތްކުރާ މުވައްޒަފުން ވެސް ބަލައިގަނެ އެވެ.\nބީއެމްއެލް ހުޅުމީދޫ ބްރާންޗް ގައި މަސައްކަތްކުރާ މުވައްޒަފުން\nމީގެ އިތުރުން ހުޅުމީދޫ ބީއެމްއެލް ބްރާންޗްގެ ހާއްސަ ކަމަކީ މޭނަޖަރުގެ އިތުރުން އެ ތަނުގައި އެންމެ ފިރިހެނެއް ފިޔަވާ ދެން މަސައްކަތް ކުރަނީ ހުސް އަންހެނުންނެވެ.\nޒީނިޔާގެ ހިންގުންތެރިކަން އަތޮޅު މަދަރަސާއިން\nއައްޑޫ ސިޓީގައި ވަކި ފަސްގަނޑެއްގެ ގޮތުގައި އޮންނަ މީދޫ އާއި ހުޅުދޫގައި މިހާރު ކިޔަވާދެނީ ހަމަ އެކަނި ސ.އަތޮޅު މަދަރުސާގައި އެވެ. މި ސްކޫލްގެ އިސްވެރިއަަކަށް ހުންނެވީ ވެސް މީދޫ އަށް ނިސްބަތްވާ އަންހެން ކަނބަލެކެވެ. އާމިނަތު ޒީނިޔާ އެ ސްކޫލް ޕްރިންސިޕަލް ކަމުގެ ހުންނަވާތާ މިއީ 12 ވަނަ އަހަރެވެ.\n"އަންހެނަކަށްވީތީ މަސައްކަތްކުރަން އެއްވެސް ދަތިކަމެއް ނޯވޭ. އެކަމު އެންމެ ފުރަތަމަ ސްކޫލާ ހަވާލުވިއިރު އަންހެނަކަށް މިކަހަކަ ޗެލެންޖިން ސްކޫލެއް ނުހިންގޭނެ އޭ ވަރަށް ގިނަ މީހުންގެ ވިސްނުން ބަދަލުވެއްޖެ ސްކޫލަށް ގެނައި ބަދަލުތަކާއެކު. އެޑިއުކޭޝަން ސެކްޓަރގައި އަންހެނުން އިސްސަފުގައި މަސައްކަތްކުރުން ވަރަށް ރަނގަޅު،" ޒީނިޔާ ވިދާޅުވި އެވެ.\nއޭނާގެ ހިންގުންތެރިކަން ވަޒަން ކުރަނީ ދަރިވަރުންގެ ނެރޭ ނަތީޖާއިން ކަމަށް ބެލި ނަމަވެސް އެކަން ސާފުކޮށް ފެންނާން އެބަ އޮތެވެ.\nސ.އަތޮޅު މަދަރުސާގެ ޕްރިންސިޕަލް ޒީނިާ:-އަންހެނުންނަށްވެސް އިސް ސަފުގައި މަސައްކަތްކުރެވޭނެކަން އޭނާ ދައްކާދިން\nޒީނިޔާ ސްކޫލް ހިންގެވުމުގައި ހުންނެވި ދުވަސްތަކުގައި އެ ސްކޫލްގެ ދަރިވަރުން މުޅި ރާއްޖެއިންނާއި ދުނިޔެއިން ފާހަގަ ކޮށްލެވޭ ނަތީޖާ ނެރެފައި އެބަ ހުއްޓެވެ.\n"ޒީނިޔާ އަކީ ވަރަށް ހިންގުންތެރިއެއް. ވަރަށް މީހުންނާ ގުޅޭ މީހެއް އެއީ. އަހަރަމެން ވަރަށް ހިތްހަމަ ޖެހޭ. ރަނގަޅުވީމަތާ މިހާ ދުވަހު އެ ހުރެވޭނީ ވެސްއެ މަގާމުގައި" ތައުލީމީ ދާއިރާގައި 25 އަހަރު ހޭދަކޮށްފައިވާ ސ.އަތޮޅު މަދަރުސާގެ ލީޑިން ޓީޗަރު ތަވީލް އަބްދުލްމުހްސިން ޒީނިޔާއާ ގުޅޭ ގޮތުން ބުންޏެވެ. .\nއެހެން ކަމުން މީދޫއިން ފެންނަނީ އަންނެހެނުންނަށް އިސް ސަފުގައި މަސައްކުރުމުގައި ގޮންޖެހުންތައް މަދުކަމެވެ. އަދި އަންހެނުން ދަރިންނަށް ރަނގަޅު ތައުލީމެއް ދިނުމަކީ ބޭކާރު ކަމެއް ނޫންކަމާއި ކޮންމެ ދާއިރާއަކުންވެސް ކުރިއަށް ދިއުމުގައި އަންހެނުންނެކޭ އެއްގޮތައް ފިރިހެނުން މިއަދު ފުރުސަތުތައް އެބަހުރި ކަމެވެ. ބޭނުންވަނީ ރަނގަޅު ތައުލީމާއިއެކު ރަނގަޅު ތަރުބިއްޔަތެވެ. މުވައްސަސާތަކުގެ ވެރިންނަށް އަންހެނުން ތިބުމެކޭ ފިރިހެނުން ތިބުމެކޭ މީދޫއަކުން ތަފާތެއް ނުފެނެ އެވެ. މީދޫގައި އެކި ދާއިރާތަކުގެ އިސްސަފުގައި ތިއްބެވި އަންހެން ކަނބަލުންނަނީ އެހެން އަންހެނުންނަށްވެސް ނަމޫނާ އެކެވެ.


SunOnline: Tonga ah eri Tsunamige bodu raalhaa eku eqaumah vee gotheh adives neiygey\nޓޮންގާއަށް އެރި ސުނާމީގެ ބޮޑުރާޅާއެކު އެގައުމަށް ވީގޮތެއް އަދިވެސް ނޭންގޭ\nމުހައްމަދު ޖަވާދު ޔޫސުފު 18 Jan 2022, 13:20\nޓޮންގާއަށް ސުނާމީ އަރާފައި\nނުކްރަލޯފާ (18 ޖަނަވަރީ 2022) : ޕެސިފިކް ކަނޑުގައި އެކަހެރިކޮށް އޮންނަ ޖަޒީރާ ގައުމެއްކަމަށްވާ ޓޮންގާއަށް އެރި ސުނާމީ ބޮޑުރާޅުގެ ސަބަބުން އަދިވެސް އޮތީ އެގައުމާ މުވާސަލާތީ ގުޅުންތައް ކެނޑިފައި ކަމަށާ ލިބުނު ގެއްލުންތައް އަދިވެސް ނޭންގޭ ކަމަށް ރިޕޯޓްތައް ބުނެފިއެވެ.\nޓޮންގާގެ ހާލަތު ބަލަމުންގެންދާ އެގައުމާ އެންމެ ގާތުގައި އޮންނަ ނިއުޒިލޭންޑާއި އޮސްޓްރޭލިއާ އަދި އިންޑޮނީޝިއާ ގެ ރަސްމީ ފަރާތްތަކާ ހަވާލާދީ ރިޕޯޓްތައް ބުނާގޮތުން އެރި ސުނާމީން ލިބުނު ގެއްލުންތައް އަދިވެސް ދެނެ ނުގަނެވެއެވެ.\nޓޮންގާގެ އަލިފާން ފަރުބަދައެއް ގޮވުމުގެ ސަބަބުން އެގައުމަށް އެރި ސުނާމީ ބޮޑުރާޅުގެ އުސްމިން 1.2 މީޓަރަށް އަރާކަމަށް ޚަބަރުތައް ބުނެއެވެ. މި ބޮޑުރާޅާއެކު ޓޮންގާއާ މުވާސަލާތީ ހުރިހާ ގުޅުންތަކެއް ވަނީ ކެނޑިފައެވެ. އަދި ވައިގެ ދަތުރުތައްވެސްވަނީ ބޯ ދުމުގެ ސަބަބުން ހުއްޓިފައެވެ.\nރިޕޯޓްތައް ބުނާގޮތުން އިންޓަނެޓްގެ ހިދުމަތް ދިނުމަށް ކަނޑު އަޑިން ޓޮންގާއަށް އަޅާފައި އޮންނަ ސަބްމެރިން ކޭބަލް ދެ ތަނަކުންވަނީ ބުރިވެފައެވެ. އަލިފާން ފަރުބަދަ ގޮވި ހިސާބާ ކައިރިން ސަބްމެރިން ކޭބަލް ބުރިވެފައިވާކަންވަނީ ކަށަވަރު ކުރެވިފައެވެ.\nޓޮންގާގެ އަލިފާން ފަރުބަދައިން ދުން އަރަނީ\nޓޮންގާގައި ހުންނަ ހުންގާ ޓޮންގާ ހުންގާ ހާޕައި ނަމަކަށް ކިޔާ އަލިފާން ފަރުބަދަ ގޮވުމުގެ ސަބަބުން ރިކްޓަރ މިންގަނޑުން 7.8 ބާރުމިނުގައި ބިންހެލުމެއް އައިސް އެ ބިންހެލުމާއެކު ފެސިފިކް ކަނޑުގައި ސުނާމީ ބޮޑުރާޅެއް އުފެދުނެވެ.\nއަލިފާން ފަރުބަދައިން އަރާ ދުންތަކުގެ ސަބަބުން ޓޮންގާގެ ވަށައިގެންވާ ވައިގެ ސަރަހައްދު އަދިވެސް އޮތީ ވަރަށް ބޮޑަށް ނުސާފުވެފައެވެ. އެކަމުގެ ސަބަބުން ޓޮންގާއަށް ލިބިފައިވާ ގެއްލުންތައް ބެލުމަށް ވައިގެ މަގުން މަސައްކަތް ކުރުމަށްވަނީ ހުރަސްތައް ކުރިމަތިވެފައެވެ.\nއަލިފާން ފަރުބަދަ ގޮވުމުގެ ސަބަބުން ޓޮންގާގެ މަތީގައިވާ ދުމާއި އަޅީގެ ބޯ ވިލާގަނޑުގެ ސަބަބުން ޓޮންގާގެ ބޯފެނުގެ ނިޒާމު ތަޣައްޔަރުވެފައިވާ ކަމަށާ ބޯފެނާއި ކާބޯތަކެތީގެ އެހީތެރިކަން އެގައުމަށް ވަރަށް އަވަހަށް ބޭނުންވެފައިވާކަމަށް ރިޕޯޓްތައް ބުނެއެވެ.\nޓޮންގާގައި ގޮވި ހުންގާ ހާޕައި އަލިފާން ފަރުބަދަ ހުންނަނީ ކަނޑުގެ އަޑީގައި ކަމަށްވާތީ ޓޮންގާގެ ވަށައިގެންވާ ސަރަހައްދަކީ އިންސާނުންގެ ނުރައްކާތެރި ސަރަހައްދެކެވެ. މިކަމުގެ ސަބަބުން އެއަލިފާން ފަރުބަދައިގެ ހާލަތު ދެނެގަތުމަށް އެތަނަށް ދިޔުމަށްވެސް ސައެންސްވެރިންނަށްވަނީ އުނދަގޫ ކަމަކަށް ވެފައެވެ.\nޕެސިފިކް ސަރަހައްދުގައި އަސްކަރީބާރުތައް ބާއްވައިގެން އެސަރަހައްދުގައި ހަންފަތުރަން މަސައްކަތްކުރާ އެމެރިކާއިންވަނީ ޓޮންގާއަށް ބޭނުންވާ އިންސާނީ އެހީތެރިކަން ފޯރުކޮށްދޭން ތައްޔާރަށް އޮތްކަމަށް ބުނެފައެވެ. ނަމަވެސް ޓޮންގާއަށް އިންސާނީ އެއްވެސް އެހީއެއް ދިންކަން އެމެރިކާ ކަށަވަރުކޮށްދީފައެއް ނުވެއެވެ. އޮސްޓްރޭލިއާއާއި ނިއުޒިލޭންޑް ބުނާގޮތުން އެ ގައުމު ވެސް ގެންދަނީ ޓޮންގާއަށް އެހީ ފޯރުކޮށް ދިނުމަށް މަސައްކަތް ކުރަމުންނެވެ.\nޓޮންގާގެ އަލިފާން ފަރުބަދައެއް ގޮވުމުގެ ސަބަބުން އަރަމުންދާ ބޯދުންތަކުގެ ސަބަބުން އެ ގައުމުގެ ވަށައިގެންވާ ސަރަހައްދު އަދިވެސް އޮތީ ވަރަށް ބޮޑަށް ފުސްކޮށެވެ. އެ ސަރަހައްދުން އެއްވެސް ތަނެއް ފެންނަވަރެއް ނުވެއެވެ.\nޓޮންގާއަކީ 1970 ވަނައަހަރު މިނiވަންކަން ލިބިފައިވާ ވަރަށް ކުޑަ އަދި ވަރަށް ފަގީރު ގައުމެކެވެ. އެގައުމުގެ އާބާދީއަކީ އެއްލައްކަ ފަސްހާހެވެ. ގައުމީ އާމްދަނީ އަކީ ގާތްގަނޑަކަށް 655 މިލިޔަން އެމެރިކާ ޑޮލަރުގެ މިންވަރެކެވެ. ޓޮންގާގެ 98 އިންސައްތަ މީހުންނަކީ ނަސާރާއިންނެވެ.\nޓޮންގާގެ އަލިފާން ފަރުބަދަ ގޮވުމުގެ ސަބަބުން އެރި ސުނާމީގެ އަސަރު ޖަޕާނާއި ނިއުޒިލޭންޑަށްވެސް ކުރިއެވެ. އެދެގައުމަށްވެސް ސުނާމީއެއް އެރިއެވެ. އަދި ޕެސިފިކް ކަނޑުގެ އަނެއް ފަޅީފައި ގާތްގަނޑަކަށް 8 ހާސް ކިލޯމީޓަރުގެ ދިރުގައި އޮންނަ ދެކުނު އެމެރިކާގެ ގައުމެއްކަމަށްވާ ޗިލީއާއި ޕޭރޫ އަދި އިކުއެޑޯ އާއި އެމެރިކާގެ ހުޅަނގު އައްސޭރިފަށަށް ވެސް ކުޑަ ސުނާމީއެއް އެރިއެވެ.


Shahu Ah Mulhi Dhuniyein Ves Emme Reethi Anhen Kujjakee Kaaku Kan...\nޝާހުއަށް މުޅި ދުނިޔެއިންވެސް އެންމެ ރީތި އަންހެން ކުއްޖަކީ ކާކުކަން އެނގޭތަ؟\n1 އަހަރު,2މަސް,2ދުވަސް, 11 ގަޑި, 26 މިނެޓް,5ސިކުންތު ކުރިން 6160ފަތޯނާ ފާއިޒް\nޝާހްރުކްޚާން އަކީ ބޮލީވުޑްގެ ރަސްގެފާނު ކަމަށް ގިނަ ބަޔަކު ޤަބޫލު ކުރެއެވެ. އޭނާ އަކީ ވަރަށް ގިނަ އަަންހެނުންނަށް އެންމެ ކަމުދާ އެކްޓަރުވެސް މެއެވެ. ދާދި ފަހުން ޝާހް މިވަނީ އޭނާއަށް މުޅި ދުނިޔެއިންވެސް އެންމެ ރީތީ ކޮން އަންހެން ކުއްޖެއްކަން ހާމަކޮށްފައެވެ.\nޑެއްލީ ޓައިމްސްއަށް ދިން އިންޓަރވިޔުއެއްގައި ޝާހް ބުނީ އޭނާއަށް އެންމެ ރީތީ، އޭނާގެ އަންހެން ދަރިފުޅު ސުހާނާ ޚާން ކަމަށެވެ. އަދި އެއީ ތެދެއް ނޫންކަމަށް އޭނާ ކައިރީގައި އެހެން މީހަކަށް ނުބުނެވޭނެ ކަމަށްވެސް ޝާހް ވަނީ ބުނެފައެވެ. ޝާހް ވަނީ މީގެ ކުރިންވެސް ދަރިފުޅު ސުހާނާއަށްޓަކައި އޭނާގެ ހިތުގައި އޮންނަ ލޯބި، އެކި އިންޓަރވިޔުތަކުގައި ފާޅުކޮށްފައެވެ.\nޝާހްރުކްގެ އަންހެން ދަރިފުޅު ސުހާނާ ޚާން.\nއުމުރުން 18 އަހަރުގެ ސުހާނާ ވަރަށް ފަހުން ވަނީ ވޯގް އިންޑިޔާގެ ކަވާގައި ފީޗަރ ކޮށްފައެވެ. އެހެންނަމަވެސް ބައެއް މީހުން ވަނީ އެކަމާއި ގުޅިގެން ނުރުހުން ފާޅު ކޮށްފައެވެ. އެގޮތުން، ގިނަ މީހުން ބުނެފައިވަނީ، ވޯގް އިންޑިޔާގައި ކަވާއިން ޖާގަ ލިބެންޖެހޭ އެއްވެސް ކަމެއް ސުހާނާ ޚާން ކޮށްފައި ނުވާ ކަމަށެވެ.\nއެ މެގަޒިންގެ ކަވަރގައި އާންމުކޮށް ހިމަނަނީ ކުރިއަރަމުން އަންނަ މޮޑެލުންނާއި، އެކްޓަރުންނާއި، ލަވަކިޔުންތެރިން ވާއިރު، ސުހާނާ އަކީ އެފަދަ އެއްވެސް ކަމެއް ކުރާ ކުއްޖެއް ނޫން ކަމަށް ގިނަ ބަޔަކު ވަނީ ބުނެފައެވެ.\nއަދި ކަވަރއިން އޭނާއަށް ޖާގަ ލިބިގެން ދިޔައީ، ޝާހުގެ ނުފޫޒުން ކަމަށްވެސް ގިނަ ބަޔަކު ވަނީ ތުހުމަތު ކޮށްފައެވެ. ސުހާނާއަށް އެހާބޮޑު ސަމާލު ކަމެއް ލިބެނީ ޝާހުގެ ދަރިފުޅަށް ވާތީ ކަމަށްވެސް ގިނަ މީހުން ބުނެއެވެ.\n0% 0% 33.33% 66.67%\nއައިޝްވަރްޔާ އަކީ އޭނާގެ މަންމަ ކަމަށް ފިރިހެނަކު ދައުވާކޮށްފި\n1 ހަފްތާ ކުރިން 133 0\n2 މަސް ކުރިން 187 0\n7 މަސް ކުރިން 653 0\n8 މަސް ކުރިން 827 0


pablik limited kunfunyakah mifkoa badhalukurevidhaane: fauzee – Iru\nމިފްކޯ ތަރައްގީކުރަން ރާވާފައިވާ ގޮތަށް ކުރިއަށް ދެވިއްޖެނަމަ، މަސްވެރިންގެ ބައިވެރިވުން އޮންނަ ގޮތަށް ޕަބްލިކް ލިމިޓެޑް ކުންފުންޏަކަށް ބަދަލުކުރެވޭނެ ކަމަށް މިފްކޯގެ ސީއީއޯ އިސްމާއިލް ފައުޒީ ވިދާޅުވެއްޖެ އެވެ.\nރާއްޖެ މިއަދު ޕްރޮގްރާމުގައި ވާހަކަ ދައްކަވަމުން ފައުޒީ ވިދާޅުވީ މިފްކޯގެ ތަރައްގީއަށް ރާވާފައިހުރި މަޝްރޫއުތަކަކީ މަސްވެރިންގެ ޝަކުވާތަކަށް ހައްލެއް ލިބޭނެ މަޝްރޫއުތަކެއް ކަމަށެވެ.\nއެގޮތުން ކުރިއަށް އޮތް ތަނުގައި މިފްކޯއަކީ މަސްވެރިން އަތުން މަސް ގަނެ، މަސް ޕްރޮސެސް ކުރެވޭނެ ކުންފުންޏަކަށް ވާނެ ކަމަށް އޭނާ ވިދާޅުވި އެވެ.\nމިފްކޯއިން ކުރިއަށް ރާވާފައިހުރި މަޝްރޫއުތަކުގެ ތެރޭގައި އެކި ރަށްރަށުގައި ކޯލްޑް ސްޓޯރޭޖް ފެސިލިޓީތަކާއި ބްރައިން ފެސިލިޓީ ގާއިމުކުރުމާއި މިހާރު ހުރި ވަސީލަތްތައް އިތުރަށް ތަރައްގީ ކުރުން ހިމެނެ އެވެ.\nރައީސް ނަޝީދުގެ ތުހުމަތުތަކަށް ރައީސް ސޯލިހް ރައްދުދެއްވައިފި\n“ޖުމުލަކޮށް މިހިރީ މަސްވެރިންނަށް ހިތްހަމެޖުން ގެނެސްދޭނެ ޕްރޮޖެކްޓުތައް. މިފްކޯ މި ސިނާއަތުގައި ދެމިއޮވެ، ތަރައްގީވާއިރު މަސްވެރިންނަށް ހިތްހަމަޖެހުން ލިބޭނެ.” އިސްމާއިލް ވިދާޅުވި އެވެ.\n“އުންމީދަކީ މަސްވެރިންނާ އެއްކޮށް މި ސިނާއަތް ތަރައްގީކޮށް، މަސްވެރިންގެ ބައިވެރިވުންވެސް އޮންނަ ގޮތަށް މިފްކޯ ކުރިއަށްދާން. މާނައަކީ މަސްވެރިންގެ ހިއްސާ މަސްވެރިންނަށްވެސް އޮވެ، ޕްރައިވެޓް ސެކްޓާގެ ބައިވެރިވުން އޮންނަ ގޮތަށް މިފްކޯ ތަރައްގީކުރުން.” އިސްމާއިލް ވިދާޅުވި އެވެ.


Dhiraagu customer in Booster gathumun2guna data dhenee | MBS NEWS\nދިރާގު ކަސްޓަމަރުން ބޫސްޓަރު ގަތުމުން ދެގުނަ ޑޭޓާ ދެނީ\n24 June 2021, 17:23\nދިރާގު ކަސްޓަމަރުން ބޫސްޓަރު ގަތުމުން ދެގުނަ ޑޭޓާ މިމަހު ވެސް ދޭން ނިންމައިފި އެވެ.\nދިރާގުން ބުނީ ކޮވިޑް-19ގެ ބަލިމަޑުކަމުން ރައްކާތެރިވުމަށް ސަރުކާރާއި ކަމާ ބެހޭ އިދާރާތަކުން ރައްޔިތުން ގޭގައި ތިބުމަށް އަންގަވާފައިވާ މި ދަނޑިވަޅުގައި ދިރާގުން ހިލޭ އިތުރު ޑޭޓާ އަދި ޑޭޓާގެ ޚާއްސަ އޮފާތަކެއް ވަނީ މިދިޔަ މޭ މަހުން ފެށިގެން ދެމުން އަންނަ ކަމަށެވެ. އެގޮތުން މިއަދުން ފެށިގެން މިމަހުގެ ނިޔަލަށް ދިރާގު ހިދުމަތްތަކުން އެކްޓިވޭޓްކުރާ ބޫސްޓާތަކުން ސަތޭކަ ޕަސެންޓް ޑޭޓާ އެލަވަންސް ދޭން ވަނީ ނިންމައިފަ އެވެ.\nފިކްސްޑް ބްރޯޑްބޭންޑް އަދި މޮބައިލް ޕޯސްޓްޕެއިޑް ކަސްޓަމަރުންނަށް އެކްޓިވޭޓްކުރާ ކޮންމެ ބޫސްޓަރަކުން ދެ ގުނަ ޑޭޓާ އެލަވަންސް ލިބޭނެ ކަމަށް ވެސް އެކުންފުނިން ބުންޏެވެ. މީގެ އިތުރުން ދިރާގު "ވަގުތުން ގެއަށް އިންޓަނެޓް" އަދި ދިރާގު ޑޭޓާ ސިމް އިން އެކްޓިވޭޓް ކުރާ ބޫސްޓާތަކުން ވެސް 100 ޕަސެންޓް އިތުރު ޑޭޓާ އެލަވަންސް ލިބޭނެ ކަމަށް ދިރާގުން ބުންޏެވެ.\nދިރާގު އިތުރަށް ބުނީ ހިލޭ ދީފައިވާ އިތުރު ޑޭޓާގެ ސަބަބުން ކަސްޓަމަރުންނަށް ލުއިފަސޭހަތަކެއް ލިބި، ގޭގައި ރައްކާތެރިކަމާއެކު ތިބުމަށް އިތުރު ހިތްވަރަކަށް ވެގެންދާނެ ކަމަށެވެ.


މޯލްޑިވިއަން ޑިމޮކްރެޓިކް ޕާޓީ - ވިކިޕީޑިއާ\nމޯލްޑިވިއަން ޑިމޮކްރެޓިކް ޕާޓީ\nމޯލްޑިވިއަން ޑިމޮކްރެޓިކް ޕާޓީ (އެމްޑީޕީ) އަކީ 11 ނޮވެމްބަރ 2008 އިން ފެށިގެން ދިވެހިރާއްޖޭގެ ވެރިކަން ކުރަމުން އަންނަ ސިޔާސީ ޕާޓީ އެވެ. މިއީ ދިވެހިރާއްޖޭގައި އިންސާނީ ހައްގުތަކާއި ފުރިހަމަ ޑިމޮކްރަސީ ގާއިމްކުރުމަށް ގޮވާލާ ލިބަރަލް (މިނިވަންކަމާއި ހަމަހަމަކަމަށް މަސައްކަތްކުރާ) ޕާޓި އެކެވެ. ދިވެހިރާއްޖޭގައި މިހާތަނަށް ބޭއްވުނު ފުރަތަމަ ގިނަ ޕާޓީ އެކުލެވޭ އިންތިހާބު ކާމިޔާބުކުރީ ވެސް މި ޕާޓީ އެވެ. އަދި މިއީ އެންމެ ގިނަ މެންބަރުން ރަޖިސްޓްރީކޮށްފައިވާ ޕާޓީ އެވެ.\nއެމްޑީޕީ ރަޖިސްޓްރީ ކުރަން ފުރަތަމަ ހުށަހެޅީ 24 ފެބްރުއަރީ 2001 ގައެވެ. އޭރުގެ ޤާނޫނޫ އަސާސީ އިން، ސިޔާސީ ޕާޓީ އުފެއްދުމާއި ޕާޓީ ހަރަކާތްތެރިވުން ހުއްދަކުރި ކަމުގައި ވިޔަސް، ސިޔާސީ ޕާޓީއެއްގެ ގޮތުގައި އެމްޑީޕީ ރަޖިސްޓްރީ ކޮށެއް ނުދިނެވެ. ނަމަވެސް ދިވެހި ރައްޔިތުން ހައްގުތައް ހޯދުމަށް މަގުމައްޗަށް ނުކުމެ ކުރި މަސައްކަތާއި، ޖަލުގައި އަނިޔާވެރި ގޮތަކަށް މަރާލި އީވާން ނަސީމްގެ މަރުގެ ހާދިސާއާ ގުޅިގެން ހިނގި ހާދިސާތަކަށް ފަހު 10 ނޮވެމްބަރ 2003 ގައި އޮޅުދޫކަރައިގައި އެމްޑީޕީ ވުޖޫދަށް އަތުވެއްޖެއެވެ. ޕާޓީ ފުރަތަމަ އުފެދުނީ ރައްޔިތުންގެ މަޖިލީހުގެ ބައެއް މެންބަރުންނާއި ކުރީގެ ކެބިނެޓް މިނިސްޓަރަކާއި ވިޔަފާރިވެރިންގެ މައްޗަށް އެކުލެވޭ 42 މީހަކު އިސްވެ ތިބެ އެވެ. އަދި ޕާޓީގެ އާއްމު މަޖިލީހުގެ މެންބަރުން އިންތިހާބު ކުރެވުނީ 13 ފެބްރުއަރީ 2004 ގައެވެ. ދިވެހި ސަރުކާރުން އެމްޑީޕީ ބަލައިނުގަތް ކަމުގައި ވިޔަސް 30 އެޕްރީލް 2005 ގައި ޕާޓީގެ ހަރަކާތްތައް ރާއްޖޭގައި ފެށުނެވެ.\n2 ޖޫން 2005 ގައި ރައްޔިތުންގެ މަޖިލީހުގެ ހުރިހައި މެންބަރުންގެ އިއްތިފާގުން ރާއްޖޭގައި ސިޔާސީ ޕާޓީ ހުއްދަކުރަން ފާސްކުރެވުނެވެ. އަދި އެއާއި ގުޅިގެން 26 ޖޫން 2005 ގައި އެމްޑީޕީ ރަޖިސްޓްރީ ކުރުމަށް ހުށަހެޅި ރާއްޖޭގެ ދެ ވަނަ ޖުމުހޫރިއްޔާގެ ފުރަތަމަ ސިޔާސީ ޕާޓީގެ ގޮތުގައި އެމްޑިޕީ ރަޖިސްޓްރި ކުރެވުނެވެ.\n2006 ވަނަ އަހަރާ ހަމައަށް ވެސް އެއްވެ އުޅުމުގެ މިނިވަންކަމަށް ގިނަ ހުރަސްތަކެއް ކުރިމަތިވަމުން ދިޔައެވެ. އަދި ސަރުކާރުން އިދިކޮޅު މެންބަރުން ހައްޔަރުކުރަމުން ދިޔައެވެ. އަދި މާޗް 2006 ގައި ސަރުކާރުން "އިސްލާހީ މަގުޗާޓު" އިއުލާނު ކޮށް ގިނަ އަދަދެއްގެ ބިލް ރައްޔިތުންގެ މަޖިލީހަށް ހުށަހެޅިއެވެ. އަދި 2007 ވަނަ އަހަރު އޮގަސްޓް މަހުތެރޭގައި، ރާއްޖޭގައި ބާއްވަން ފެންނަނީ ރިޔާސީ ނިޒާމެއްތޯ ނުވަތަ ބަރުލަމާނީ ނިޒާމެއްތޯ ކަނޑައެޅުމަށް އާއްމު ވޯޓެއް ނެގުނެވެ. ރައްޔިތުންގެ ހާއްސަ މަޖިލީހުގެ މަސައްކަތް ނިންމާ އާ ގާނޫނު އަސާސީ ތަސްދީގު ކުރެވުނީ 2008 ވަނަ އަހަރުގެ އޮގަސްޓް މަހު އެވެ.\nLast edited on2ސެޕްޓެމްބަރު 2016, at 14:07


Ronaldo Ge Manma, Cancer Baleegai Furaana Aa Hanguraama Kuranee - Vaguthu\n3 މަސް ކުރިން ( ފެބުރުއަރީ 8, 2019 )\nޕޯޗުގަލް އާއި ޔުވެންޓަސްގެ ތަރި، ކްރިސްޓިއާނޯ ރޮނާލްޑޯގެ މަންމަ، ޑޮލޮރޭސް އަވެއިރޯ ކެންސަރު ބަލީގައި ހޮސްޕިޓަލުގައި އެޑްމިޓުކޮށް ފަރުވާ ދެމުން އެބަދެއެވެ. އުރަމަތީގެ ކެންސަރަށް އޭނާ ޕޮޒިޓިވް ވެފައިވާއިރު، މިއީ ކެންސަރު ބަލީގައި އޭނާއަށް ފަރުވާ ދޭން ފެށި ދެވަނަ ފަހަރެވެ.\nޚަބަރު ފަތުރާ ވަސީލަތްތަކުން ބުނާ ގޮތުގައި ރޮނާލްޑޯގެ މަންމަ ހޮސްޕިޓަލުގައި އެނދުމަތިކޮށްފައިވަނީ ރޮނާލްޑޯގެ 35 ވަނަ އުފަން ދުވަސް ފާހަގަކުރުމަށް އިޓަލީ އަށް ދިއުމަށް ހަމަޖެހިފައިވަނިކޮށެވެ. ނޫހަކަށް އަވެއިރޯ ދިން ބަސްދީގަތުމެއްގައި މިކަން ހާމަކޮށްފައިވާއިރު، މި ބަސްދީގަތުމުގައި ރޮނާލްޑޯ އަށް ކުރާ ރޭޕުގެ ތުހުމަތުތަކާ ގުޅިގެން އޭނާ ދިން ބަސްދީގަތުމެކެވެ.\nކެންސަރާ ގުޅޭގޮތުން އަވެއިރޯ ގިނަ ވާހަކަތަކެއް ދައްކާފައި ނުވެއެވެ. އޭނާ ބުނިހާވެސް އެއްޗަކީ ކެންސަރު ބައްޔާ ގުޅިގެން ދެ އޮޕަރޭޝަނެއް ކޮށްފައިވާ ކަމަށާއި މީހުންނަށް އެނގޭނީ އެންމެ އޮޕަރޭޝަނެއްގެ ވާހަކަކަމަށެވެ.\nއުރަމަތީގެ ކެންސަރާ ގުޅިގެން މެޑްރިޑުގެ ހޮސްޕިޓަލަކުން އޭނާ ގިނަ ފަރުވާތަކެއް ހޯދާފައިވާއިރު، މިހާރު ހާލު ވަރަށް ދެރަކަމަށާއި ހަނގުރާމަ ކުރަމުންދަނީ ފުރާނައާކަމަށްވެސް ބުނެފައިވެއެވެ.\nނޫސްތަކުން އިތުރަށް ބުނާގޮތުގައި ރޯނާލްޑޯ ވަނީ މީގެކުރިން، އޭނާގެ މަންމައަށް ފަރުވާ ދިން ހޮސްޕިޓަލަށް 100،000 ޕައުންޑުގެ ބޮޑު ފައިސާގެ އެހީތެރިކަމެއްވެސް ދީފައެވެ.\nރޭޕުގެ ތުހުމަތުތަކާ ގުޅިގެން ރޮނާލްޑޯގެ މަންމަ ބުނީ އޭނާގެ ދަރިފުޅު އެފަދަ ކަމެއް ކޮށްފާނެކަމަށް އެއްގޮތަކަށްވެސް ޤަބޫލު ނުކުރާކަމަށާއި އޭނާއަށް ދަރިފުޅު ވަރަށް ރަނގަޅަށް އެނގޭކަމުގައެވެ.\nފެބުރުއަރީ 8, 2019 15:21\nއެއްވެސް މަޚުލޫޤަކަށް ފުރާނަޔާ ހަނގުރާމަ ނުކުރެވޭނެ.. ރޮނާލްޑޯގެ މަންމަ ހަނގުރާމަ ކުރަނީ ކެންސަރާ، އެއްވެސްޙާލެއްގައި މަރަކާ ނުވަތަ ފުރާނަޔަކާނޫން.....\nފެބުރުއަރީ 8, 2019 21:32\nމިސޮރުގެ ބައްޕަ ކޮބައިބާ ބައްޕަގެ ވާހަކަ އެއްވެސް މީހަކު ނުދައްކާ...\nފެބުރުއަރީ 9, 2019 08:32


މިފަހަރު ޗެލެންޖް ވަރަށް ސަޅި: ޖެހެނީ ރުފިޔާ ޓްރާންސްފާ ކުރަން – Dhen.mv\nމިފަހަރު ޗެލެންޖް ވަރަށް ސަޅި: ޖެހެނީ ރުފިޔާ ޓްރާންސްފާ ކުރަން\nދެން އެމްވީ April 2, 2020 - 4:03 am\nދުނިޔޭގެ އެކި ހިސާބުތަކުގައި ހަލުވިކަމާއިއެކު ފެތުރެމުން އަންނަ ކޯވިޑް-19 ވައިރަހުގެ ސަބަބުން ގިނަ ގައުމުތަކުގައި ވަނީ ސުކޫލުތަކާއި އޮފީސްތަކާއި އަދި ސަރުކާރު ބަންދުކޮށް ޒަރޫރީ ބޭނުމަކަށް ނޫނީ ބޭރަށް ދިއުން މަނާކޮށްފިއެވެ. އެގޮތުން ރާއްޖޭގައި ވެސް ކޯވިޑް-19 އިން ރައްކާތެރިވުމަށް ޓަކައި ސަރުކާރުން ވަނީ ޕާކްތަކާއި ކެފޭ ރެސްޓޯރެންޓްތަކާއި ސުކޫލުތަކާއި އަދި ސަރުކާރުވެސް ބަންދުކޮށްފައެވެ.\nބޭރަށް ނުދެވި ފޫހިވެގެން ގޭގައި ތިބެން ޖެހުމުން ގިނަ ބަޔަކު އަންނަނީ ފޫހި ފިލުވުމަށް ސޯޝަލް މީޑިއާގައި އެކި ތަފާތު ޗެލެންޖްތައް ކުރިއަށް ގެންދަމުންނެވެ. މިދުވަސްކޮޅު ފޭސްބުކް ފުރާލާފައިވަނީ އެކި މީހުން ކުރާ ޗެލެންޖްތަކުންނެވެ. މިއަދު ފޭސްބުކްގައި ފެށި ޗެލެންޖަކަށް މިވަނީ އެތައް ބައެއްގެ ސަމާލުކަން ލިބިފައެވެ. އެގޮތުން، އެތައް ބައެއް ގެ ޝައުގުވެރިކަން ހޯދި އެ ޗެލެންޖަކީ ކޮންމެ މީހަކުވެސް އެމީހެއްގެ ފޭސްބުކް އެކައުންޓްގައި އެމީހެއްގެ ބޭންކް އެކައުންޓް ނަމްބަރު ޖެހުމަށް ފަހު ލާރި ޓްރާންސްފަރ ކުރުމަށް ބުނާ ޗެލެންޖެކެވެ.\nރުފިޔާ ޓްރާންސްފަރ ކުރަން ޖެހޭ އެ ޗެލެންޖް ދަނީ ވަރަށް ގިނަ މީހުން ދަނީ ފޭސްބުކްގައި ހިއްސާކުރަމުންނެވެ. އެ ޗެލެންޖް ކޮށްގެން މީހަކަށް އެންމެ ރުފިޔާއެއް ވެސް ލިބުނު ކަމެއް ނޭނގެއެވެ. އެ ޗެލެންޖްގައި ބުނެފައި އޮންނަނީ، އޭގެ ސަބަބުން ހަގީގީ އެކުވެރިންނަކީ ކޮބައިކަން އެނގިގެންދާނެ ކަމަށެވެ. އެހެން ގޮތަކަށް ބުނާނަމަ މީހުން ފޭސްބުކްގައި ސަލާން ޖަހަނީއޭވެސް ބުނެވިދާނެއެވެ.\nމިދުވަސްކޮޅު ގޭގައި ތިބެގެން ފޫހިވެގެން މީހުން ވަނީ އިތުރު ވަރަށް ތަފާތު ޗެލެންޖްތަކެއް ވެސް ކޮށްފައެވެ. އޭގެ ތެރޭގައި ރާއްޖޭގެ ކުރީގެ އިސްލާމިކް މިނިސްޓަރ އަދި ދީނީ އިލްމުވެރިޔާ ޑރ މުހައްމަދު ޝަހީމް އަލީ ސައީދު ގުރުއާނުން މުޅި ފޭސްބުކް ފުރާލުމަށް ކުރި ޗެލެންޖަށް އާއްމުންގެ ބޮޑު ތަރުހީބެއް ލިބިފައެވެ. މީގެއިތުރުން ޓޮއިލެޓް ޕޭޕަރަކުން ޖަގަލް ކުރުމުގެ ޗެލެންޖް ވެސް ވަނީ ފޭސްބުކްގައި އާންމުވެފައެވެ.


Hair Dryer Akee Beynunkurun Heyovaavaruge Ehcheh Noon - Vaguthu\n"ހެއާ ޑްރަޔާ" އަކީ ބޭނުންކުރަން ހެޔޮވާ ވަރުގެ އެއްޗެއްނޫން\nގިނަ އަންހެނުންނަކީ އިސްތަށިގަނޑު ރީތިކޮށް ބެހެއްޓުމަށްޓަކައި "ހެއާ ޑްރަޔާރ" އަދި "ހެއާ އަޔަން" ފަދަ ހޫނުކުރާ އާލާތްތައް ބޭނުންކުރާ މީހުންނެވެ. މި އެއްޗިހީގެ ސަބަބުން މީހާގެ އިސްތަށިގަނޑު ކިތަންމެ ރީތިވިޔަސް މިއީ ހަމަ ވަގުތީ އުފަލެކެވެ. މި އެއްޗިއްސަކީ އިސްތަށިގަނޑު ދެކެ ލޯބިވެ އިސްތަށިގަނޑަށް އަޅާލައި ގިނަ ދުވަސްވަންދެން ގެންގުޅެން ބޭނުންވާ މީހުން ބޭނުންކުރާނޭ އެއްޗިއްސެއް ނޫނެވެ.\nމިގޮތުން "ހެއާ ޑްރަޔާ"އަކީ އިސްތަށިގަނޑު ހަލާކުވުމަށް މެދުވެރިކުރުވައި އިސްތަށިގަނޑަށް ކެތްކުރެވޭ ވަރަށް ވުރެ ބޮޑު ދަތިކަމެއް ކުރިމަތިކުރުވާ އެއްޗެއްކަމަށް "ހެއާރ ސްޓައިލިސްޓުން" ވަނީ ހާމަކޮށްފައެވެ. އަދި ރަނގަޅަށް ނުހިކޭ އިސްތަށިގަނޑަކީ ވަރަށްވެސް ނާޒުކު އެއްޗެއްކަމަށް މި ފަރާތްތަކުން ބުނާއިރު މިފަދަ ހާލަތްތަކުގައި އިސްތަށިގަނޑު އަމިއްލައަށް ހިކެންދެން މަޑުކުރުމަކީ އެންމެ ރަނގަޅު ގޮތްކަމަށް މި ފަރާތްތަކުން ވަނީ ނަސޭހަތްތެރިވެފައެވެ. "ހެއާ ޑްރަޔާރ" ބޭނުންކުރުމުގެ ސަބަބުން އިސްތަށިގަނޑު ތުނިވެ އިސްތަށިތަކުގެ ބާރު ކެނޑެން މެދުވެރިކުރުވާކަމަށް ތަޖުރިބާކާރުން ބުނާއިރު މިހެން ދުވަސްވާވަރަކަށް އިސްތަށިގަނޑުގެ ރީތިކަމާއި ވިދުން ގެއްލެންވެސް މެދުވެރިވެއެވެ.\n"ހެއާ ޑްރަޔާރ" ބޭނުންކުރާނަމަ އެންމެ ރަނގަޅުގޮތަކީ ވީހާވެސް ހޫނު ދަށްކޮށްގެން ބޭނުންކުރުންކަމަށް މިކަމުގެ ތަޖުރިބާކާރުން ވަނީ ބުނެފައެވެ. ހެއާ ޑްރަޔާރ ބޭނުންކުރާއިރު މަދުވެގެން އިސްތަށިގަނޑާއި6އިންޗި ދުރުން ބޭނުންކުރުމަށްވެސް މި ފަރާތްތަކުން ވަނީ ލަފާދީފައެވެ. އަދި ތެތްކޮށް އޮންނަ އިސްތަށިގަނޑެއް ތުވާލިން ހިއްކާއިރުވެސް އެންމެ ރަނގަޅުގޮތަކީ ވީހާވެސް މަޑުމަޑުން ހިއްކުމެވެ. ސަބަބަކީ އިސްތަށިގަނޑު ތެމިފައި އޮންނަ ވަގުތު ފަސޭހައިން ހަލާކުވާތީއެވެ.\nފެބުރުއަރީ 21, 2018 13:05\nއެހެން ވީމައޭ އަހަރުމެން ބޭނުން ނުކުރަނީ


Adiah dhiya boateggai thibi dhemafirinnaai3kudhin maruvejje - AO News\nއަޑިއަށްދިޔަ ބޯޓެއްގައި ކަނޑުވެގެން އީރާނުގެ ކުރުދީ ދަރިފަސްކޮޅަށް ނިސްބަތްވާ ޢާއިލާއެއްގެ ދެމަފިރިންނާއި އެމީހުންގެ ދެކުދިން މަރުވެ 15 މަހުގެ ތުއްތު ކުއްޖާ ވީނުވީއެއް ނޭނގި ގެއްލިއްޖެއެވެ.\nރަސައުލް އިރާން ނަޖުދު35، ޝިވާ މުޙާއްމަދު ޕަނާހީ 35، އަނީތާ 9، އަދި އަރްމިން6ދަތުރުކުރި ބޯޓު އަންގާރަދުވަހު ދިޔައީ ފްރާންސްގެ ކަނޑު ހުރަސްކޮށް އިނގިރޭސިވިލާތަށް ދިއުމަށެވެ. މި4މީހުންގެ ހަށިގަނޑު ފެނުނުއިރު އެޢާއިލާގެ އެންމެ ތުއްތު އާޓިން އަދިވެސް ނުފެނެއެވެ.\nމަރުވި މީހުންގެ ޢާއިލާއާއި ގާތްތިމާގެ މީހުން ތިބީ ރުޅިވެރިކަމާއި ހާސްކަން މަތީ ފިކުރުބޮޑުވެފައިކަމަށް ނަޖުދުގެ ބޭބެ އާއި ޙަވާލާދީ ބީބީސީން ރިޕޯރޓް ކޮށްފައިވެއެވެ. ފްރާންސްގެ ޕަބްލިކް ޕްރޮސިކިއުޓުން މިމައްސަލަ ތަޙުޤީޤު ކުރަމުން އަންނަ އިރު މިޙާދިސާގައި ބޯޓުން ސަލާމަތްވި 15 މީހަކަށް މިހާރުދަނީ ހޮސްޕިޓަލުގައި ފަރުވާ ދެމުންނެވެ. މީހުން ހޯދުމުގެ މަސައްކަތް ހުއްޓާނުލާ އަދިވެސް ކުރިއަށް ދެއެވެ.\nބީބީސީން ރިޕޯޓް ކޮށްފައިވާ ގޮތުގައި މަރުވި ނަޖުދުގެ ޢާއިލާއަކީ އިރާންގެ ހުޅަނގު އައްސޭރީގައިވާ ސަރްދާޝްތުގެ ރައްޔިތެކެވެ. މިސް މުޙައްމަދު ފަނާހީ އޭނާގެ ގާތް މީހަކަށް ފޮނުވާފައިވާ މެސެޖެއްގައިވާ ގޮތުން ޗެނެލް ހުރަސްކުރުމަކީ ނުރައްކާތެރި ކަމެއް ކަން އެނގޭ ޙާލުވެސް އެދަތުރު އެޢާއިލާއިން ފެށީ ފައިސާގެ ދަތިކަމާހުރެ އެނޫން އެހެން ގޮތެއް ނެތުމުންނެވެ. މަގުފޭރޭ މީހުންގެ ނުރައްކާ އިންތިހާއަށް އޮންނަ އެސަރަޙައްދު ހުރަސްކޮށް ޢާއިލާ ދަތުރު ފެށީ ޢީރާނުގައި ދިރިއުޅެވެންނެތި ގެން އިނގިރޭސި ވިލާތުން ޙިމާޔަތާއި ރައްކާތެރިކަން ހޯދުމަށެވެ. އަދިވެސް ނުފެނިވާ ކުޑަކުޑަ އާޓިން އަކީ ވަރަށް އުފާވެރި ކުއްޖެއްކަމަށް އެޢާއިލާގެ އެކުވެރިން ސިފަކުރެއެވެ.\nއެޢާއިލާ ޔޫކޭ އަށް ދިއުމަށް 24000 ޔޫރޯ ޚަރަދު ކުރިކަމަށާއި ނަޖުދު އޭނާގެ އާއިލާ ޙިމާޔަތްކޮށް އަމާން އައްސޭރިއަކަށް އެމީހުން ގެންދިއުމަށްޓަކައި ވަރަށް ބޮޑު ޤުރުބާނީއެއް ވީކަމަށް އޭނާގެ ޢާއިލާއިން ބުނެއެވެ.\nހެއިޓީގެ ރައީސް ޖޮވެނަލް މޮއިސް އަވަހާރަ ކޮށްލައިފި\nބެލްޖިއަމާއި ޕޯޗުގަލް މޮޅުވިއިރު، ފްރާންސް ވީ އެއްވަރު\nއަޑުގަދަ ކޮށް ސަކަރާތް ޖަހާ ކުދިން އުޅޭ ގެތައް މިވެބްސައިޓުން ބަލާލެވޭ


Aa Ab Laut Chalen: Rishi direct kuri hamaekeni film\n"އާ އަބް ލޯޓު ޗަލޭ": ރިޝީ ޑައިރެކްޓްކުރި ހަމައެކަނި ފިލްމު\nއަކޭޝޭ ކަންނާ އާއި ރިޝީ އަދި އައިޝްވާރިޔާ ރާއީ\nރިޝީ ކަޕޫރަކީ ރޮމެންޓިކް ހީރޯ އެކެވެ. ވަރަށް ގިނަ ލޯބީގެ ފިލްމުތައް ކުޅެފައިވާ ބަތެލެކެވެ. އަދި ސޯޝަލް މީޑިއާ ވުޖޫދަށް އައި ފަހުން އޭނާއަކީ ޓުވިޓާގައި ވެސް ވަރަށް ހަރަކާތްތެރި އެކްޓަރެކެވެ.\nފިލްމު ކުޅުމުގެ އިތުރުން ޑައިރެކްޓް ކުރުމުގެ މަސައްކަތް ވެސް ރިޝީ ކުރި އެވެ. އައިޝްވަރިޔާ ރާއީ އާއި އަކްޝޭ ކަންނާގެ "އާ އަބް ލޯޓް ޗަލޭ" އަކީ ރިޝީ 1999 ވަނަ އަހަރު ޑައިރެކްޓްކުރި ފިލްމެކެވެ. ކަން ދިމާކުރި ގޮތުން މި ފިލްމު ވެގެން ދިޔައީ ރިޝީގެ ހަޔާތުގައި އޭނާ ޑައިރެކްޓްކުރި ހަމައެކަނި ފިލްމަށެވެ. އަދި ރިޝީގެ ކަޕޫރު އާއިލާގެ ފިލްމީ ބެނާ އާރްކޭ ފިލްމްސް އިން ޕްރޮޑިއުސްކުރި އެންމެ ފަހު ފިލްމަކީ ވެސް މި ފިލްމެވެ.\nއެ ފިލްމު ޕްރޮޑިއުސްކުރި އިރުވެސް އާރްކޭ ފިލްމްސް އޮތީ ބަނގުރޫޓުވުމުގެ މަގުމަތީގަ އެވެ. އަދި އެ ޕްރޮޑަކްޝަން ހައުސް އަލުން ނަގާ ކޮޅަށް ޖެހުމުގެ އުންމީދުގައި އުފެއްދި ފިލްމު ވެސް ފްލޮޕްވުމުން އިތުރަށް އެ ކުންފުނި ކުރިޔަށް ގެންދެވޭ ގޮތް ނުވީ އެވެ.\nމި ފިލްމުގައި ދައްކާފައިވަނީ އިންޑިއާގެ ޒުވާން ބޭރު ގައުމުތަކަށް ޚާއްސަކޮށް އެމެރިކާއަށް ގޮސް ދިރިއުޅުން އާރާސްތުކުރަން މޮޔަވެފައި ތިބޭ މިންވަރާއި އެ ގައުމުތަކުން އެމީހުންނަށް ކުރިމަތިވާ ތަފާތު މައްސަލަ ތަކެވެ.\nރިޝީ ޑައިރެކްޓްކުރި ހަމައެކަނި ފިލްމު ބޮޑުތަނުން ފޭލްވުމުން އޭނާ ދެން އިތުރަށް އެ މަސައްކަތެއް ނުކުރެ އެވެ. އޭނާ 2017 ގައި ދީފައިވާ އިންޓަވިއު އެއްގައި ބުނެފައިވަނީ އެކްޓަރެއްގެ ގޮތުން އޭނާ ކުރަމުންދާ މަސައްކަތާ މެދު މާ ހިތްހަމަޖެހޭ ކަމަށާއި ފިލްމު ޑައިރެކްޓްކުރުމުގެ މަސައްކަތް އިތުރަށް ނުކުރާނެ ކަމަށެވެ.\nކެންސަރު ފަރުވާއަށް ނިއުޔޯކްގައި ހުރިއިރު ރިޝީ ވަނީ "އާ އަބް ލޯޓް ޗަލޭ"ގެ ޝޫޓިންގްގެ ދުވަސްވަރުގެ ހަނދާންތައް އާކޮށް އެ ފިލްމުގެ ބައެއް މަންޒަރުތައް ޓުވީޓްކޮށްފަ އެވެ. އެ ފިލްމު ޝޫޓުކޮށްފައި ވަނީ ނިއުޔޯކްގައި ކަމަށް ވާތީ އެ ރަށުގައި ހުރުމުން އެ ފިލްމުގެ ހަނދާންތައް ރިޝީގެ އާލާ ވީކަމަށް ބެލެވެ އެވެ.\nރިޝީ މި ދުނިޔެއަށް އަލްވަދާއު ކީއިރު އޭނާގެ 40 އަށް ވުރެ ގިނަ އަހަރުވީ ފިލްމީ ކެރިއަރުގައި އެތައް ސަތޭކަ ފިލްމުތަކެއް ކުޅެފައި ވެއެވެ.


މޫސުން ގޮސްވުމާއި ގުޅިގެން ވައިޓް އެލާޓް ނެެރެފި – Haftha\nމޫސުން ގޮސްވުމާއި ގުޅިގެން ވައިޓް އެލާޓް ނެެރެފި\nރާއްޖޭގެ ބައެއް ސަރަހައްދަކަށް މޫސުން ގޮސްވުމާއި ގުޅިގެން ވައިޓް އެލާޓް ނެެރެފިއެވެ.\nމޫސުމާއި ބެހޭ ގައުމީ އިދާރާ (މެޓް) އިން ވައިޓް އެލާޓް ނެރެފައި ވަނީ ތ. އަދި ބ އަތޮޅުގެ ރަށްތަކަށެވެ. މެޓް އޮފީހުން ބުނީ މިއަދު މެންދުރު 12:15 އިން ފެށިގެން ހަވީރު 17:00 އާއި ހަމައަށް މި އަތޮޅުތަކަށް ގުގުރުމާއެކު ބޯކޮށް ވާރޭވެހޭނެ ކަމަށެވެ.\nމެޓް އޮފީހުން މިއަދު ހެނދުނު ބުނެފައިވާގޮތުގައި، ރާއްޖޭގެ އެންމެ ދެކުނުގެ އަތޮޅުތަކަށް މޫސުން ޢާއްމުގޮތެއްގައި ރަނގަޅުވާނެއެވެ. އެހެން ނަމަވެސް، އެހެންހިސާބުތަކުގެ އެކިހިސާބަށް ވިއްސާރަކުރާނެކަމަށް ބުނެފައިވާއިރު، ބައެއް ރަށްތަކަށް ގުގުރުން އެކަށީގެންވާ ކަމަށާއި މެދުތެރޭގެ ބައެއް ރަށްތަކަށް ބޯކޮށް ވާރޭ ވެހުން އެކަށީގެންވާކަމަށް ވެސް ބުނެފައި ވެއެވެ.\nދެކުނުގެ އަތޮޅުތަކުގައި، ހުޅަނގުދެކުނާއި ހުޅަނގުން ގަޑިއަކު5މޭލާއި 15 މޭލާއި ދެމެދުގެ ބާރުމިނުގައި ވައިޖެހޭނެކަމަށާއި، އެހެންހިސާބުތަކުގައި ހުޅަނގާއި ހުޅަނގުއުތުރުން ގަޑިއަކު5މޭލާއި 15 މޭލާއި ދެމެދުގެ ބާރުމިނުގައި ވައިޖެހޭހެނެކަމަށް މެޓް އޮފީހުން ބުންޏެވެ. އަދި ވިލާގަނޑުގައި ގަޑިއަކު 35 މޭލު ބާރުމިނުގައި ވައިޖެހޭނެކަމަށްވެސް ބުންޏެވެ.\nމެޓް އޮފީހުން ބުނީ، ރާއްޖޭގެ ކަނޑުތައް އާދައިގެވަރަކަށް މަޑުވެފައި ވިލާގަނޑުގައި އާދައިވަރަކަށް ގަދަވާނެކަމަށެވެ.


Jaluthakugai hamanujehumeh nuhingaa: Idhaaraatha\nޖަލުތަކުގައި ހަމަނުޖެހުމެއް ނުހިނގާ: އިދާރާތައް\nމާފުށި ޖަލު. ހަރުކަށި ފިކުރު މީހުން ހޯދުމަށް ވަރުގަދަ އޮޕަރޭޝަނެއް ވަނީ ފަށާފައި\nރައީސް މުހައްމަދު ނަޝީދަށް އަމާޒުކޮށް ދިން ހަމަލާއާ ގުޅިގެން ޖަލުގައި ކުރިއަށް ގެންދާ އޮޕަރޭޝަންގައި ސަލާމަތީ ބާރުތަކާއި ގައިދީންނާ ދެމެދު އެއްވެސް ހަމަނުޖެހުމެއް ހިނގާފައި ނުވާ ކަމަށް ފުލުހުންގެ އިދާރާއިންނާއި މޯލްޑިވްސް ކަރެކްޝަނަލް ސާވިސް އިން ބުނެފި އެވެ.\nފުލުހުންނާއި ކަރެކްޝަންސް އޮފިސަރުން މިހެން ބުނެފައި މިވަނީ ޖަލުގައި މިހާރު ކުރިއަށް ގެންދާ އޮޕަރޭޝަންގައި ގައިދީންނާއި ސަލާމަތީ ބާރުތަކާ ދެމެދު ހަމަނުޖެހުން ހިނގާފައިވާ ކަމަށް ބުނެ ސޯޝަލް މީޑިއާގައި ފޮޓޯތަކެއް ދައުރުކުރަމުންދާތީ އެވެ.\nފުލުހުންގެ މީޑިއާ އޮފިސަރު އަވަސް އަށް މައުލޫމާތު ދެއްވަމުން ވިދާޅުވީ ޖަލުގައި ހިނގަމުންދާ އޮޕަރޭޝަންގައި އެއްވެސް ހަމަނުޖެހުމެއް ނުހިނގާ ކަމަށެވެ. އަދި މިއޮޕަރޭޝަންގައި ފުލުހުން ޓީޒަ ގަން ބޭނުންކުރާ ކަމަށް ބުނާ ވާހަކަތައް ވެސް ފުލުހުން ވަނީ ދޮގުކޮށްފަ އެވެ.\nކަރެކްޝަންސްގެ އޮފިސަރު ވިދާޅުވީ ޖަލުގައި ހަމަނުޖެހުން ހިނގާ ކަމަށް ބުނެ ދައުުރުކުރަމުންދާ ފޮޓޯ އަކީ މިއަދުގެ ފޮޓޯއެއް ނޫން ކަމަށެވެ.\nމާލެ ޖަލާއި މާފުށި ޖަލުގައި ކުރިއަށްދާ އޮޕަރޭޝަންގެ ތަފްސީލް މައުލޫމާތު ފަހުން ހާމަކުރާނެ ކަމަށްވެސް އިދާރާތަކުން ވަނީ ބުނެފަ އެވެ.\nމެއި ހައެއްގެ ހަމަލާއާއި ގުޅިގެން ހަރުކަށި ފިކުރުގެ މީހުން ހޯދުމަށް ހިންގާ އޮޕަރޭޝަން ޖަލުގައި ފެށީ މިއަދު ފަތިހު 5:00 ޖަހާއެހާއިރު އެވެ.\nމިއޮޕަރޭޝަންގައި ވަރަށް ގިނަ އަދަދަކަށް ފުލުހުން ބައިވެރިވާއިރު ކޮމިޝަނާ އޮފް ޕްރިޒަންސް އަހްމަދު މުހައްމަދު ވެސް ހުންނެވީ އޮޕަރޭޝަން ކުރިއަށްދާ ގޮތް ބެއްލެވުމަށް ޖަލުގަ އެވެ.\nޖަލުތަކުގައި ހަރުކަށި ފިކުރުގެ މީހުންނާއި އެ ފިކުރު ފުޅާ ދާއިރާއެއްގައި ފަތުރާ މީހުން އުޅޭ ކަމަށް ބުނެ އަބަދުވެސް ވާހަކަތައް ދެކެވެ އެވެ.


Dengue Humaky Kobaa Kamaai Madhirin Rahkkaatheriveveyne Goyithah - Ihavandhoo.com\nJuly 09, 2021 20:54\nޑެންގީ ހުމަކީ ކޮބާކަމާއި މަދިރިން ރައްކާތެރިވެވޭނެ ގޮތްތައް\nޑެންގީ ހުމަކީ މަދިރީގެ ޒަރީޢާއިން ފެތުރޭ ވައިރަސްއެއްގެ ސަބަބުންޖެހޭ ހުމެކެވެ. ޑެންގީ ހުން ޖައްސާ ވައިރަސް ނުވަތަ ޑެންގީ ވައިރަސް ގެ ހަތަރު ވައްތަރެއް މިހާތަނަށް ދެނެގަނެވިފައިވެއެވެ. މިވައިރަހުގެ ކޮންމެ ބާވަތަކުން މީހަކަށް މިބަލި ބަލިޖެހެނީ އެއްފަހަރު އެވެ. އީޑީޒް އިޖިޕްޓައި، އަދި އީޑީޒް އަލްބޯޕިކްޓަސް މަދިރިން އުފުލާ މިވައިރަސް އިންސާނާގެ ހަށިގަނޑަށް ވާޞިލްވަނީ ޖަރާސީމް އަށަގެންފައިވާ މަދިރި އިންސާނާ ގައިގައި ހަފާ ވަގުތު އެވެ. ޑެންގީ ހުމަކީ މަދިރި ހެފުމަކާއި ނުލައި އެކަކު ގައިން އަނެކަކުގެ ގަޔަށް އަރާ ބައްޔެއް ނޫނެވެ.\nޑެންގީ ހުމާއި ޑެންގީ ހުމުގެ ނުރައްކާތެރި ބާވަތް ކަމަށްވާ ޑެންގީ ހެމޮރޭޖިކް ހުމަކީ ދެކުނު އޭޝިޔާ، ލެޓިން އެމެރިކާ އަދި ހުޅަގު ޕެސިފިކް ގެ ގައުމުތަކުން ފެންނަ ބައްޔެކެވެ. މިއީ ކުޑަކުދިންނާއި ބޮޑެތި މީހުންނަށް ވެސް ޖެހޭ ހުމެކެވެ. ދިވެހިރާއްޖެއިން ފުރަތަމަ ފަހަރަށް ޑެންގީ ހުން ފެނިފައިވަނީ 1980 ގެ އަހަރުތަކުގައެވެ. މިހާތަނަށް ގިނަ އަދަދެއްގެ މީހުންނަށް މިހުން ޖެހިފައި ވެއެވެ. އަދި ބަލި ފެތުރެމުންދާ މިންވަރު އެއްއަހަރުން އަނެއް އަހަރަށް އިތުރުވަމުން ދެއެވެ. ނަމަވެސް ޒަމާނީ ފަރުވާގެ ސަބަބުން މިބަލީގައި މަރުވާ މީހުންގެ އަދަދު ވަނީ ވަރަށްބޮޑަށް މަދުކުރެވިފައެވެ.\nޑެންގީ ވައިރަސް އަކީ ފްލެވިވިރިޑޭ ޢާއިލާ އަށް ނިސްބަތްވާ އާރް.އެން.އޭ ވައިރަހެކެވެ. ޖަޕަނީސް އެންކެފަލައިޓިސް، ހުޅަނގު ނީލަކޯރު ހުން، އަދި ރީނދޫ ހުމަކީވެސް މިއާއިލާގެ ވައިރަސް ތަކުން ޖެހޭ ބަލިތަކެވެ.\nޑެންގީ ހުން ޖައްސާ ވައިރަސްގެ4ބާވަތެއް މިހާތަނަށް ވަނީ ފެނިފައެވެ. އެއީ ޑެން1،2،3،4 މިއެވެ. މިވައިރަހުގެ ކޮންމެ ބާވަތަކުން މީހަކަށް ބަލިޖެހެނީ އެއް ފަހަރު އެވެ. ވައިރަހުގެ އެއްބާވަތުން ހުން ޖެހުނުކަމަށް ވިޔަސް ވައިރަހުގެ ދެވަނަ ބާވަތަކުން ރައްކާތެރިކޮށެއް ނުދެއެވެ. ފުރަތަމަ ފަހަރަށް ޑެންގީ ހުން ޖެހުމުން ކިޔަނީ “ޕްރައިމަރީ ޑެންގީ އިންފެކްޝަން” އެވެ. އަދި ދެވަނަ ފަހަރަށް ޖެހުމުން ކިޔަނީ “ސެކަންޑަރީ ޑެންގީ އިންފެކްޝަން” އެވެ.\nޑެންގީ ހުން ފެތުރޭގޮތް\nޑެންގީ ހުން ފެތުރެން ދިމާވަނީ އެބަލި ޖެހިފައިވާ މީހެއްގެ ގައިގައި ހަފާފައިވާ އަންހެން، މަދިރިއެއް ޞިއްޙަތު ސަލާމަތުން ހުރި މީހެއްގެ ގައިގައި ހެފުމުންނެވެ. މިގޮތަށް އެކަކު ގައިން އަނެކަކު ގަޔަށް ބަލި ޖައްސަމުން ގެންދެއެވެ.\nމަދިރިއަށް ބަލާލާފައި އެމަދިރިއަކީ ޑެންގީ ހުމުގެ ވައިރަސް ހުރި މަދިރިއެއްކަން އެނގޭގޮތެއް ނޯވެއެވެ. ވުމާއެކު ވީހާވެސް ބޮޑަކަށް ބަލަންވީ މަދިރިން ރައްކާތެރި ވެގެން އުޅެވޭތޯ އެވެ. މިހެން ހެދުމުން އެސަލާމަތް ވެވެނީ ހަމައެކަނި ޑެންގީ ބައްޔަކުންނޫނެވެ. ޒިކާ ވައިރަސް، ޗިކަންގުންޏާ، މެލޭރިޔާ، ފައިފަލަ ބަލި، ރީނދޫ ހުން، އަދި ރިފްޓް ވެލީ ހުން ފަދަ މަދިރިން ފެތުރޭ ބަލިތަކުން ވެސް ރައްކާތެރި ވެވޭނެއެވެ.\nޑެންގީ ހުން ފަތުރާ މަދިރި – އީޑީސް އިޖިޕްޓައި\nޑެންގީ ހުން ޖައްސާ މަދިރިއަށް ކިޔަނީ އީޑީސް އިޖިޕްޓައި އެވެ. މިއީ ވަރަށް ކުޑަކުޑަ ކަޅުކުލައިގެ މަދިރިއެކެވެ. މީގެ ފައިތަކާއި ބުރަކަށި މަތީގައި ހުދުކުލައިގެ ރޮނގުތަކެއް ހުރެއެވެ. ޑެންގީ ހުމުގެ ވައިރަސް ހުރި މަދިރިއެއް މީހެއްގެ ގައިގައި ހަފައިފިނަމަ ޑެންގީ ހުން ޖެހުމުގެ ފުރުސަތު އޮވެއެވެ.\nޑެންގީ ހުން ޖައްސާ މަދިރި އާންމުކޮށް ހަފަނީ ފަތިހާއި ހަވީރުގެ ވަގުތުތަކުގައެވެ. އެމަދިރި އާންމުކޮށް މަޑުކޮށްލައިގެން ތިބެނީ ގޭގޭގެ ތެރޭގައާއި، ހިޔާވަހި ކަމުގެ ދަށުގަޔާއި، އަލަމާރި ފަދަ އަދިރި ތަންތާގައެވެ. މިފަދަ ތަންތަން ނޫން ތަންތަނުގައި މަޑުކޮށްލައިގެން ތިބެނީ އެތަންތަނަކީ ހިޔާލިބޭ ފިނިތަންތަން ކަމަށްވާނަމަ އެވެ. އަންހެން މަދިރި ބިސްއަޅާނީ ފެނުގެ ތެރެއަށެވެ. ގޭގެ އެކި ތަންތަނުގައި ހުންނަ ފެންފޮދަށާއި، ފެން ތާނގީ ތަކަށް ބިސް އަޅައެވެ. އަދި މީހުން ދިރިއުޅޭ ހިސާބުތަކުގައި ފެން ހަރުލާ ގޮތަށް ހުންނަ އެއްޗެތީގައި ހުންނަ ފެންފޮދަށް ވެސް ބިސް އަޅައެވެ. މަދިރިފަނި ވިހަނީ މަދިރި ބިހުންނެވެ. މިފަނިތައް ފެނުގައި އުޅޭނީ ހަފްތާއެއް ހާ ދުވަހުއެވެ. އޭގެ ފަހުން ވަށްކޮށް އޮންނަ ކޮމާއެއްގެ ސިފަޔަށް ބަދަލުވެއެވެ. އޭގެ ފަހުން ދެދުވަހެއްގެ ތެރޭގައި މަދިރިއަކަށްވެ އުދުހިދެއެވެ. އެއިރު ހުންނާނީ މީހުންގެ ގައިގައި ހަފާވަރަށް މަދިރި ބޮޑުވެފައެވެ.\nފެން ހަރުލާފައި ހުންނަ ކޮންމެ އެއްޗެއްގައި ވެސް އަދި ކޮންމެ ތަނެއްގައި ވެސް ޑެންގީ މަދިރި އާލާވާނެއެވެ. ހިޔަލުގައި ހުއްޓަސް، އަވީގައި ހުއްޓަސް ފެންއެޅި ހަރުލާފައި ހުންނަ އެއްޗިއްސަކީ މަދިރި އާލާވާނެ އެއްޗިއްސެވެ. ޑެންގީ މަދިރި އާލާވާން އެންމެ އެކަށީގެންވާ ތަންތަނަކީ ، ފެންއެޅިފައި ހުންނަ ފީފާ، ދަޅު، ފުޅި، ތެލި، އަދި ހަރުލާފައި ހުންނަ ނާށި، އުނބު، އަދި ފެންއަޅާފައި ހުންނަ ތާނގީއާއި، ފެން ހަރުލާފައި ހުންނަ ދިޔަ ދޮތްވާއި، ގަސްގަހާއި، ގަސްމުށްޓާއި، ވަޅުބުރިއާއި، ފެން ނުހިނގާ ނަރުދަމާ ތަކާއި، ފެން ހަރުލާފައި ހުންނަ ފަތްފަތާއި، ގަސްގަހާއި، ފެން ހަރުލާފައި ހުންނަ ތަންތަނުގައާއި، މިނޫންވެސް މިފަދަ ކޮންމެ ތަނެއްގައެވެ. ބޭނުންނުކޮށް ދޫކޮށްފައި ހުންނަ ވަޅުވަޅަކީ ވެސް ޑެންގީ މަދިރި އާލާވާނެ ތަންތަނެވެ.\n(ހ) – ނިވާވުން: މަދިރި ހެފުމުން ސަލާމަތްވުމަށްޓަކައި ވީހާ ބޮޑަކަށް ހަށިގަނޑު ނިވާވާ، ގަޔަށްދޫ ހެދުމެއް ބޭނުންކުރެވިދާނެއެވެ.\n(ށ) – މަދިރި ލޯޝަން: ބޭރަށް ނުކުމެއުޅޭއިރު ހަށިގަނޑުގެ ހާމަޔަށް ފެންނަން ހުންނަ ހިސާބުގައި މަދިރި ލޯޝަން ނުވަތަ ކްރީމެއް އުގުޅާށެވެ. ދުވާލު ގަޑީގައި މިކަމުގެ މުހިއްމުކަން ވަކިން ބޮޑެވެ. އެއީ ޑެންގީ ޖައްސާ މަދިރި ކަމަށްވާ އީޑީޒް އިޖިޕްޓައި މަދިރި އާންމުކޮށް ހަފަނީ ދުވާލުގެ ވަގުތުތަކުގައި ކަމަށްވާތީ އެވެ. އެންމެ އިތުބާރުހުރި އަދި އެންމެ ގިނައިރުވަންދެން އަސަރު ހުންނަ މަދިރި ލޯޝަން ނުވަތަ ކްރީމަކީ ޑީޓް އެކުލެވޭ ތަކެއްޗެވެ. މިގޮތުން ޑީޓް އެކުލެވިފައިވާ މިންވަރު 30 އިންސައްތަ އާއި 50 އިންސައްތަ އާއި ދެމެދު ހުންނަ ބާވަތްތައް ބެލެވިފައިވަނީ އެންމެ އިތުބާރު ހުރި އަދި ގިނައިރު އޭގެ އަސަރު ހުންނަ ތަކެތި ކަމަށެވެ.\nމަދިރި ލޯޝަން/ ކްރީމް އަދި ސްޕްރޭ ތަކަކީ އެތައް ތަޙްލީލު ތަކެއް ކުރެވި، އެތަކެތީގެ ރައްކާތެރިކަން ޔަގީން ކުރެވިފައިވާ ތަކެއްޗެވެ. އެހެނަސް ބޭނުންކުރާ ފަރާތުގެ ރައްކާތެރި ކަމަށްޓަކައި، އެތަކެތީގެ ލޭބަލްގައިވާ ގޮތަށް ބޭނުންކުރުމަކީ މުހިއްމުކަމެކެވެ.\nދަޅު، ފުޅި، ނާށި، އުނބުގަނޑު، ޓަޔަރު ފަދަ ފެންހަރުލާ ތަކެތި ނައްތާލާށެވެ. ކިތައްމެ ކުޑަ އެއްޗެއް ކަމުގައިވިޔަސް ފެންހަރުލާފައި ހުންނަނަމަ މަދިރި ބިސްއަޅާ އާލާވާނެއެވެ. މިސާލަކަށް ފުޅީގެ މައްޗާއި، މެޓާ ކާފައި އެއްލާލާ ޕްލާސްޓިކް ކަރުދާސް ކޮޅުގައި ވެސް ފެންހަރުލައި މަދިރި ބިސްއަޅައި އާލާވެފައި އެބަހުއްޓެވެ.\n(ނ) – އުދުހޭ މަދިރިން ސަލާމަތްވުން: މިއީ މަދިރި ކޮންޓްރޯލްކޮށް މަދިރިން ޖެހޭ ބަލިތަކުން ރައްކާތެރިވުމުގެ މަސައްކަތުގެ ތެރެއިން އެންމެ އުނދަގޫ އަދި ނަތީޖާ އެންމެ ކުޑަ މަސައްކަތެވެ.


Ras Online - ކޮވިޑް-19: މާލޭގައި ކޮވިޝީލްޑް ވެކްސިން ދިނުން ވަގުތީ ގޮތުން ހުއްޓާލައިފި\nކޮވިޑް-19: މާލޭގައި ކޮވިޝީލްޑް ވެކްސިން ދިނުން ވަގުތީ ގޮތުން ހުއްޓާލައިފި\nމާލެ ސަރަހައްދުގައި ކޮވިޝީލްޑް ވެކްސިން ދިނުން ވަގުތީ ގޮތުން ހުއްޓާލާފައިވާ ކަމަށް ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ބުނެފިއެވެ.\nއެޗްޕީއޭ އިން ބުނީ މިއަދުން ފެށިގެން މާލެ ސަރަޙައްދުގައި ކޮވިޝީލްޑް ވެކްސިން އާންމުކޮށް ޖެހުން ވަގުތީ ގޮތުން ހުއްޓާލާފައިވާ ކަމަށެވެ. އަލުން ވެކްސިން ޖަހަން ފެށޭނެ ތާރީހެއް ފަހުން އިއުލާން ކުރާނެ ކަމަށް އެޗްޕީއޭ އިން ބުނެ އެވެ.\nކޮވިޝީލްޑަކީ ރާއްޖޭގެ އެންމެ ގިނަ ބަޔަކު ޖެހި ވެކްސިން ކަން ފާހަގަކޮށްލެވެއެވެ. އެ ވެކްސިންގެ ފުރަތަމަ ޑޯޒް ޖެހި މީހުންގެ އަދަދު ދެ ލައްކަ އަށް ވުރެ މައްޗަށް ވަނީ އަރާފައެވެ. އަދި 12 ހަފްތާ ހަމަވެގެން އެ ވެކްސިންގެ ދެ ވަނަ ޑޯޒް ޖަހަން ޖެހޭ މީހުންގެ އަދަދު ވެސް 20،000 އަށް ވުރެ މައްޗަށް އަރާ ކަމަށް އެޗްޕީއޭ އިން ދާދިފަހުން ވަނީ ބުނެފައެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ރޭ ބޭއްވި ނޫސްވެރިންގެ ބައްދަލުވުމުގައި ރައީސް އޮފީހުގެ ތަރުޖަމާނު މަބްރޫކް އަޒީޒް ވިދާޅުވީ ރާއްޖޭގައި ދެމުން އަންނަ ވެކްސިނުގެ ސްޓޮކް މަދުވެެފައިވާކަން ހެލްތު މިނިސްޓްރީންނާއި، ހެލްތު ޕްރޮޓެކްޝަންް އެޖެންސީ (އެޗްޕީއޭ) އިން އަންގާފައިވާ ކަމަށެވެ. ނަމަވެސް މިވަގުތު ހުރީ ކިހާ އަދަދެއްގެ ވެކްްސިނެއް ކަމެއް އަދި ސާފު ނުވާކަމަށް މަބްްރޫކް ވަނީ ވިދާޅުވެފައެވެ.\nކޮވިޝީލްޑަކީ އިންޑިއާގެ ސިރަމް ކުންފުނިން އުފައްދާ ވެކްސިނެކެވެ. އިންޑިއާގައި ވެސް މިހާރު ވަނީ ވެކްސިންގެ ސަޕްލައި މަދުވެގެން ވެކްސިންދޭ ބައެއް މަރުކަޒުތައް ބަންދުކޮށްފައެވެ. ސިރަމް ކުންފުނިން ބުނެފައިވަނީ ވެކްސިނަށް ދަތިނުވާވަރަށް ވެކްސިން ދެން ލިބެންފަށާނީ އަންނަ ޖުލައި މަހުން ފެށިގެން ކަމަށެވެ.